
	Tural Sahab. “Canavar ovu”. 

	(roman,    158 səh.)

	 

	Romanda insanların həyat uğrunda mübarizəsi, canavar təbiətinin bilmədiyimiz tərəfləri əks olunub. Müəllif bu iki canlının olum-ölüm savaşında insanoğlunun daxili təbəddülatlarına, olumdan ölümə doğru atdığı bütün addımlarda tərəddüd etməsinə diqqət çəkməyə çalışıb. 

	                                           P R O L O Q 

	 

	 

	                                                              Canavar qışı keçirər, ancaq soyuğunu heç vaxt unutmaz.

	                                                                                                                                  Atalar sözü.

	 

	1974-cü ilin sonuna beş gün qalmış qar yağdı. Bozdağ kəndinin yolları, demək olar ki, bağlandı.  Həmin il qış o qədər sərt keçdi ki, ən gur bulaqların suyu da dondu. Fevral ayının sonunadək bulaqların gözündəki buz açılmadı. 

	Bu müddət ərzində kənd sakinləri çox ağır günlər yaşadı. Qocalardan bəzilərinin canı soyuğa dözmədi; bu dünyayla vidalaşdılar... Sağ qalanlar isə “74-ün qışı”nı yaddaşlarına yazdılar... Onda telefon və televizor addım-addım insanların həyatında özlərinə yer açırdı, “internet” kəlməsi elmi termin kimi işlədilirdi. Ucqar dağ kəndində dünyadan xəbər tutmağın yeganə yolu radio idi. Kimsə telefonla uzaqdakı qohum-əqrəbasına xəbər ötürmək istəyəndə mütləq rayon mərkəzinə getməliydi. Kəndin elektriki də bərbad idi;  sutkada 2-3 saat verilirdi. Üstəlik, köhnədən qalma işıq xəttləri tez-tez qırılır, kəndi aylarla neft lampasının və öləziyən şam işıqlarının ümidinə qoyurdu. Bir sözlə, vəziyyət ürək açan deyildi.  Külək bir azca bərkiyəndə, yaxud qar yağmağa başlayanda hamı evdə şamını, lampasını gündüzdən hazırlayardı. 

	Bu sabah da kənd sakinləri işıqsız oyanmışdı. Dünəndən başlayan qar  dayanmadan bütün gecəni  yağmışdı. Yarım metrə çatan güclü qar ağacların budağını sındırmışdı. Damı köhnə olan evlərə ziyan dəymişdi. Yol-iz bağlanmışdı; evlə tövlə arasında cığır açmaq üçün, ən azı, yarım saat kürəklə qar təmizləmək lazım idi. Kənd başdan-başa qışın sərt ədasını yaşayırdı... Amma, Bozdağın əhalisi bu sərtlikdən qorxmurdu.  Onlar ömürlərini bu cür soyuqlara sinə gərməyin yollarını öyrənməklə keçirmişdilər. Bilirdilər ki, uzağı, bir həftəyə yağan qar da əriyəcək, “mantyor” İsa ayağına rezin çəkmələrini geyinib işıq dirəklərinə dırmaşacaq, kənd sakinlərindən bir çolpa qonaqlığının sözünü alıb köhnə aliminium məftilləri uc-uca bağlayacaq, çox yox, iki həftə sonra bütün bunlar təkrar yaşanacaq... 

	Bozdağın əhalisi qış ehtiyaclarını  toplamağa yazın ilk günlərindən başlayırdılar.  Sonuncu qarın əriməsiylə taxıl sahələrində boy göstərən tulça zoğlarından turşu qoyur, körpə əvəliklərdən hörüklər hörüb qurudurdular. Üzü yaya otlaqların nazını çəkir, mal-qoyunun qış azuqəsini qar-su düşməyən yerlərə yığardılar. Əkin sahələrinin və meyvə bağlarının məhsulunu payızın  sarı kəkili görünən kimi toplamağa başlayırdılar. Bilirdilər ki, sarı kəkilli payız çaydaşıran leysanını başlarına tökməkdə gecikməyəcək.  Bağ-bostanın məhsulundan satılıq olanını ayırıb rayon mərkəzinə enər, qışın ən əsas azuqəsini-un taylarını İsfəndiyarın “ZİL” maşınının kuzovunda üst-üstə qalaqlayar, ürəkləri tox halda kəndin dolaylı yollarıyla evə dönərdilər... Ot bol olarsa, heyvanlar yaza çıxacaqdı. Qış nə qədər sərt keçsə də, soyuqlar uzun çəksə də, əldamındakı un tayları insanları aclıqdan qoruyacaqdı. Umac, əriştə, xəngəl, qaşıqxəngəli, sülfüllü, köpməcə, qatlama, fəsəli kimi xəmir yeməkləri Bozdağlıların mədəsini tox tutduğu kimi, ruhunu da doyururdu.  

	İstilik isə dərd olunası məsələ deyildi. Dörd tərəfi meşə olan Bozdağın hansı səmtinə əl atsan, bir at yükü odun taparsan. Yayın uzunu otlaqdan-heyvandan boş vaxt tapan kimi kəndin kişiləri və yeniyetmə oğlanları atları yəhərləyib meşəyə üz tutar, axşama “bir kub odun”la dönərdilər. Kəndin qızlarının güllü yaylıqlarının arasında “qıtmıq” gətirdikləri də çox olardı. Zoğal, fıstıq, əzgil yığmağa gedən qızlar meşədə odun doğranan yerlərə rast gələndə baltanın ağzından qaçmış odun qırıntılarını- qıtmıqları orda qoymağa heyfsilənərdilər... 

	Yağı, əti, ağartısı, göyərtisi özündən olan kəndin yaşamında bir nağıl sehri vardı sanki. Amma, kənd sakinləri nağıl qəhrəmanı olmaq haqqında heç fikirləşmirdilər. Onlar həyatlarında elmə də yer ayırmağa çalışırdılar. Təəssüf ki, “çalışmaq”la “məqsədə doğru addımlamaq” arasında məna fərqləri olduqca böyük idi...  Bozdağın  doqquzillik kənd məktəbində cəmi beş müəllim vardı. 

	Dekabr qarı tez ərisəydi, yaddaşlarda iz qoymayacaqdı. Amma, bu qış Bozdağlıların xatirəsində xumarlanmaqda israrlıydı. Bəlkə ona görə nazını, ədasını düz fevralacan uzatmışdı, kim bilir?! 

	Qırx beş il bundan əvvəl Bozdağı donduran qış özüylə canavar qorxusu da gətirmişdi. Gecələr canavar ulartısı kəndin ətrafında eşidilməyə başlayanda ağsaqqalların təsbeh çəkib pıçıltıyla dua oxuması uşaqların canına xof salmağa yetirdi. Bir səhər isə Bozdağlılar “canavarlar kəndə hücum çəkib” harayıyla oyandılar.  Canavarlar gecə Balaca İmanın məhlənin aşağısında yerləşən tövləsinin qarğıdan olan tavanını dəlmiş, iki qoyunu yemiş, üçünü də yaralamışdılar. Boyunun qısalığına görə “Balaca” ayamasını almış İman gözünün on yerindən tökür, harayına gələnlərin üzünə dəvəsi ölmüş ərəb kimi məlul-məlul baxırdı. Hə, Bozdağda  bir gecədə beş qoyundan olmaq səhrada dəvəsiz qalmaq kimi bir şeydi. Gələn ilə damazlıq kimi seçib saxlanılan beş-on qoyun, bir-iki düyə kənd əhalisinin dolanışığı idi. Bircə inəyi olan qarıya “inəyindən keç” demək, “canından keç” deməklə eyni anlama gəlirdi burda. 

	Digər tərəfdən, yaşam uğrunda mübarizə  edən canavarlar bütün cəsarətləriylə ölməməyə çalışırdı. Bu qış Bozdağda canavar cəsarətiylə insan ağlının savaşı başlamışdı... 

	...Hər savaşın qalibi və məğlubu olur. Bircə onu deyə bilərəm ki, bu hekayəti mənə danışan səksən yaşlı qocanın özünü qalibmi, yoxsa məğlubmu hiss etdiyini anlaya bilmədim. Daha doğrusu, bunu ondan soruşmağa həmin gün cəsarətim çatmadı.  Növbəti dəfə görüşməyə hazırlaşanda isə qoca artıq canını tapşırmışdı. Yaxınları deyirdilər ki, ölərkən üzündə təbəssüm vardı. Bəlkə də, qırx beş ildi ürəyində gəzdirdiyi bu hekayəti son epizodunadək mənə danışdığı üçün rahatlamışdı? Bəlkə, o, “74-ün qışı”nın unudulmaması üçün bu hekayəti mənə danışmışdı? Bilmirəm... Sadəcə, kompyuterimin qarşısına keçib  o qışı Bozdağlıların xatirəsindən bir kitabın yaddaşına köçürmək niyyətindəyəm... 

	                                                Əgər bir canavar deyilsinizsə, digər canavarlar sizi parçalayar, ən güclü olan həyatda qalar  və gücsüz olan ov olar.

	                                                                                                                                        El məsəli

	 

	Yeni ilə hazırlaşırdıq qar yağanda. Daha doğrusu, uşaqlar yeni ilin gələcəyinə sevinir,  biz  bayramda süfrəyə nə qoyulacağının dərdini çəkirdik. Qar yağmamışdan bir neçə gün öncə quzularımdan birini aparıb rayonun bazarında satdım və uşaqlara bayramlıq ərzaq, hədiyyə aldım. Saat səkkizdə kənddən çıxan avtobus saat birə qədər bazarda gözləyir, sərnişinlərini toplayır, saat bir tamamda qəşəng bir “xorultuyla” içini çəkir, üzü kəndə tərəf yol başlayırdı. Bəzən mənə elə gəlirdi ki, bu avtobusun sürücüyə ehtiyacı yoxdu. Kimsə sürücünün nə adını çəkmir, nə də önəmi varmış kimi davranmırdı. Hamı avtobusa doğmalaşmışdı; onun qış gəlincə zəncirlənən iri təkərləri, ləkələrindən eşiyi görmək mümkün olmayan şüşələri, ağır-ağır xoruldaması Bozdağlıların gözlərindəki ümid qığılcımlarına  yad deyildi. Hətta, diqqətlə baxılsa,  bu qığılcımların içində “avtobus” sözünü oxumaq da olardı...

	Elə mən rayon bazarına gedən günü avtobusda hamı havanın xoşluğundan, qarın əvvəlki illərdəki kimi möhkəm yağmamasından danışırdı. Özünün dediyinə görə “atlanıb altmışı keçmiş” Zar-zar Murad şikayətindən qalmamışdı:

	-Qar yağmasa, gələn ilə quraqlığı gözünüzün altına alın. Yayda su tapsaq sevinərik.  Dağlar qar görməsə dibindən su çıxarmaz. 

	Sən demə, hər gün Bozdağlılara gülümsəyən günəş də, ilıq sulardan içib qulaqlarını oynadan keçilər də  mülayimliyin arxasındakı sərtlikdən xəbərdar imiş. Dekabrın 24-ü gün üzü qoyun-keçini sulamağa aparmaq üçün kənd əhalisi çox əziyyət çəkdi. Elə bil mal-heyvan eşiyə çıxmaq istəmir, kəndin içindəki novlu bulaqlardan su içməyə həvəslənmirdilər. Həmin gün günəş də qüruba tələsirdi. Düzdür, qış aylarında buralarda gün qısa olur, amma, “74-ün qışı”nda günəş qızılı saçaqlarını dağların yamaclarından daha tələsik yığışdırırdı. 

	Üzü axşama soyuq külək əsməyə başladı. Elə zənn edirdik ki, külək buludları dağıdacaq və qar yenə yağmayacaq. Sabah üçün planlar da qurmuşduq; dan üzü  mal-heyvanın yemini-suyunu verib Sabir dayıgilə yığışacaqdıq. Hələ payızda Sabir dayı qısır qalan inəyini alışma etmək istəmişdi. Kənd camaatı onu bu fikrindən daşındırmış, inəyi yeni il qabağı kəsməyi tövsiyə etmişdilər. Beləcə, həm inək içəridə qaynar yal, arpa yeyərək kökələcək, həm də bayramda heç kimin süfrəsi ətsiz qalmayacaqdı. Sabir dayı, hətta, nəğd pulu olmayanın borcunu  yaz əkinində kartof toxumu ilə ödəməsinə də razılaşmışdı. 

	Bozdağlıların yeni il süfrəsi də özünəməxsus idi: mütləq hər evdə plov dəmlənirdi. Aşqara ya qaz, ya da xoruz ətindən olmalıydı. Dolmadan, küftədən kəm qalmamaq üçün yeni il qabağı mütləq kənddə bir iribuynuzlu heyvan kəsilib “alışma” edilməliydi. “Alışma” kənd yerlərində adət halını almışdı: kəsilən heyvanın əti hamıya bərabər şəkildə bölünür, baş-ayağı və içalatı sahibinə qalırdı. Sahibi də içalatdan alışmada ona kömək edənlərə yaxşı bir “bağır-öfkə” qızartması hazırlayardı. 

	...Dekabrın 25-nə keçən gecə məni yuxudan küləyin səsi oyatdı. Axşamdan buludları dağıdacağına ümid etdiyimiz külək fırtınaya dönmüşdü, damı-daşı yerindən oynadırdı. Qalın geyinib eşiyə çıxdım, ot tayasını, tövlənin qapı-bacasını yoxladım. Qorxurdum ki, külək ziyanlıq verər, ya tayanı uçurar, ya da tövlənin çoxdandı bərkitməyib bu yaydan - o yaya saxladığım damını yanıüstə əyər. 

	Hər şeyi yoxladıqdan sonra özümü içəri təpdim. Eşikdə qalmaq olmurdu, soyuq adamı nəfəs almağa qoymurdu. İçəri keçib əvvəlcə uşaqlar yatan otağa baxdım. Balacanın yorğanı üstündən sürüşmüşdü, kürəyi açıqda qalmışdı. Yaxınlaşıb üstünü örtdüm və odun sobasının közünü maşayla irəli çəkib  toparladım, bir-iki odun götürüb közlərin üstünə qoydum. Beləcə, sabah açılana həzin-həzin yanar, evi soyumağa qoymazdı. Sonra atamla anamın yatdığı otağa keçdim. Onların da sobasına odun qoyub yatağıma döndüm. Yorğanımı başıma çəkib eşikdəki soyuğu düşünə-düşünə yuxuya getdim.  

	Səhər məni uşaqların səsi oyatdı:

	-Ata, ata! Qar yağıb eşiyə! Çoxlu qar yağıb! 

	Dikəlib pəncərədən eşiyə baxdım.  Uşaqları sevindirən qar ürəyimə xəfif nisgil saldı. Tələsik ayağa qalxıb qalın geyindim. Artırmaya çıxdım. Atam artırmada dayanıb həyətə baxır, narahat baxışlarıyla ot tayasının üstündəki qar topasını süzürdü.  

	-Azı, yarım metr qar yağıb.  Bu günə işıqdan əlimizi üzdük...-dedi atam. 

	-Tövləyə tərəf cığır açmalıyıq. 

	-Odun damına da...-Atamın səsindəki narahatlıq canıma üşütmə salırdı. 

	Həyətdə müxtəlif istiqamətli cığırlar açırdıq; tövləyə, odun damına, ayaqyoluna, ot tayasına, bir də heyvanları suladığımız və su gətirdiyimiz yaxınlıqdakı bulağa qədər getmək lazım idi. Cığır açmağı bitirib kürəklərimizi pilləkənin yanına söykədik. Xanımım Nigar bizi səhər yeməyinə çağırdı. Çəkmələrimizin qarını artırmada çırpıb içəri keçəndə uşaqların eşiyə çıxmaq istədiklərini, analarının da onları sakitləşdirməyə çalışdığını gördüm. Altı yaşlı oğlum Kürşad üstümə qaçıb ağlamsınaraq:

	-Ata, anama de, nolar! Axı, qartopu oynamaq, qardan adam düzəltmək istəyirik!

	-Olmaz! Atanız da bilir ki, eşik soyuqdu. Xəstələnərsiniz!

	Nigar ağzımı açmağa imkan vermədi. Mənə yalnız onun dediklərini başımla təsdiqləmək qalırdı. Dodaqlarını büzüb ağlamağa hazırlaşan dörd yaşlı qızım Günəşi qucağıma alıb ona eşikdən qar gətirəcəyimi söz verdim. Sevindi və az öncə ağlamaq istədiyini unudaraq balaca barmaqlarını nənəsinin əlindəki yaxmaya tərəf uzatdı. 

	Səhərlər çayı mütləq anam dəmləyərdi. Nədənsə, mənə elə gəlirdi ki, anamın dəmlədiyi çayın ətri kəndimizi sevməyimin səbəblərindən biridir.  Xanımım kürsü çörəyinin birini dilimləyər, bu dilimləri odun sobasının üstündə kövrəldər, atam zirzəmiyə enib motaldan şor eşər, nimçəyə qoyub gətirər, anam nehrə yağıyla kiçik yaxmalar düzəldər, mənsə, üzü pəncərəyə oturub uzaqdan görünən meşəni seyr edə-edə çayımı udumlayardım. Mənimçün Bozdağı  sevmək elə burdan-bu masadan başlayırdı bəlkə də...

	Uşaqların atamın dizinə dırmaşıb onun yaxmasından bir dişlək almaları, qabarlı əllərindən bərk-bərk yapışıb rahat yeməyinə imkan verməmələri də  adətə çevrilmişdi. Əvvəllər uşaqlara acıqlanardım. Amma, atam mənə irad tutub:

	-Uşağa dəymə, mənə belə xoşdu!-deyəndən sonra daha səsimi çıxarmırdım.

	Özlüyümdə düşünürdüm ki, görəsən, atam niyə mənimlə heç vaxt bu cür mehriban olmamışdı? Niyə mənim nadincliklərimi də “uşaqdı” deyib keçməmişdi? Sonra da yadıma bir el məsəli düşürdü: “Dövlətdə dəvə, övladda nəvə”. Təskinliyim bu idi ki, mən də nəvə sahibi olacağam. Kim bilir, bəlkə mən də nəvəmi oğlumdan, qızımdan çox istəyəcəyəm?!  Mənim babam da belə deyildimi? Axı, o da atamdan çox mənə vaxt ayırardı. Demək olar ki, günüm babamla keçirdi. Mənə gərməşovdan əl ağacı yonmağı da, ot tayasını sahmanlamağı da, uzun dərələrdən quzu qaytarmağı da babam öyrətmişdi... 

	 Babamla bağlı xatırladığım ən xoşuma gələn xatirə arana-dağa gedəndə məni xurcunun bir gözünə qoyması idi. O biri gözünə də mənimlə eyni boyda olan bir uşaq qoyar, xurcunu  qara köhlənin yəhərinin üstündən aşırardı. Böyüyüb xurcuna sığmayanda isə babam məni qucağında daşıyardı. Arandan dağa, dağdan arana yol başlayanda elə sevinərdim ki. O yollarda babam mənə o qədər çox nağıllar, əfsanələr danışardı... Babamın boyu iki metrə yaxın idi.  Kənd camaatının dediyinə görə, cavanlıqda Bozdağda ondan cüssəli adam olmayıb. “Cüssəsinə görə cəsarəti də vardı zalımın...Şir üstünə gedərdi, gözünü qırpmazdı...”-Babam rəhmətə gedəndən sonra qonşumuz Valid kişi onu belə xatırlayırdı. 

	Babam qorxmazlığı  ilə bütün mahala ad salıbmış cavanlığında. Atam söyləyirdi ki:

	-O vaxtlar qaçaq-quldur çox idi. Bəzən yataqlara hücum çəkər, camaatın varını-yoxunu talayardılar. Bir dəfə kasıb bir oğlanın nişanlısını da  atın tərkinə qoyub qənimət kimi aparmışdılar. Baban  bunu eşidən kimi atını dəhmərləyib uçurumun kənarıyla çapır, qaçaqların qabağını kəsir. Qəfil başlarının üstünü kəsən bu iri cüssəli, Koroğlu kimi nərə çəkən adamı görəndə qaçaqlar qənimətlərini qoyub pərən-pərən düşür. Baban ağlayıb haray çəkən qızı bir əliylə qaçağın atının üstündən götürür, o biri əliylə də qaçağa bir şapalaq vurur. Elə möhkəm vurur ki, qaçaq özünü atın üstündə saxlaya bilməyib yerə yıxılır. Deyilənə görə, yuvarlanıb dərəyə düşür, meyidini bir ay axtarırlar, güclə tapırlar. Baban o kasıb oğlanın nişanlısını yataq yerinə qaytarır. Ondan sonra kimsə qorxusundan nəinki babanın öz yataq yerinə, onunla qonşu dağlara düşən köçlərə də yaxınlaşmağa  ürək eləmir. Baban belə igid, mərd, namuslu adam olub. 

	Çiynində tüfəngi, belində xəncəri; əsl dağlar oğlu idi babam... Uşaqlığı çox çətin keçmişdi. Ata-anasını erkən yaşda itirdiyindən özündən böyük altı qardaşın himayəsində böyümüşdü. Dediyinə görə, bəzən qardaşları onu yataq yerində tək qoyub arana, qonşu yataqlara gedirlərmiş. Qardaşları gec gələndə gedib qoyunların içində yatarmış... Başını Narış qoyuna söykəyib yatdığı zamanlar az olmayıb.

	Qardaşlar çox cəsur, el-oba qeyrəti çəkən olublar. El arasında işlənən bir məsəl hələ də qocalar tərəfindən yad edilir: “Dərdini koxadan, qazıdan əvvəl İbrahimoğullarına danış”.  Hamının dərdini dinləyib, haqsızın haqqını qoruyan imiş babamın qardaşları. İş elə gətirib ki, namərd gözü götürməyib, hamısı cavan yaşda dünyadan köçüb... Babam daha çox qardaşı Paşadan danışmağı  xoşlayardı. Sovet hökuməti qurulanda güclünün gücsüzü əzdiyini görən Paşa özü kimi qoçaq oğulları başına yığıb dağlara çəkilib. Bundan sonra hamı onu Qaçaq Paşa deyə anıb. Adı gələndə quş yuvasına dönməzmiş. Zəhminə, qətiyyətinə görə çoxları ondan çəkinərmiş. Hətta, analar uşaqlarını onun adıyla qorxudarmış: “Yeməyini yeməsən, Qaçaq Paşa gəlib səni aparacaq”, “tez elə yat, yoxsa quşlar Qaçaq Paşaya xəbər aparar, o da hirslənər”, “ağlama, kiri, Qaçaq Paşa eşidər”... 

	Bu cəsur el oğlu bir erməni xəyanətinə qurban gedib. Tələsiyə düşür, bir erməni dəllaldan güllə alır. Arxasınca pristavla əsgərləri düşdüyündən gülləni yoxlamağa vaxtı olmur. Dəstəsini üzü dağlara aparır. Sən demə, elə bu erməni onun yerini pristava deyibmiş. Üstəlik, Paşaya nəm çəkmiş güllələr satıbmış. Pristavın qoşunu Paşanın dəstəsini bir axşamüstü dar keçiddə haqlayır. Atışma başlayır. Rus əsgərləri dayanmadan atəş açır, Paşanın dəstəsində isə heç kimin tüfəngindn güllə açılmır. Adamlarının bir-bir öldüyünü görən Paşa naəlac qalır, xəncərini siyirib irəli atılır. Nə qədər rus əsgəri varsa, hamısı eyni anda onu atəşə tutur. Deyilənə görə, bədənində güllə dəyməyən bir barmaq salamat yer qalmayıbmış... 

	Pristavla əsgərləri meyidləri ordaca qoyub gedirlər. Səhərisi cammat yığılıb qaçaqları ədəb-ərkanla, urvatla dəfn edirlər. Paşanın məzarının yerini isə təkcə onun qəbrini qazan iki ağsaqqal kişi bilir. Heç babama da demirlər... Bu hadisədən sonra tamamilə tək qalan babam Bozdağa gəlir və burda özünə yeni bir ocaq yandırır. 

	İndi  uşaqlarımın atamla necə oynadığını gördükdə babamı, onun danışdığı hekayətləri xatırlayıram. Qaçaq Paşadan qalan xəncər də bizdə idi, babam ölümünə az qalmış ailə yadigarı kimi mənə bağışlamışdı. Vəsiyyət etmişdi ki, mən də bunu öz nəvəmə verim. Beləcə, Paşanın adı unudulmayacaq, onun igidliyi, erməni xəyanətinə qurban getdiyi yaddaşdan-yaddaşa ötürüləcəkdi.  Hərdən ova gedəndə Paşanın xəncərini belimə bağlayıram. Elə bilirəm, İbrahimoğullarının gücü-qüvvəti, şücaəti mənim ruhuma hopur, qollarıma qüvvət, dizlərimə təpər gəlir. Bu yaxınlarda bir şeyə də diqqət elədim: atam heç vaxt o xəncərə əl vurmur. Niyə toxunmadığını soruşmaq istəmirəm. Kim bilir, ürəyində hansı nisgili gəzdirir Paşanın qardaşı oğu?!

	***

	Səhər yeməyindən sonra atamla birlikdə tövləyə yollandıq. Göyün üzü hələ də qara buludlarla örtülüydü. Qar  bir az səngimişdi, amma,  hər an güclənə bilərdi. Atamla birgə heyvanlarımızın yemini verdik.  Hava soyuqdu. Atam itimizə yal bişirmək üçün evə qayıtdı. Belə soyuq havada iti ac saxlasaq dona bilərdi. 

	Küçəyə çıxdım ki, görüm, Sabir dayının evinin yolunu tutan varmı? Dünən danışmışdıq ki, bu gün  Sabir dayının inəyini kəsək. Birdən kəsiləsi olar. Bozdağ camaatı hər yağan qarda  iş dayandırmazdı. Evimiz kəndin mərkəzinə yaxın idi. Özümə iz aça-aça mərkəzə-kişilərin toplaşdığı yerə getdim.  Çox adam gəlməmişdi, bir-iki nəfər əllərində kürək küçələrin ağzını kürüyürdü. Sabir dayının inəyindən danışırdılar. Biri deyirdi:

	-Şaxta bərkiməmiş inəyi kəsmək lazımdı. Sonra bərkiyər.

	-Mütləq kəsilməlidi. Bayramda ətsiz qalmayacağıq ha?! Camaat gözünü bu alışmaya dikib. 

	Az keçmədən ağsaqqallar da mərkəzə toplaşanların yanına gəldi. Ümumi qərar inəyin kəsilməsi idi. Yığışıb Sabir dayıgilə getdik. Kişi darvazanın ağzında bizi gözləyirdi. Vaxt itirmədən inəyi  tövlədən çıxarıb həyətə gətirdi. Paşa babamdan qalan xəncər də belimdəydi. İki nəfərin köməkliyilə inəyin ayaqlarını bağlayıb yerə yıxdıq. Hər ehtimala qarşı xəncəri bir az daha itilədim ki, heyvana əziyyət verməsin. Qibləyə tərəf çevirib, “bismillah” dedikdən sonra xəncəri inəyin boğazına bircə dəfə çəkdim. Şah damarı kəsilən heyvan çırpınmağa başladı. Çırpındıqca qan daha sürətlə bədənindən boşalırdı. Beşcə dəqiqə sonra sol arxa ayağı son dəfə tərpəndi və heyvan can verdi.

	Məktəbdə qış tətili olduğundan uşaqlar da küyə düşüb alışma yerinə gəlmişdilər. İnəyin can verməsi, dərisinin necə soyulması bu qış günündə onlara yaman maraqlı gəlirdi. Elə ki, ət doğranıb bölünməyə başladı, uşaqlar xizəklərini götürüb yamaca doğru getdilər. Bir də qarınları acanda evə dönəcəkdilər. 

	Sabir dayının xanımı bizə-alışmada işləyənlərə tez-tez çay gətirirdi. Fikir verirdim, hər dəfə ayrı bitki dəmləyirdi. Həmin gün, demək olar ki, itburnu, sarıçiçək, qara çörəkotu, kəklikotu, zəncəfil, zirinc-hamısının çayından içdik. Bu soyuq havada isti çay damarlarımızda axan qanı donmağa qoymur, bizə güc verirdi. 

	Əvvəldən ət almaq istəyənlərin adı kağıza yazılmışdı. Çöp atıb kimə hansı hissənin düşəcəyini öyrənir, daha sonra isə həmin adamın adı yazılan kağızı əti qoyduğumuz torbanın üzərinə yapışdırırdıq. Əti tərəzidə çəkib sahibinə vermək və dəftərə ət alanın adını, nə qədər borcu olduğunu yazmaq Sabir dayının işidi. Borclu qalanların adları siyahının arxasına yazılırdı. Sabir dayı, azı, bir il bu haqq-hesab siyahısını sırıqlısının döş cibində gəzdirəcəkdi... 

	Günortaya işimiz bitmişdi. Sabir dayının xanımı içalat qovurmasını artıq hazır eləmişdi. Əməyi keçənlərin hamısı içəri-süfrəyə dəvət olundular. Nəzakətlə evə gedəcəyimi bildirdim və:

	-Xeyirli olsun, Sabir dayı! –deyib evin yolunu tutdum. 

	Bilirdim ki, qızım mənsiz yemək yeməyəcək. Adını anası qoymuşdu-Günəş! Səhər yeməyində atamın, günorta yeməyində də mənim dizimin üstündə oturardı. Balaca barmaqlarıyla qırdığı çörək tikələrini mənə uzadır, ağzını marçıldadardı. Mən də bu balaca tikələri elə bəh-bəhlə yeyərdim ki, Günəş elə bilirdi,  mənə çörək qırıb verməsə ac qalaram. 

	Bəlkə də Günəşin mənsiz yemək yeməyəcəyini özümdən uydururdum. Əslində, mən onsuz yemək yeyə bilmirdim.  Gecələr onu sinəmin üstünə qoymasam, yuxuya gedəmmirdim. O  da adət eləmişdi. Çox vaxt yatmayıb məni gözləyirdi. Elə ki, içəri girdim, üstümə qaçıb balaca qolları ilə boynumu qucaqlayır, məni yatağa aparırdı. Bir neçə dəqiqə atasını həsrətlə qucaqladıqdan sonra gözlərinə yuxu gedirdi. Ancaq  ondan sonra yataqdan qalxa bilərdim. 

	Sabir dayıgildən alışma payımı götürüb evə tərəf gedə-gedə bunları düşünürdüm. Birdən uzaqlardan qəribə bir səs eşitdim.  Saçlarım biz-biz olmuşdu. Kənddə hamı bilirdi ki, hər şeydən qorxası deyiləm. Amma, bu qəribə səs qanımı dondurmuşdu. Bir neçə dəqiqə hərəkətsiz dayandım. Handan-hana anladım ki, dağlarda  bir canavar ulayır. İndiyədək canavar ulartısı eşitdiyim az olmamışdı, hətta, dağlarda canavarla üz-üzə gəldiyim zamanları da unutmamışdım. Lakin, bu səs bir başqa cür idi...Bu ulartının kənd boyu yayılan əks-sədasında vahiməli nəsə vardı... 

	Yerdən qar götürüb üz-gözümü ovuşdurdum. Yavaş-yavaş özümə gəldim. Addımlarımı sürətləndirib evə tərəf irəlilədim. Anaları  uşaqları çölə çıxarmışdı. Deyəsən, azacıq işıldayan günəş onun ürəyini yumşaltmışdı, uşaqların qarla oynamasına icazə vermişdi. Qızım məni görən kimi səhər atamla açdığımız cığırla qaçmağa başladı. Bəzi yerlərdə qar topaları Günəşimdən hündür idi.  Alışma payını əlimdən yerə qoymadan Günəşi qucağıma aldım. 

	-Ata, quzulaya baxaq?

	Qızımın ala gözlərindəki işıltı ürəyimi titrədirdi. Uşaqlar quzularla oynamağı xoşlayırdılar. Tövlədə quzular üçün ayrılmış yerə girir, yorulub əldən düşənə qədər onları qovurdular. Bəzən quzular bu qovhaqovdan yorulurdu. Amma, uşaqlar üçün “yorulmaq” kəlməsi yad idi. 

	Günəşlə quzuluqda oynamağımız bu gün uzun çəkmədi. Anam evdən harayladı ki, xəngəli sinilərə çəkir. Bizim evdə xəngəl yeməyin də öz üsulu vardı. Hamının xəngəl payı sinisinə çəkilər, üstünü bəzəmək özümüzə qalırdı. Sarımsaqlı qatıq, nar turşusu, yağda qızardılmış soğan, kartof püresi və qızardılmış toyuq əti ayrı-ayrı tava və kasalarda masaya düzülürdü. Kim hansından istəsə qaşıqla götürüb öz xəngəlinə əlavə edə bilərdi. 

	Günəş yenə dizimin üzərində əyləşdi və xəngəlin üstündəki “ətcə”ləri yedikdən sonra düşüb oynamağa getdi. Qızımın bu vərdişinə görə anam çox vaxt ikimizin payını bir siniyə çəkərdi. Günəş oynamağa gedəndən sonra Nigar xəngəlimə yenidən ət qızartması əlavə etdi. Xəngəldən, ümumiyyətlə, xəmir yeməklərindən sonra  yuxulamaq həmişəki adətim idi. Günəşi də qucağıma alıb  yatağıma uzandım.  Əvvəl mən gözlərimi yumdum. Günəş bir az daha balaca barmaqlarını oynatdı, saçlarımı qarışdırdı. Sonra başını başıma söykəyib yuxuya getdi. Gözümü açıb onun yatmağına baxırdım. Nə vaxt yuxuya getdiyimdən xəbərim olmamışdı... 

	...Pəncərədən içəri girən iri, qara canavar dişlərini qıcırdadıb Günəşə baxırdı. Ayağa qalxmaq, onu qovmaq istəyirdim, bacarmırdım. Heç çığırmağa da heyim yox idi. Hiss edirdim ki, gücüm ancaq gözlərimə çatır; gah canavara, gah da qucağımda yatmış qızıma baxıram. Canavar asta-asta bizə yaxınlaşır. Günəş yuxudan oyanır, ağlamağa başlayır. “Ata...Ata...”- qızımın səsini elə bil dağların o üzündən eşidirəm. Tərpənə bilmirəm. Canavarın gözlərindəki kini, dişlərini, ağzından axan suyu görürəm. Hələ caynaqları... İndiyə qədər gördüyüm heç bir  canavarın caynağına bənzəmir. Canavar qorxunc caynağını uzadıb Günəşi götürür və gəldiyi kimi pəncərədən düşüb yoxa çıxır. Qızımın səsi getdikcə uzaqlaşır. Dərindən nəfəs almaq, yerimdən dikəlmək istəyirəm, alınmır... Sadəcə, gözlərimdən axan yaşları hiss edirəm. Yavaş-yavaş sinəmin üstündəki ağırlıq azalır, çığırmağa başlayıram...

	-Günəş! Qızım! Günəşim!

	...Özüm öz çığırtıma oyandım. Günəş də səsimə oyanmışdı, ağlayırdı.  Ev əhli başıma yığışmışdı. Anam əlindəki su dolu parçı mənə uzatdı. Mənsə, sadəcə, Günəşi qucaqlamışam. Bərk-bərk sinəmə sıxmışam...Hönkürtümü saxlaya bilmirəm. Anam dilə gəlir:

	-Bala, al su iç. Su iç. Uşağı burax, zəhri yarıldı uşağın. Uşağı ver anasına, al, su iç, toxta. 

	Qızımın məndən qorxub ağladığını anlayıram. Qollarım boşalır. Anası Günəşi qucağına alıb o biri otağa keçir. Oğlum Kürşad anasının arxasınca tələsik addımlarla gedir. Qulağıma səsi gəlir:

	-Ana, atam niyə ağlayır? 

	Anamın əlindəki parçı alıb suyu birnəfəsə başıma çəkirəm. Atam baxışlarını ayaqlarının ucuna dikib təsbehini çevirir. Anam pıçıltıyla dua oxuyur. Handan-hana özümü toparlayıb deyirəm:

	-Pis yuxu gördüm. Qorxulu yuxuydu... 

	Amma Kürşadın sualı beynimdə təkrarlanır: “Ana, atam niyə ağlayır?” Oğlumun ağladığımı görməsini heç istəməzdim. Həmişə ona: “Kişilər ağlamaz!”-deyən atasının ağlaması uşağı qorxutmazdımı?! Əlbəttə, qorxudardı. Uşaq da olsa, başa düşür ki, atasının ağlaması çox pis bir şeyin olmasından xəbər verir. Mənsə...Mən axı onu bütün qorxularından qorumalıydım...

	Ayağa qalxıb qapıya tərəf addımlayıram. Atam öz sırıqlısını arxadan kürəyimə atır:

	-Tərli-tərli sazağa çıxma, soyuqlayarsan. 

	Ayaqlarımı sürüyə-sürüyə eşiyə çıxıram. Artırmadakı əlüzyuyanda suyun olub-olmamasına baxıram. Düzdür, səhər-axşam anam bura isti su tökür. Amma, indi mənimçün suyun isti-soyuq olmasının fərqi yox idi. Ovuclarımı soyuq su ilə doldurub üzümə çırpıram. Sanki, gördüyüm yuxunun elə yuxu olmasını, gerçəkləşməyəcəyini dərk eləmək istəyirəm. Əslində, dərk edirəm. Sadəcə, özümü anlaya bilmirəm. Necə olur ki, bir gündə iki dəfə canımı canavar xofu basır? Yox, elə bu gün dağa çıxıb onlardan birinin dərisini soyub gətirməsəm sakitləşməyəcəyəm.

	Evə girib niyyətimi atama danışıram. Atam əvvəlcə bir az susur, sanki beynində nəyisə götür-qoy edir.  Asta-asta, təmkinlə sözə başlayır:

	-Oğul, bir az sakitləş.        Bu, normal hal deyil. Ola bilsin,  nəsə hiss edirsən və ya əsəblərin korlanıb. Bu cür ova çıxarsan, Allah qorusun, başına bir iş gələr. Bizi düşünmürsən, iki körpə balanı düşün.

	Xanımım əlində dəyişək paltar otağın qapısı ağzında dayanıb. Bilirəm ki, əynimdəki tərli paltarı dəyişməliyəm. Otağa tərəf gedə-gedə deyirəm:

	-Mütləq o canavarlardan birini vurmalıyam! Yoxsa sakitləşəmmərəm... Mütləq...

	Otağa girirəm, arxadan atamın səsi gəlir:

	-Uşaqlarını gözünün qabağına gətir, bala. Başına iş gələr... Günəş “ata” deyib ağlayanda ona nə deyərik? Yazıq eləmə bizi...

	Otağa girəndə Kürşadla Günəşin bir-birinə sarılıb çarpayıda oturduqlarını gördüm. Ürəyim muma döndü... Yox, mən bu iki balamı boynubükük qoyammaram...Onları atasız qoyammaram. Ya atam düz deyirsə? Ya başıma bir şey gəlirsə? Mənim balalarımın axırı necə olar? 

	Sakitləşirəm. Əynimi dəyişib təkrar artırmaya çıxıram. Dağların zirvəsindəki qarlar bənövşəyi rəngə boyanıb elə bil. Günəş qüruba doğru yol alıb. Uzağı, iki-üç saata hava qaralacaqdı. Göyün üzündə yenidən qara buludların  cəmləndiyini görmək olardı. Deməli, bu gecə də yağacaqdı. Gündəlik qayğıları xatırladım; həyət-bacanın qarını təmizlədim. Odunxanaya keçib baltanı əlimə aldım. Axşam yeməyinə qədər odun qırmaqla vaxtımı keçirdim. Balta oduna dəydikcə ürəyim sakitləşir, bu gün olanları daha xəfif xatırlamağa çalışırdım. 

	Hava qaralırdı. Heyvanların yemini verməyin vaxtıydı. Tövlədə qoyunların, quzuların səsi bir-birinə qarışmışdı. Artırmanın divarından asılmış köhnə sırıqlımı geyinib tövləyə tələsdim. Quzulara tamaşa etmək, onların otunu, yemini vermək insanın əsəblərini sakitləşdirirdi.

	***

	Gecə saat iki olardı, boğunuq it səsi bizi yuxudan oyatdı.  Anam neft lampasını yandırdı. Nigar xalatının yaxasını bağlaya-bağlaya otağın ortasında durub qorxmuş baxışlarla məni süzürdü. Cəld geyinməyə başladım. Atam eşikdən gələn səslərə diqqət kəsilmişdi. Handan-hana bircə cümlə dedi:

	-Yüyür! İti canavar apardı...

	Papağımı birtəhər başıma keçirib eşiyə yüyürdüm. Göyün üzündə bir dənə də olsun ulduz görünmürdü. Bu gecə ay da bizdən üz çevirmişdi, deyəsən. Fənərin işığı ilə beş addım uzağı görmək mümkün olmurdu. Sadəcə, itin zingiltisni eşidib, səs gələn tərəfə gedirdim. Ancaq səs məndən sürətlə uzaqlaşırdı. Sevimli itimiz son nəfəsində məndən yardım diləyirdi, lakin mən ona heç cür yardım edə bilmirdim.  İçimdə bir sızıltı baş qaldırırdı. Hiss edirdim ki, bu anı heç vaxt unuda bilməyəcəyəm... Küçüklüyündən bəri bizim qapımızda olan, əlimizdə böyüyən sevimli dostumuz bir yırtıcının dişlərində çırpınırdı və mən qaranlıqda hansı tərəfə gedəcəyimi belə bilmirdim. 

	Evimizin arxa tərəfindən balaca dağ çayı axır. Bu dərə hər zaman heyvanlarımız üçün qorxulu olub. Tülkülər də həmişə bu dərədən gəlib həyətdəki toyuq-cücəni oğurlayırdı. İndi canavar da itimizi bu dərə ilə üzüaşağı aparırdı.  Çayı keçənə qədər itin səsini eşitdim, sonra sevimli dostumuz həmişəlik susdu. Daha çöldə, soyuqda dayanmağın mənası yoxuydu. Qar da yağmağa başlamışdı. Kor-peşman evə qayıtdım. Hava çox soyuqdu. Normalda qar yağanda hava yumşalır, şaxta olmurdu. Lakin bu gecə tam əksiydi. Qar yağır,  soyuq anbaan artırdı. 

	Mən içəri girəndə atam sobaya odun qoyurdu. Başını qaldırıb üzümə baxanda baxışlarımı ondan qaçırdım. Nəsə demək yersizdi. Atam da dillənmədi. Sakitcə otağa keçib yatağıma uzandım. Yuxu tutmayacağını bilirdim. Mənə elə gəlirdi ki, hələ çox gecələr yata bilməyəcəyəm. Qanım təmiz qaralmışdı. Özümə bağışlaya bilmirdim bunu. Necə ola bilər axı, Cahangirin  itini həyətdən canavar aparsın, o da durub baxsın, əlindən heç nə gəlməsin?! İtin səsi qulaqlarımdan getmirdi. Ürəyimdə canavarlara olan kin elə böyükdü ki, az qalırdım qalxam, paltarımı geyinəm və düşəm dərələrə, dağlara... Ancaq, bu, imkansızdı. Möhkəm qar, soyuq və zülmət...  Dördgözlə sabahın açılmasını gözləyirdim. Ürəyimdə bircə hiss vardı: intiqam. Canavarlardan dünənki qorxularımın və itimizin intiqamını almalıydım. 

	Yerimin içində nə qədər eşələndim bilmirəm, birdən qəti qərar verdim. Ayağa durub babamın əmanəti olan xəncəri və qoşalülə tüfəngi çıxarıb yağladım. Bu iki silahın qəribə enerjisi vardı. Sanki mənə keçmişdən- babalarımdan danışırdılar. Danışdıqları da həmişə qəhrəmanlıq dastanları olurdu.  Kim bilir, babam bu tüfənglə  neçə canavarı, ceyranı öldürmüş, bu xəncər neçə dəfə onu xilas etmişdi?! 

	Xəyallara dalmağı çox xoşlayıram son zamanlar. Ancaq bu xəyallar mütləq babam haqqında olur. Deyəsən, ölənə qədər də elə olacaq. Onun yanında necə güvəndə hiss edirdim özümü. Dünyanın ən cəsur, ən güclü adamıydı babam mənimçün. Otaqda yatanlar narahat olmasın deyə fənəri də söndürmüşəm. Sadəcə, sobanın  ışığı ilə aydınlanır otaq. Divarlarda öz əksini tapan atəş sanki ürəyimdə yanır. İndi itimizin sümükləri qalıb yəqin... Babam deyərdi ki, “it nə qədər cəsur olursa-olsun, heç vaxt təkbətək döyüşdə canavara qalib gələ bilməz”. Ürəyimdə canavarlara qarşı nifrət yaranırdı. Bir yandan da hiss edirdim ki, onlara həsəd aparıram. Bir tək canavar gəlib kəndin içinə girir, itlərin hürməsinə fikir vermədən onlardan birini tutub aparır... Hansı it gedib canavarın yuvasından onu çıxarıb öldürə bilər? Məncə, heç biri... 

	Düşüncələr məni yaman incidirdi. Qarşımda cəsur bir düşmən vardı...  Ancaq cəsur da olsa, bu düşmən artıq bizimçün təhlükə mənbəyi olmuşdu və yox edilməliydi. Soba yanmağa davam edirdi. Otaq isti, çöl isə həddindən artıq soyuqdu. Hərdən külək özünü qapı-bacaya vurur, qəribə səslər çıxarırdı. Qalxıb özümə qaynar  çay süzdüm. Babam da çayı qaynar xoşlayırdı. Hələ də aydınlaşdıra bilməmişəm ki, babam xoşladığı üçün qaynar çay içirəm? Yoxsa özüm belə xoşlayıram?

	                                                      Əgər içinizdəki qorxunu öldürməsəniz, o sizi  öldürəcək.

	                                                                                                                                     Şeyx Şamil.

	 

	Səhər tezdən heyvanları yemləmək üçün tövləyə gedəndə inəyimizin doğduğunu gördüm. Sevindim. Deməli, uşaqlar hər səhər süd içə biləcəkdi. Düz üç aydı ki, inəklər süd vermirdi. Uşaqlar: “Süd istəyiyəm...”- deyib ağlayanda məcburən qonşulardan kiməsə ağız açmalı olurduq. Buzovu inəyin qabağına qoydum və inəklə birlikdə onu qurulamağa, həyata hazırlamağa başladıq. Bir az özünə gələndən sonra evə qayıtdım. Həm evdəkilərə şad xəbəri verdim, həm də atama inəyə yal hazırlamaq üçün su isitməsini söylədim. Kürşad hələ də yatırdı. Günəş isə oyanıb yenə  eşiyə çıxmaq, qarla oynamaq davası döyürdü. Buzov xəbərini eşidəndə başladı ağlamağa ki, tez olun, məni aparın tövləyə. Çar-naçar anası əynini qalın geyindirib qucağıma verdi ki:

	-Di apar, buzovu görsün, kirisin.

	Tövləyə girər-girməz Günəş qaş-qabağını töküb dodağını büzdü:

	-Mən beyə buzoy istəmiyəm!

	-Necə buzov istəyirsən bəs?- Özümü gülməkdən güclə saxladım.

	-Yahsı buzoy... Esiyə çıxan buzoy...Mənimlə oynayan buzoy...

	Deyəsən, Günəş hələ suyu qurumamış buzovu bəyənməmişdi. Ürəyimdə sevindim ki, nə yaxşı, bəyənmədi. Yoxsa, ağlayardı ki, buzovu evə aparaq. Günəşi evə aparıb təkrar tövləyə qayıtdım. Buzovun ilk dəfə süd əmməsi çox çətin olduğu üçün yardım lazımdı. Yoxsa yeni doğulan balanın ağzı donar və ölə bilərdi. Dünyaya yeni gələn bir canın həyatda qalmasına yardım etmək çox gözəl və maraqlı işdi.  Buzovu qucağıma aldım və anasının məməsini ağzına qoydum. Elə şirin-şirin əmirdi ki, dünən olanlar tamam yadımdan çıxmışdı. Yeni bir can- yeni ümidlər, başlanğıclar deməkdi. 

	İşimi təzəcə bitirmişdim ki, tövlənin ağzı açıldı və Kürşadın  göy rezin çəkmələri göründü. Yuxudan oyanıb,  buzov xəbərini eşidən kimi özünü atıb çölə.  “Yaxşı ki, hər gün səhər cığır açırıq”-deyə düşündüm. Yoxsa, Kürşad çiynindən yuxarı olan qarın içində batar, tərpənə bilməzdi. 

	Kürşad buzovla oynamağa başlayanda kənd həyatının daha bir nağıl-tamaşasının seyirçisinə çevrildim. İnək  öz balasını qorumaq üçün Kürşada tərəf gəlməyə çalışır, mənsə öz balamı qorumaq üçün onu qovurdum. Beləliklə, hər ikimiz öz balamızı qorumağa çalışırdıq. Bir qədər sonra inək anladı ki, balaca Kürşad onun balasına ziyan verməyəcək, sakitləşdi. Hər iki bala mehribanlıqla oynayırdı. Buzov ayağa qalxmağa cəhd edir, Kürşad da balaca əllərilə ona yardım etməyə çalışırdı. Möhtəşəm bir mənzərəni izləyirdim... 

	Atam yeni doğan inək üçün xüsusi yal çalıb gətirdi. İçində yal buğlanan vedrəni inəyin qabağına qoydu. Kürşada qapıya yaxın dayanmasını tapşırıb atamla bərabər buzovun yatacağı yerləri quruladıq. Həyətə çıxanda atam dedi:

	-Yenə yağacaq. Hava açılana oxşamır.

	-Gələn həftəyə açılar bəlkə...-Hiss edirdim ki, dediyimə özüm də inanmıram. 

	-Gözüm su içmir qarın belə yağmasından...

	Atam başını bulaya-bulaya Kürşadın əlindən tutub evə tərəf addımladı. Mən onlardan bir-iki addım geri qaldım. İtimizi bağladığımız səmtə baxmağa ürək eləmirdim. Gecəki günah hissi yenidən düşüncəmdə baş qaldırmışdı.

	-Yaxşı ki, inəyimiz bu gün doğdu. Bir müddət uşaqların başı buzova qarışar, iti soruşmazlar. Ya soruşsalar? Nə cavab verərəm onlara?

	Bilmirdim özümə bəraət qazandırmaq üçün hara əl atım... Hansı sözə söykənim ki, itimizin köməyinə çatmadığımın təsəllisi olsun... Atamla Kürşad evə girdilər. pilləkənin ayağında dayanıb yenə üzü dağlara baxdım. Yaxınlıqdakı meşədən çaqqalların səsi gəlirdi. Uşaq ağlamasına bənzər səsləri vardı. Adətən, onlar axşamlar kəndə yaxınlaşar, səs-səsə verərdilər. Səhər tezdən çəpərlərə bu qədər yaxınlaşmaları yaxşı əlamət deyildi. Deməli, qarın yağması onları da ac qoymuşdu. Amma, dəqiq bilirdim ki, onların cəsarəti çatmaz kəndə hücum çəkməyə. Onlarda “qurd ürəyi” yoxdur... “Qurd ürəyi”... İndi də bu gəlib beynimə girdi.

	-A bala, soyuqda dayanma, süfrə hazırdı.

	Atamın səsi məni fikirdən ayırdı. Sırıqlımı divardan asıb içəri keçdim. Anam xaşıl bişirmişdi. Ərinmiş yağ və bəhməzlə qatanda xaşılın dadına doymaq olmurdu. Günəş yenə qucağımda əyləşdi, birlikdə şirin-şirin yeməyimizi yedik. Uşaqlar yeni buzovdan danışır, sevinirdilər. Mən də sevinmişdim. Amma, mənim sevincimə kölgə salan da vardı. Bu, qarın yağmasından, havanın açılmamasından, canavarın qapımıza qədər gəlməsindən qaynaqlanan qara fikirlərin kölgəsidi. 

	Yeməkdən sonra kəndə çıxdım. Söz-söhbətdən məlum oldu ki, canavarlar bu gecə bizim itdən başqa bir neçə iti də aparıb.  Bu, yaxşı xəbər deyildi. Canavarlar, sadəcə, çox ac olanda  kəndə hücum edib itləri aparırdı. Qar çox yağmışdı, lap çox. O səbəbdən də canavarlar ov tapmaqda çətinlik çəkir və kəndə hücum edirdilər.  Gün çıxsa qar əriyəcək və canavarlar özlərinə ov tapa biləcəkdilər. 

	-Ovdan söz düşmüşkən... -Uşaqlıq dostum Əşrəf əllərini ovuşdura-ovuşdura sözə başladı:- Bu havada yaxşı dovşan ovlamaq olar. Nə deyirsən, Cahangir? Gedəkmi? 

	Evdə ürəyim sıxılırdı. Belə havalarda dağlarda, meşələrdə gəzmək ləzzət edirdi mənə. Həm də biz dağda, meşədə gəzməyəndə canavar, tülkü kəndə enib ziyan verir. Yarım saat sonra görüşmək üçün sözləşib, sağollaşdıq. Tez evə qayıtdım. Atam bu dəfə mənə əngəl olmadı. Çünki belə havalarda ova getdiyim birinci dəfə deyildi. Paltarımı geyinib tüfəngi çiynimə, xəncəri də belimə taxdım. 

	Əşrəflə vədələşdiyimiz yerə çatanacan dünənki qorxularım yenə yadıma düşdü. Düzdür, qorxduğumu özümə bağışlaya bilmirdim. Yenə də itimizin köməyinə çata bilməməyimin kədəri daha ağır gəlirdi. Qəfil ağlıma gələn fikirdən ətim ürpəşdi: “Bəlkə mən, həqiqətən, qorxaqdım?” Yox... Yox... Bu fikri başımdan atmaq, özümə qalib gəlmək üçün dağlara çıxmaq, məni qorxudan canavarları dilim-dilim doğramaq istəyirdim. Bu dovşan ovu da, əslində, bəhanəydi. Ümid edirdim ki, bəlkə qarşımıza canavar çıxa. 

	Əşrəf məni meşənin ətəyində gözləyirdi. Lazım olan hər şeyi götürüb-götürmədiyimizi yoxlayandan sonra yola başladıq. Qar yolu elə tutmuşdu ki, sürətlə getmək mümkün deyildi. Axırda belə qərara gəldik ki, növbə ilə qabağa keçək, iz aça-aça gedək. Öndə gedən yorulanda yerini arxadakı ilə dəyişirdi.  Meşədə dərin bir sükut vardı. Bayaq çığıran çaqqalların da səsi gəlmirdi. Onlardan geriyə qalan, sadəcə, qar üstündəki izləriydi. Bəlkə də kənardan bizi izləyirdilər... 

	Yavaş-yavaş irəliləyir, qardakı hər izə diqqət yetirirdik. İz tanımaqda Əşrəf məndən məharətliydi. İki saatdan sonra, nəhayət ki,  dovşan izinə rast gəlmişdik. Meşənin dərinliklərinə getdikcə, istər-istəməz,  ölüm sükütu canımıza xof salırdı. Buralar heyvanlara aid bölgəydi. Biz isə dəvət edilməmiş qonaqlardıq. 

	Əşrəf diqqətlə izin olduğu yerlə gedirdi. Mən ondan bir qədər aralı hərəkət edirdim. Onun qabağından qaçan dovşanı vurmaq üçün arada məsafə lazım idi. Qar həddindən artıq çox yağmışdı. Bunu meşədə budağı qırılan ağaclardan görmək olardı. İndiyə qədər heç vaxt meşəni bu vəziyyətdə görməmişdim. Qar gözümüzü ağrıdır, sürətli hərəkət etməyimizi əngəlləyirdi. Elə bu an güllə səsi məni xəyallardan ayıltdı. Əşrəf dovşanı görüb güllə atmışdı. Lakin qırma dovşanın ayağını yüngülcə yaralamışdı. Dovşan bütün gücü ilə mənə tərəf qaçırdı. Tez-tez dönüb arxaya baxdığı üçün gəldiyi tərəfdə ağacın arxasına gizləndiyimi görə bilmirdi. Tüfəngi qaldırıb dovşana tərəf çevirdim və nişan aldım. Bir az daha yaxınlaşmağı lazımdı. Dovşan bilmirdi ki, bütün gücünü toplayıb ölümə tərəf qaçır. Bir anlığına bu düşüncə daxilimdə mərhəmət hissi oyatdı. Lakin ovçu həsasslığı  onu üstələdi; tətiyi çəkdim.  Dovşan hədəflədiyi yerə çatmadan yıxıldı.  Sanki qarın üzərində qırmızı lalə bitmişdi. Ancaq lalənin ortasında qara yox, ağ xal vardı. Bu xal ağ, kök bir dovşan idi. Əşrəf çatana qədər xəncərlə dovşanın başını kəsmişdim. Birlikdə dərisini soyub əti böldük. Hərə öz ət payını çantasına qoydu. Uğurlu ovumuzdan qürurlanaraq geri döndük. 

	Dovşanın, təxminən,  beş-altı kilo əti olardı. Bu axşam hər ikimizin evində ləzzətli dovşan əti bişəcək, uşaqlarımızın üzü güldüyü üçün ikimiz də rahat yata biləcəkdik. Uzun yol, soyuq bizi haldan salırdı.  Susamışdıq. Ağırlıq etməsin deyə ova çıxanda çox su götürmürdük. Meşədə çoxlu bulaqlar, çaylar vardı. Və biz onların hər birinin yerini yaxşı bilirdik. On dəqiqəlik yolumuz qalırdı suya çatmaq üçün.  Atdığımız hər addımda dizə qədər qara batmaq bizi xeyli ləngidirdi.  Susuzluğa dayana bilməyəcəyimi anlayanda yerdən bir ovuc qar götürüb ağzıma  qoydum. Qar ağzımda əriyir, boğazımdan aşağıya doğru süzülən buzlu su canıma təpər gətirirdi. Qardan çox yemək olmazdı. Xəstələnə bilərdik. Ona görə də bulağa çatmağa tələsirdik. 

	Meşədə yerimək insanı düşüncələrə qərq edirdi. Yenə ən çox xatırladığım babamdı. Mən uşaq olanda birlikdə nə qədər bu meşədə gəzmişdik.  Hər ağacı,  hər daşı, qayası əziz olan meşəmiz... 

	-Bulağa az qalıb. Üzü dərəyə tərəf enmək belə qarda çətin olacaq. 

	Əşrəfin səsinə diksindim. Uşaqlığıma olan xəyali səyahətim, deyəsən, elə də uzun çəkməmişdi.  Bulaq dərənin içində olduğu üçün, getdiyimiz yoldan çıxıb cığırla dərəyə düşmək lazımdı.  Qərarlaşdırdıq ki, ikimiz də dərəyə enməyək. Birimizin dərəyə enib su qablarını doldurması daha az zaman alırdı. Əşrəf yenə nəsə demək istəyirdi ki, sözünü kəsdim:

	-Sən get, mən qabları doldurub yolun o biri tərəfindən çıxacağam. 

	Ağırlıq olmasın deyə tüfəngimi və çiynimdəki çantanı Əşrəfə verib, hər ikimizin su qabı ilə birlikdə dərəyə düşdüm.  Xəncərimi belimdən açmağa ürəyim gəlmədi. Bu balaca xəncərin mənəvi gücünü, babamın nəfəsini hər zaman yanımda, ürəyimdə duymaq məni ürəkləndirirdi. 

	Yoldan dərəyə qədər məsafə əlli metr olardı. Meşə yolundan bulağa enən iki cığır vardı. Bulağa gələndə və gedəndə bu cığırlardan biri ilə enir, digəri ilə  çıxıb yenidən yola qovuşurduq. Cığırı qar tutmuşdu. Çətinliklə addımlayırdım. Qarın ağırlığından sınan budaqlar da bir neçə yerdə yolu kəsirdi. Birtəhər gəlib bulağa çatdım. Bu bulaq yerdən qaynayır,  yumru, qara qayanın dibindəki balaca oyuğa dolur, ordan da üzüaşağı dərədəki arxa axırdı. Oyuğun üzü buz bağlamışdı. Su götürə bilmək üçün buzu sındırmalıydım. Xəncəri qınından çıxarıb ehmallıca buza toxundurdum. İlk zərbədən buz çatladı, sonra da qırılıb suya qarışdı. Su qabını buzlu su ilə doldurub başıma çəkdim. Elə bildim, iliklərimə qədər dondum. Yenə də susuzluğum səngidi, titrəyib dərindən nəfəs aldım. Təkrar aşağı əyilib su qablarını doldurdum. Başımı yuxarı qaldırınca onunla rastlaşdım... Hə, bu, o idi-yuxumdakı qara canavar. Bulağın yuxarı tərəfində dayanıb mənə baxırdı. Göz dəliklərində göz yox, sanki iki qor vardı. Canımdakı titrərti artırdı. Hiss edirdim ki, bu titrərtinin soyuğa heç dəxli yoxdu. Tüklərim biz-biz olmuşdu. Üz-üzə dayanmışdıq... O, mənə baxırdı... Mən də ona baxırdım... Sadəcə, onun baxışlarından mənə meydan oxumaq cəsarəti, mənim baxışlarımdansa qorxu boylanırdı...

	Əşrəf elə uzaqda deyildi. Çığırsam, səsimi eşidib, heç olmasa güllə atar, canavar da səsdən qorxub qaçardı. Lakin səsim çıxmırdı. Babamın sözləri yadıma düşdü:

	-Cahangir bala, adam nə qədər cəsur olur-olsun, canavarla üz-üzə gələndə yerindəcə daşa dönür. Canavarın zəhmi var, bala, adamı üstələyir bu zəhm. Gərək daşa dönməyəsən, sən də hərəkət edəsən, ondan qorxmadığını göstərəsən. Yoxsa, səni üstələyəcək, hücuma keçəcək. 

	Qara canavar da məni üstələməyə çalışırdı.  Dişlərini qıcırdadırdı, ağzından selik axırdı. Ağlımın ucundan keçdi ki, indicə dişlərini boğazıma keçirəcək. Günəşimlə Kürşadımı xatırladım... Mən olmasam, onlar arxasız qalacaqdı. Mən onlara lazım idim. Babam, İbrahimoğullarının cəsurluğu haqqındakı hekayətlər, Qaçaq Paşanın yalın xəncərlə bir bölük rus əsgərinin üstünə yürüməyi;  bircə-bircə kino lenti kimi gözlərimin önündən keçənlər canıma təpər, ürəyimə istilik gətirirdi. Əlimi astaca xəncərimə uzatdım. Əlim xəncərə dəyər-dəyməz bütün qorxularmın silinib yoxa çıxdığını hiss etdim. Xəncəri çəkib müdafiə mövqeyində dayandım. Canavar daha qorxulu gəlmirdi. Fikirləşirdim ki,  nə olursa-olsun, irəli atılacağam. Bu təkbətək döyüşdə qalib olma ehtimalım çox azdı, bilirdim. Ondan da əmindim ki, heç nə etməsəm, onsuz da, bu gözüdönmüş heyvan mənə hücum edəcək. Ondan öncə tərpənsəm, heç olmasa, az da olsa bir şansım olardı. 

	Xəncər əlimdə bir an tərəddüd etmədən irəli atıldım və canavara tərəf qaçdım. O da qəribə bir səs çıxarıb mənə sarı gəlirdi...  Ölümcül döyüş başlayacaqdı... Qalib, yaxud məğlub olmağımı düşünmək üçün artıq gec idi. 

	Güllə açıldı. Canavar bir anlıq yerində dayandı, sonra ulaya-ulaya dərəboyu qaçaraq gözdən itdi. Ondan geriyə qalan qar üstündəki pəncə izləri və bu izlərlə həmahəng naxışa bənzəyən qan ləkələri idi. 

	-Gördüm gecikirsən, bu səmtdən endim. Başıbatmış necə də heybətliydi. Yaxşı dayanıbsan qabağında, mən olsam, ürəyim getmişdi. 

	Əşrəfin səsini eşidirdim, amma, hələ nə geri dönüb baxmağa, nə də ona cavab verməyə taqətim yox idi. Elə bil, illərin yorğunuydum. Su qabını açıb təkrar başıma çəkdim. Bu dəfəki su elə də soyuq gəlmədi, əksinə, sanki, yanan ocağın üstünə bir səhəng su səpirdim. Əşrəfsə canavara tətik çəkməyin qorxusunu qüruruna baş əydirib qürrələnirdi:

	-Sən canın, gördünmü necə dəqiq nişan aldım?! Qırma canına doldu başıbatmışın. Di gəl, o da özünü tox tutdu ha, qaçdı. Amma, nə yaxşı, dərəyə endim... Nə yaxşı, əlim tətikdəydi elə...

	Yol boyu beynimdəki qarışıq düşüncələr bir-biriylə boğuşurdular. Gah düşünürdüm ki, bayaq qorxularıma qalib gəlməyimlə hünərsiz olmadığımı özümə sübut elədim. Yalın xəncərlə canavarın üstünə getmək Qaçaq Paşanın qardaşı nəvəsindən başqa kimə yaraşardı ki?! Gah da ürəyimdə şükür edirdim ki,  nə yaxşı, xəncəri çəkib canavarın üstünə yeridim. Bircə an keçsəydi, Əşrəf tətiyi çəksəydi, özüm öz gözümdən düşəcəkdim... Düzdür, məni  Əşrəfin tüfəngi xilas eləmişdi, yenə də bu olanların bir naxışında özümə bəraət qazandırmaqçün işıq gələn tərəf vardı. 

	Kəndə çataçatda Əşrəfə bərk-bərk tapşırdım ki, bu canavar olayını kənddə heç kimə deməsin. Gördüyüm yuxunu evdəkilər bilirdi, üstünə də bu əhvalatı danışsam, atam bir də məni ova buraxmazdı. Ən yaxşısı, heç kimin ürəyinə xal salmamaq idi. 

	Darvazanı açıb içəri girəndə Kürşad qabağıma yüyürdü. Günəş də anasının qucağından qollarını açıb mənə tərəf dartındı. Kürşadı qucağıma alıb xanımıma tərəf tələsdim. Baş-başa dayanmışdıq... İki balam, xanımım və mən... Təkcə bu anlar üçün yaşamalıydım, heç kimə, heç nəyə yenilməməliydim; anlayırdım... 

	-Anan qəşəng itburnu dəmləyib, keç içəri, bir az isin...

	Nigarın səsindəki kövrəklik içimi sızıldatdı. Hiss edirdim ki, xanımım ağlamamaq üçün araya söhbət salır. Boğazımdakı qəhər imkan vermədi ki,  mən də nəsə bir söz söyləyim. Kürşad qucağımdaca pillələri qalxdım. Nigar da asta-asta arxamca gəlirdi. Günəşin şən gülüşü ikimizin də kövrəkliyinin üstünə gün işığı kimi səpələnirdi. 

	Bir neçə fincan itburnu çayı içdim, yun corablarımı dəyişdim. Bir az da uşaqlarla oynadıqdan sonra həyətə çıxdım. Atamdan heyvanların axşam yemini verməsini xahiş etdim və çardağın altına keçib manqalı qaladım. Köhnə odun sobasını kəsib manqal düzəltmişdim. Bozdağlıların hamısının qapısında bu cür əl işi manqallar görmək olardı. Soyuq havada manqalın başında dayanmağın ayrı ləzzəti vardı. Yanarkən odundan gələn o sehirli səs, soyuqla istinin füsunkar rəqsi... 

	Anam artırmaya çıxıb Nigarın əti doğradığını xəbər verdi. Manqal yandığına görə içəri keçib ətin hazırlanmasına kömək edə bilərdim. Qapını açıb ayağımı içəri qoyan kimi Kürşad mənə baxıb hönkürdü. Səbəbini soruşanda isə özümü gülməkdən güclə saxladım. Sən demə, anası əti doğramağa başlayanda Kürşad da əlinə yekə bir bıçaq götürüb ki, bəs, mən də dovşan əti kəsəcəyəm. Anası da bıçağı əlindən almış, ona sakitcə oturmağı tapşırmışdı. Bayaqdan mızıldansa da məni görəndə ürəklənən oğlum hikkəsini hönkürməklə büruzə verirdi. Onu kiritməkçün dedim:

	-Eybi yox, əynini qalın geyin, indi səni eşiyə-manqalın qırağına aparacağam. Gedək, mənə kömək elə, kabab çəkək. 

	Kürşad sevincək gödəkçəsini, papağını geyinib qapıya tərəf yönəldi. Mən də əti qəşəng duzladım, kəklikotuladım. Bir əlimə ət dolu qazanı, o biri əlimə də şişləri alıb Kürşadın arxasınca eşiyə çıxdım. 

	-Kartof-soğanı soyum, mən də gəlirəm.-Nigar bunu deyib qapını arxamca örtdü. 

	Bir qədər sonra şişləri qızarmış közün üzərinə qoydum. Kababın əsas qaydası odur ki,  gərək tələsmədən, səbirlə şişləri hərləyəsən. Bu zaman həm tez bişir, həm də qurumur. Mən əti bişirərkən Kürşad da anasına kömək etdi, birlikdə evdən kartof-soğan gətirdilər. Yarım saat sonra bişən əti qazana çəkib, üzərinə soğan doğradım. Boşalan şişlərə kartof taxdım. Bir neçə kartofu da közün içinə basırdım. Nigar kababdan çox közdə bişən kartofu xoşlayırdı. Kürşad atasına yardım etdiyi üçün çox sevincliydi. Bayaqkı göz yaşlarını çoxdan unutmuşdu. 

	Biz evə qayıdanda yenidən qar yağmağa başlamışdı. Ancaq bu qar incitmirdi, çünki sevdiklərimizlə bir yerdəydik. Anam yayda hazırladığı kompot və turşudan da süfrəyə düzmüşdü.  Dovşan kababını ləzzətlə yedik. Yenə Günəş dizimin üstündə oturmuşdu, balaca barmaqları ilə didişdirdiyi kabab tikəsindən mənə də pay ayırırdı. Ürəyimdə Tanrıya min dəfə şükür edirdim, bugünkü xatadan sağ-salamat qurtulub evimə dönə bilmişdim. Əgər Tanrı məni qara canavardan qorumasaydı, indi balalarım bu cür gülən gözlərlə süfrə arxasında oturmazdılar... Boynubükük qalardılar... Tezcə də bu fikirləri başımdan qovub gündəlik qayğıları düşünməyə çalışdım. 

	Yatmamışdan qabaq tövlənin qapı-pəncərələrini möhkəmcə bağladım. Tüfəngi də doldurub baş ucuma qoydum. Bu gecə nəsə olacaqdı, bunu bütün varlığımla hiss edirdim. Gözümün önündən getmirdi o qara canavarın baxışları. Kaş, onun qədər cəsarətli ola biləydim. Ürəyimdə onu yaman qısqandım. Mən onunla döyüşmək üçün qorxularıma qalib gəlməliydim. Onunsa baxışlarında qorxudan zərrə qədər əlamət yox idi... 

	Yatağıma uzanmışdım, amma yuxu tutmurdu. Tez-tez həyətə çıxır, qapı-bacanı yoxladıqdan sonra təkrar yatağıma girirdim. Paltarlarımı əynimdən çıxarmırdım, elə bil, hər an komandirdən “qalx” əmrini gözləyən əsgərdim. 

	Saat on ikidən sonra göyün üzü açıldı. Ulduzları, ayı görmək mümkündü. Qurdlar belə havaları sevməzdi. Onların sevdiyi qaranlıq, dumanlı gecələrdi. Ürəyimə bir arxayınlıq gəldi; canavarlar belə havada kəndə enməyə cəsarət edə bilməzdi... 

	Saat iki olardı. Yenə çölə çıxıb həyəti dolandım. Sakitlikdi. Kəndin sükutunu pozan ancaq itlərdi. Bir-birlərinə “qorxma-qorxma” deyirmişlər kimi hərdən hürüşürdülər. Yenidən evə qayıtdım, ancaq yatmağa nə həvəsim, nə də yuxum vardı. Sobanın yanına bir yastıq qoyub söykəndim, odunların necə yanmasını seyr etməyə başladım. Uşaqlıqdan bəri çox sevirdim bu mənzərəni. Odunların yanarkən çıxardığı o ecazkar səs məni nağıllar aləminin qırxıncı otağına qədər müşayiət edirdi. 

	Bu qaranlıq gecədə ediləcək,  görüləcək bir iş yoxdu. Xəncərimi çıxarıb bir az itilədim.  Ağzını yoxlamaq üçün qolumdakı tüklərə çəkdim. Həqiqətən, itiydi. Kaş, xəncərimi itimizi aparan o canavarın boğazına çəkə biləydim... İçimdə canavar öldürməyə qarşı dəhşətli bir ehtiras baş qaldırdı. Ancaq tez də yox oldu. İtilənən xəncəri yağlayıb qınına qoydum və yenidən yanan atəşi seyr etməyə başladım. Ən qalın, sərt odunu belə əridirdi atəş. Maraqlısı odur ki,  bu qədər güclü atəşi söndürən də sudur... Dəmiri əridən atəşi su söndürür... Bu mənzərə mənə çox şey deyə bilərdi, lakin mən onun dediklərini anlayacaq qədər bilikli deyildim...   Kaş, babam sağ olaydı. O, mütləq mənə başa salardı bu məsələni. 

	Yenə babamı, onun danışdığı hekayələri xatırladım.  Dağda olan vaxtlarımızdı. Babamla harasa gedirdik. Birdən qaranlıq düşdü və köhnə məzarlıqda gecələməli olduq. Baş daşlarının üzərində başa düşmədiyim  dildə yazılar yazılmışdı. Babamın dediyinə görə, bu yazılar ərəb dilindədir. Uzaqda şimşək də çaxırdı. Çox uzaqlarda olduğu üçün göy gurultusunun səsi gəlmirdi, ancaq ildırımın gecənin bağrını dələn işığını görürdük. Məzarlıqdan çox qorxurdum. Babamın şinelinin altında gizlənmək, sabaha qədər başımı oradan çıxarmamaq istəyirdim. Ancaq bu dağ cüssəli adam öz nəvəsini qorxaq kimi yox, əsl kişi kimi görmək istəyirdi. Və o gecə mənə bir hekayə danışdı: “Bir dəfə Sadiq babamla atam sürünü yatağa qaytaranda belə məzarlığın yanından keçməli olur. Onda da belə qaranlıqmış. Uçuq bir məzarın yanından keçəndə qəbirdən səs gəlir. Atam bərk qorxur, babama yalvarır ki, tez buradan uzaqlaşaq. Ancaq babam qorxmur, yaxşı başa düşür ki, məzarın içində nəsə var. Həm də fikirləşir, əgər o məzara baxmadan çıxıb getsəm, oğlum ömrü boyu məzarlıqdan, qəbirlərdən qorxacaq. Elə biləcək, məzardan gələn səs o biri dünyadan gəlir. Atamın göz yaşlarına fikir vermədən uçuq qəbrə yaxınlaşır və əlini məzara salır. Onun bu hərəkətini görən atam daha bərk ağlamağa başlayır. Babamın əlinə bir qıllı şey dəyir. Deyir, bir an ürəyimi qorxu bürüdü, lakin geriyə yol yoxdu. O məzardakı xortlamış ölü də olsa, çəkib onu çıxarmalıydım və elə də etdim. Məzardakı qıllı şey, sən demə, keçiymiş...” 

	Babam bu əhvalatı danışıb bitirəndə şinelin altından çıxdım. Daha qorxmurdum. Yağış da çisələməyə başlamışdı. Şineli baş daşının üstünə atıb özümüzü yağışdan qoruduq. Bir qədər sonra da yuxuya getdim. O gecə yuxuda Sadiq babamı gördüm, mənə baxıb gülümsəyirdi. O gündən sonra nə məzarlardan, nə də qaranlıqdan qorxdum. Allah sənə rəhmət etsin, ay baba. Sən olmasaydın, bəlkə də mən bir qorxaq olaraq böyüyəcəkdim...

	                                                                                                       Ac canavar aslana hücum edər.

	                                                                                                                                    Atalar sözü.

	 

	       Dekabrın iyirmi doqquzunda elə maraqlı hadisə baş vermədi. Lakin otuzu günü Cahangirin başına əməllicə iş gəldi. Səhər tezdən, necə oldusa, Kürşad itlərinin yerinin boş olduğunu gördü. Bir neçə dəqiqə gözləriylə iti axtardı, zəncirdən açılıb qaçdığı az olmamışdı. Amma, qarın üstündə nə zəncirdən, nə də itdən iz yoxdu. Uşaq, sanki, iti bir daha görə bilməyəcəyini hiss eləmişdi. Əvvəlcə titrək səslə:

	-Mən itimizi istəyirəm...-dedi. 

	Sonra astaca ağlamağa başladı. Yarım saat keçmədi ki, hikkəli hönkürtüsü həyəti başına götürdü. Evdəkilər nə qədər uşağı sakitləşdirməyə çalışsalar da alınmırdı. Uşaq zülüm-zülüm ağlayır, it istəyirdi. O gün axşama qədər Kürşadın göz yaşı dinmədi. Külək yavaşıdı, yağan qar səngidi, ayaz yumşaldı, amma, Kürşad kirimədi. Cahangir kəndə çıxıb maraqlandı ki, bəlkə kiminsə iti yeni balalamış olar. Bu ehtimal da boşa çıxdı.  Bozdağın itləri bir yazda, bir də payızda balalayırdı. Dişi küçüklər atılır, erkəklər isə saxlanılırdı. Sadəcə, Cahangirin itini yox, bir neçə iti canavar aparmışdı.   Kənddə, özü də qışın bu dəli çağında heç kimdə artıq it yoxdu.

	Oğlunun bu cür ağlaması, üzülməsi Cahangiri çox narahat edirdi. Nəsə bir şey etmək lazımdı. Bu zaman onun dadına atası çatdı. Bozdağdan on kilometr uzaqda yerləşən Söyüdlü kəndində bir dostları yaşayırdı. Telman kişinin evi kəndin bir xeyli kənarında yerləşdiyi üçün üç-dörd it saxlayırdı. Çoxlu qoyun-quzusu olan Telmanla Cahangirin atasının gənclikdən üzü bəri yaxın münasibətləri vardı. Bir-birlərindən canlarını belə əsirgəməzdilər. Əgər Cahangir Söyüdlüyə gedə bilsə, Telman it verərdi.  Kürşad da sakitləşərdi. Bu an, nəinki on kilometr, dünyanın o başına da getməyə hazırdı Cahangir. Təki oğlunun göz yaşları dayansın. Onu belə kədərli, gözü yaşlı görmək cəhənnəm əzabıydı. Bir neçə gündü yağan qar yolları bağladığı üçün Söyüdlüyə maşınla getmək mümkün deyildi. Soyuqda bu qədər yolu piyada getmək də çətin olardı. Ən yaxşısı atla, kəsə yolla getməkdi. Bu yol bir qədər qısaydı. Dağların başı ilə gedildiyi üçün yolda elə çox qar da olmurdu. Külək qarı dərələrə aparıb,  yolu təmizləyirdi. 

	Cahangir belə qərara gəldi ki, səhər ertədən dostu Əşrəfi də yanına alıb Söyüdlü yoluna qoyulsun. Gedəcəkləri kənd rayon mərkəzinə də çox yaxındı. Dan üzü çıxsalar axşama qayıda bilərdilər.  Həm də rayon bazarından yeni il üçün bazarlıq edərdilər. 

	Bu xəbər Kürşadı çox sevindirdi. İndi yeni ildən çox sabah gələcək itlərini gözləyirdi. Sabaha qədər  uşaq bir-birindən fərqli yuxular gördü. Ancaq hamısı eyni sonluqla bitirdi: atası yekə bir it gətirir, bu gələn it də Kürşadla dostlaşır və onu acgöz canavarlardan qoruyur. Uşaq xəyalında canavarlar da fərqliydi... Onlar adam yeyirdi, amma adamların heç yeri ağrımırdı. Birbaşa düşürdü canavarın qarnına. “Şəngülüm, Şüngülüm, Məngülüm” nağılındakı kimi. Kürşad fikirləşirdi ki, böyüyəndə həmişə yanında atasının xəncərini gəzdirəcək. Haçansa canavar onu yesə, qarnını yarıb çıxacaq.  

	Cahangiri qayğılandıran hava idi. Arzulayırdı ki, kaş, nə bu gecə, nə də sabah qar yağmayaydı. Sabah axşam yeni il axşamıdı. Mütləq evdə olmalı, yeni gələn ili ailəsi ilə qarşılamalıdı. Axşamdan atın arpasını, otunu bol elədi ki, sabaha qədər güc toplasın. Atın tərkinə bir quzu alıb bazarda satmaq niyyətindəydi. Amma, Əşrəf onu fikrindən daşındırdı. Bu boyda yolu, soyuqda quzunu aparmaq çətinlik yaradardı. Ona görə də axşamdan köməkləşib hərəyə bir quzu kəsdilər, soyub ağa bükdülər və xurcuna qoydular. Dan ağaran kimi evdən çıxıb, axşama kəndə dönməyi planlaşdırdılar. 

	Bütün kənd yatmışdı, təkcə Əşrəflə Cahangir həyətdə qaladıqları ocağın ətrafında söhbət edir, dünəndən və sabahdan danışırdılar.  

	-Tüfəngləri mütləq götürməliyik. Yenə yolda canavara rast gələrik...-Əşrəf qayğılı-qayğılı dilləndi. 

	-Hə, ehtiyatı əldən vermək olmaz. Özü də belə qarlı havada.-Cahangir dostuyla razılaşdı. 

	Uzaqdan canavar ulartısı gəlirdi... 

	***

	Cahangir yuxudan oyananda yeddinin yarısıydı. Yarım saata hazır olub yola çıxmalıydı. Əşrəf saat yeddidə doqqazın başında onu gözləyəcəkdi. Əl-üzünü yuyub, Nigarın hazırladığı masaya əyləşdi. Tələm-tələsik bir az pendir-çörək yedi. Yolun narahatlığı iştahını üstələmişdi. Amma, bilirdi ki, belə soyuq havada acqarına yola çıxmaq ağılsızlıq olardı. İki fincan kəklikotu çayı içib eşiyə çıxdı. Quşları yola hazırlamalıydı.  

	Atı tövlədən çıxardı, soyuq olmasın deyə yəhərin altından atın bütün belini tutacaq qədər yekə çul saldı. Xurcunu hazırlayıb yəhərin üstünə aşırtdı. Xurcununda  içməli su, Quşlar üçün arpa, bir də bazara aparacağı ət vardı. Düz saat yeddi olanda atın belinə qalxdı və yola çıxdı. Doqqaza çataçatda dostunu gördü.   Əşrəf  öz qara kəhərinin belində gəlirdi. Xoşbəxtlikdən gecə qar yağmamışdı,  gün ərzində də yağana oxşamırdı. Hava belə olsa rahatca gedib, axşama qayıdacaqdılar. 

	Yolçular qarın ayazına da alışmışdılar. Ömürləri bu ayazların qarşısında mətin dayanmağı öyrənməklə keçmişdi. Ayaz Cahangirin çox da da qalın olmayan saqqalını dalayır, Quşların yalmanını bir qız teli kimi oynadırdı. Yol  iki atlının yanaşı gedəcəyi qədər enli olmadığı üçün atlılar növbə ilə önə keçir, soyuq güclənəndə yerlərini dəyişirdilər. İndi öndə gedən Quşlardı.

	Yol, qarın üstündə atların çətinliklə irəliləməsi Cahangirin yadına canavarla qarşılaşdığı anı saldı. Yenə fikrindən keçdi ki, bir gün başına bir iş gəlsə, evə dönə bilməsə, Kürşadla Günəş neyləyər? Tezcə də ürəyində Tanrıya dua edir, sağ-salamat evinə dönməsi üçün ona kömək olmasını diləyirdi. 

	Təpəliklərdə elə yerlər vardı ki, külək qarı tamamilə sovurub atmışdı. Belə yerlərdə atlar olduqca rahat irəliləyirdi. Amma, təpəliyin dərə ilə fərqi də vardı; burda ayaz daha çox hiss olunur, el dililə desək, “qılınc kimi kəsirdi”.  Dərə ilə getmək yolçuların ağlına da gəlmirdi. Təpələrdən sovrulan qar dərələrdə əməlli-başlı tar yaratmışdı. Bəzən, bu tarın hündürlüyü ikimərtəbəli ev qədər olurdu. Təpəliklərdə rastlaşdıqları çaylar da enli və dərin deyildi. Bu çaylar da dərədə rahatlanır, eninə-boyuna çılğınlaşır, selə dönürdü. Təpədə isə onlar, uzağı, enli arx sayılırdı. 

	Cahangir çaylar haqqında fikirləşəndə, yadına uşaqlıqda şahid olduğu bir əhvalat düşdü. Babasıyla  yaylaqdaydılar. Gecə babası Bozatı ağıllardan bir az aralıda çidarlamışdı. Səhər yuxudan oyanınca atın yerində olmadığını görən Cahangir babasını haraylamışdı. Sən demə,  yerə batırılmış dəmir mıxça azca laxlayırmış. Bozat gecə mıxçanı çəkib çıxarmış, yataq yerindən xeyli uzaqlaşıbmış.  Baba-nəvə mıxçanın torpaqda açdığı izlə bir xeyli irəliləmişdi. Uçuruma az qalmış atın izinə canavar izi də qarışmışdı. Babası canavar izlərini Cahangirə göstərir, onların hansı səmtdən gəldiklərini müəyyənləşdirməyə çalışırdı. Elə bu vaxt uçurumun dibindən kişnərti səsi eşidilmişdi. Babası Cahangirin əlindən tutub sürətlə qayalığın ətrafından dolanmışdı, qayalığın dibinə enməyə cığır olmadığından kolların, baldırğanların arasıyla birtəhər aşağı enmişdilər. Həmin gündən sonra, ən azı, iki həftə balaca Cahangirin qollarındakı, ayaqlarındakı sıyrıqlar  sızıldamışdı. 

	Baba-nəvə dərəyə çatanda Bozatı yerdə, qan içində görmüşdülər. Cahangir babasından Bozata nə olduğunu soruşmuşdu. Babası da izah etmişdi:

	-Belə anlayıram ki, Bozat ov axtaran canavarlara rast gəlib. Canavarlar da yiyəsiz atı görüncə arxasınca düşüblər. Qəfil hücumdan ürkən at qaranlıqda özünü qayadan atıb. Canavarlar uçurumun dibinə enməyi gözə almayıb atı burdaca qoyub uzaqlaşıblar. 

	-Canavarlar uçurumdan qorxurlar, baba?

	-Yox, qorxmurlar. Sadəcə, ehtiyatlı heyvandılar. Ehtiyatı əldən verməyiblər.-Babası atın qarşısında əyilərək onun yaralarına baxdı, təəssüflə əlavə etdi:-Deyəsən, Bozatın da ayağı sınıb... Hə, hə, iki ayağı sınıb... 

	Babası atını çox sevirdi. Dərənin içində sevimli atını elə görəndə dağ vüqarlı kişi diziüstə çökmüşdü. Cahangir ilk və son dəfə babasını ağlayan gördü o gün... Atın da gözündən yaş axırdı. Bu ürək dağlayan mənzərəyə daha artıq dözə bilmədi kişi. Cib dəsmalını çıxardı. Öncə Bozatın göz yaşlarını silib, gözlərindən öpdü, sonra dəsmalıyla gözünü bağladı və iti xəncəri bircə dəfə boğazına çəkdi. Atın başı kişinin dizləri üzərindəydi. Üst-başı qana bulaşsa da at son nəfəsini verənə qədər babası yerindən qalxmadı. Heyvanlar  can verəndə təpik atır, çırpınırdı. Bu at isə heç birini etmədi. Heç başını kişinin dizlərindən də götürmədi. Qanı axıb boşaldı, bədəni yavaş-yavaş soyudu. 

	At can verəndən sonra babası Cahangirin əlindən tutub ordan uzaqlaşdı. Yatağa qayıdanadək yolboyu heç də danışmadı. Çadırın qabağında dayanıb onları gözləyən cavanlara dedi:

	-At uçurumun dibindədi. Yekə bir çuxur qazıb, atı basdırın. Üstünə də yekə daşlardan düzün ki, qurd-quş cəsədi  didməsin.  

	İndi Cahangir Bozatın aqibətini xatırlayır, Quşların da adi bir ehtiyatsızlıq ucbatından dərəyə yuvarlanmasını istəmirdi. Düşünürdü ki, əgər belə bir şey baş versə, xəncəri sevimli Quşların boğazına çəkmək məcburiyyətində qalsa, soyuqqanlı olmağı bacarmaz...

	Saat səkkizdə artıq Söyüdlü yolunu yarılamışdılar. Bu templə irəliləsələr, doqquzda Telman kişinin doqqazında görünəcəkdilər. 

	-Cahan!-Əşrəf çox vaxt onu belə çağırardı...

	-Hə...

	-Deyirəm, bəlkə atları Telman kişinin tövləsində qoyub bazara maşınla gedək? 

	-Olar...Söyüdlünün yolları açıq olur, bizim yollara baxma. 

	Cahangir düz deyirdi; Söyüdlü Bozdağa nisbətən oduqca böyük kənd idi. Burda ilin bütün fəsillərində həyat qaynayırdı. Hələ rayon bazarının buraya yaxın olması Söyüdlü əhalisinin güzəranına da təsir edirdi. Əlinə on-on beş yumurta alıb yalı aşdınmı, bazardasan. Bir-iki saata əllərindəkini satıb, istədiklərini alıb geri dönə bilirdilər. 

	Bu dəfə öndə Əşrəf gedirdi. Quşlar asta-asta qara kəhərin arxasınca gəlirdi. Bəzən təpələrin ən yalın yerində  soyuq atların da, atlıların da əhədini kəsirdi. Amma, tək xilas yolunun irəli getmək-mənzil başına çatmaq olduğunu atlar da dərk edirdi. 

	Birdən qara kəhər qulaqlarını şəkləyib dayandı. Cahangir də Quşların yüyənini çəkdi. Qəfil atların ikisi də ürkmüş kimi bir-iki addım arxaya getdilər. Onların bu ani hərəkəti az qala atlıları yerə yıxacaqdı. Amma, Əşrəflə Cahangir at sürməkdə mahir idilər, özlərini yəhərdə saxlamağı bacardılar. 

	-Canavarlar!-Əşrəf var gücüylə qışqırdı.-Üç dənədilər!

	-Təmkinli ol!-Cahangir yalnız bunu deyə bildi. 

	Atlar yerlərində vurnuxur, qaçmaq, təhlükədən uzaqlaşmaq istəyirdilər.  Atlılar isə anlayırdı ki, qaçmaq çıxış yolu deyil. Bu qarda, bu yalın təpələrdə qaçmağa çalışmaq, özünü ac canavarların caynağına təslim etmək deməkdi. Əşrəf canavarlardan gözünü çəkmədən harayladı:

	-Cahan, tüfəngini hazır elə!

	-İndi...

	Cahangir sözünün ardını gətirməyə macal tapmadı. Canavarlardan biri irəli atılıb dişlərini Quşların buduna batırmağa çalışırdı.  Cahangir anladı ki, tüfəngi hazırlamağa vaxt yoxdu, belindəki xəncəri qınından sıyırıb çıxardı. İti xəncər canavarın burnunun üstünə endi. Yırtıcı zingildəyərək geri çəkildi. Digər iki canavar da yaralı yoldaşları ilə birgə aralandılar. Amma, getmək, ovu əldən buraxmaq fikirlərinin olmadığı yenidən hücuma hazırlaşmalarından bəlliydi. 

	-Əşrəf, arxa-arxaya dayanmalıyıq!

	-Tüfəngi hazır elə demirəmmi?!-Əşrəfin səsində qorxu hiss olunurdu. 

	Cahangirsə ürəyində fikirləşirdi ki, canavarlar mərd düşməndi. Bu cür mərd düşmənlə mərd döyüşünə çıxmaq lazımdı. Tüfəngi çıxarıb onların hərəsini bir gülləyə qonaq etmək namərdlik olar. Əgər canavar öz gücü hesabına  bu döyüşdən qalib çıxmağa çalışacaqsa, Cahangir niyə var gücüylə döyüşməsin?! Tüfənglə qazanılmış döyüşün qalibi də elə tüfəng olacaqdı. 

	-Lənətə gələsən şeytan! Heç özüm tüfəng götürməmişəm ki! Artırmaya söykəmişdim atı yəhərləyəndə, elə orda da qalıb...-Əşrəf çarəsizliyinin günahkarını axtarmağa başlamışdı, deyəsən... 

	Yaralı canavar növbəti dəfə ulayıb irəli atılanda Cahangir Quşların üzünü canavar tərəfə çevirdi, əli ilə atın  boynuna yüngülcə vurdu.  Hər iki düşmən bir-birinə tərəf qaçmağa başladı. Bu mübarizədən Quşlar qalib çıxdı. Atın qabaq ayaqları canavara dəyər-dəyməz yırtıcı geri qaçdı. 

	Dostunun bu hərəkətləri Əşrəfi əsəbiləşdirməyə başlamışdı. Cahangir, sanki canavarlara nəyisə isbatlamağa çalışırdı. Əşrəf təhlükənin anbaan böyüdüyünün fərqindəydi, Cahangirsə canavar cəsarətindən qorxmadığını, özünün də canavarla üzbəüz döyüşə girə biləcək qədər cəsur olduğunu sübut etməyə can atırdı... 

	Geri çəkilən canavarların növbəti hücum üçün tərəddüd keçirdiyi hiss olunurdu. Onlar, başsız qalan döyüşçülərə bənzəyirdilər. Sən demə, “sərkərdə” uzaqda deyilmiş.  Qəfildən dərədən gələn boğuq ulartı küləyin vıyıltısını üstələdi, az keçmədi ki, dəhşətli səsin sahibi də göründü. Əşrəfin meşədə yaraladığı qara canavar üzüyuxarı qaçır, döyüşçülərini hücuma səsləyən sərkərdə kimi nərə çəkirdi. Üç canavar onu görüncə daha da əzmlə irəli atıldılar.  

	Əgər Əşrəf cəld davranıb Cahangirin tüfəngini çiynindən götürməsəydi, bu qeyri-bərabər döyüş canavarların xeyrinə bitəcəkdi... Güllə səsi canavarları dağıtdı. Üç döyüşçü canavar təpəliyin sol tərəfindəki meşəyə enib gözdən itdilər. Qara canavarsa yerindəcə dayandı... Düz Söyüdlüyə çatana qədər atlılar canavar görmədilər. Amma, qara canavarın boğuq ulartısı dərələrdə əks-səda verir, bu döyüşün hələ bitmədiyini xatırladırdı... 

	***

	Atlılar Telman kişinin darvazasının ağzında dayananda saat ona on dəqiqə işləmişdi. Söyüdlülər qonaqpərvərliklərilə ad çıxarmışdı. Telman kişi də elinin-obasının adətinə xilaf çıxası adam deyildi; onları gülərüzlə qarşıladı, içəri dəvət elədi.  Əşrəf öncə atları rahatlamaq istədiklərini dedi. Köməkləşib atların yəhərlərini açdılar, çardağın altına qoydular, çulları da çax-çaxın üstünə atdılar ki, hava çəksin. Atları tövləyə çəkəndən sonra evə keçdilər. Çay süfrəsi arxasında Cahangir Telman kişiyə bazara getmək istədiklərini və it əhvalatını söylədi. Telman kişi canavarların bu qədər irəli gedib kənddən it aparmağını eşidincə qaşlarını düyünlədi, təmkinlə, aram-aram dilləndi:

	- Bağda dörd itim var, bazardan qayıdanda bax, hansını bəyənsən aç, apar Kürşad balama.

	Canavarlar haqqında isə Əşrəf danışdı. Dovşan ovunda qara canavarı yaraladığını, Söyüdlü yolunda yarımçıq qalmış döyüşü o qədər həyəcanla danışırdı ki, Cahangir özü bu hadisələrin şahidi olmasaydı, Əşrəfin yaxşı nağılçı olduğunu düşünərdi...

	İki dost Söyüdlünün mərkəzində bazara gedən maşına əyləşəndə saat onu keçmişdi. Amma, maşınla bazara cəmi on dəqiqəlik yol idi. Tanış qəssabın dükanı da elə bazarın bəri başındaydı. Qəssab təzə kəsilmiş quzu ətini görəndə çox sevindi. Son qardan sonra dağ kəndlərinin çoxunun yolu bağlanmışdı, demək olar ki, rayon bazarında ət alveri zəifləmişdi. Rayona yaxın olan kəndlərin əhalisi fürsəti əldən verməyib ətlik heyvanın qiymətini qaldırmışdılar. Amma, Cahangirlə Əşrəf daimi müştəriyə yüksək qiymət oxumaq niyyətində deyildilər. Həmişəki qiymətə razılaşıb haqq-hesab elədilər. 

	Dostlar bazarlıqlarını edib Söyüdlüyə dönəndə saat ikinin yarısıydı. Cahangir yaxşı bilirdi ki, kişinin itini, atını bağdan açmaq ona hörmətsizlik sayılır, hətta, bunu özü təklif etsə belə. Atına minərkən xahiş etdi ki, Telman kişinin özü hansı iti istəyirsə gətirib  atın yəhərinə bağlasın. Sahibi bir iti kimə verirsə, kimin atının yəhərinə bağlayırsa, o it yeni sahibinə də köhnəsi qədər sədaqətli olur. Cahangirin bu hərəkəti Telman kişinin də xoşuna gəldi, onsuz da illərlə dostluq etdiyi bir adamın oğlundan ancaq bu cür münasibəti-elin adətinə hörmətlə yanaşmağı gözləyirdi. Bağdan ağ iti açıb gətirdi, Quşların yəhərinə bağladı.  İtin sağ ön ayağının dizdən aşağısı yox idi. Telman kişi bunun narahatlıq yaratmayacağına zəmanət verərək dedi:

	-Qanıx başqa cür itdi. Ötən qış canavar tələsinə düşüb ayağını itirdi. Lakin, o, üç ayağı ilə mənim digər üç itimdən daha cəsurdu, güclüdü. Gözünün gördüyü tülkünü, çaqqalı sağ qoymaz. Əgər yanında bircə dənə yoldaşı olsa,  canavara da dov gələr. Onun olduğu qapıya canavar cəsarət edib gəlməz. Qanığa yaxşı baxın...

	Dostlar Telman kişiylə sağollaşıb atların üzünü Bozdağa tərəf döndərəndə saat üçə işləyirdi. Qar yağmırdı, amma kəndin ətrafını duman almışdı. Çiskin hər an qara çevrilə bilərdi. Dönüş yolunda sürəti bir az artırmağa qərar verdilər. Öndə Əşrəfin qara kəhəri, arxada isə Quşlar gəlirdi. Qanıx etiraz etmədən atla həmahəng addımlayırdı.  Üç ayağının olması onu yavaşlatmırdı. Bu gedişlə, uzağı, dördə-beşə Bozdağa çatardılar. 

	Yarım saatdan sonra “Qədir bulağı”nın üstündəki təpəyə çatmışdılar. Həm özlərinə ehtiyat su götürmək, həm də atları sulamaq üçün bulağa endilər. Elə yenicə atları sulayıb, qabları doldurmuşdular ki, Qanıx qulaqlarını şəkləyib narahat-narahat hürməyə başladı. Bir xeyli aralıdan canavarların səsi gəlirdi. Deməli, qara canavar növbəti döyüşü gecikdirmək istəmirdi. Amma, bu dəfə Qanıx da atlıların yanındaydı; bu, Əşrəfi bir az ürəkləndirirdi. O, özünə haqq qazandırmaq üçün Qanığa baxa-baxa dedi:

	-Bir dağ başında, iki nəfərlə dörd canavarın arasında qalmaq elə-belə deyil ha... Bir səs, bir nəfəs də adama həyandı. 

	Cahangir onun bu sözlərinə, sadəcə, gülümsədi. Düşünürdü ki, belə yerdə sözə ehtiyac yoxdur.  Ləngimədən təpəliyə çıxıb yola başladılar. Əşrəf bəribaşdan qoşalüləni Cahangirdən aldı, hər iki gözünə patron qoyub çiynindən asdı. Cahangir də baba yadigarı xəncərini qınından çıxarıb sağ əlində hazır saxladı. İndi qabaqda Quşlar gedirdi. Qanıx ondan da qabağa düşmüşdü. Hərdən dartınır, azad olmaq istəyirdi. Bu zaman Cahangirə tərəf baxıb hürür, sanki “azadlıqda olsam, daha çox kömək edə bilərəm”-deyirdi. Cahangir isə onu açmağa çəkinirdi. İt geriyə-köhnə sahibinin qapısına qayıda bilərdi. 

	Atlar bayaqkı sürətlə gedə bilmirdi, yavaş-yavaş külək bərkiyir, ayaz sərtləşirdi. “Fıstıqlı dərə”nin arxasındakı təpəliyə çatanda qarşıdakı dar cığırın başında qara canavar öz dəstəsiylə göründü. Bu dəfə sərkərdənin arxasında dörd döyüşçüsü vardı. Atlar fınxırıb dayandı, amma, Qanıx Quşları irəliyə doğru çəkir, hünərlə yoluna davam edirdi. İtin bu hərəkəti həm atları, həm də sahiblərini ürəkləndirdi. 

	Cahangir hiss edirdi ki, qara canavara qarşı daxilində qəzəb hissi baş qaldırır. Kim bilir, bəlkə elə  itərini həyətdən oğurlayıb aparan da o idi?! İndi də Qanığı hədəfləmişdi. Yox, Cahangir bu dəfə qara canavarı mütləq məğlub etməliydi, ona Bozdağlıların hünərini, qorxmazlığını göstərməliydi. 

	Atlar irəliləyir, canavarlarsa hücuma hazır vəziyyətdə gözləyirdilər. Əşrəf istəyirdi ki, canavarlara bir az da yaxınlaşsınlar, beləcə, bir atışla iki canavarı, ən azından, yaralaya biləcəyini umurdu.  Elə ki, aradakı məsafə lazımi qədər qısaldı, ard-arda atılan iki güllə səsi təpəliklər boyunca yayıldı, dərələrdə əks-səda verdi. Amma, Əşrəfin umduğu olmadı; canavarlardan bircəsi ölmüşdü, ikinci güllə boşa çıxmışdı...

	Cahangir gözləriylə qara canavarı axtardı, sərkərdə gözə dəymirdi. Onun döyüşçülərini başsız qoyub qaçması ağılalmaz idi. Deməli, yeni döyüş strategiyası qurmuşdu, səhərki döyüşdən dərs almışdı. “Bəlkə, arxadan, Söyüdlü tərəfdən hücum edəcək?”-Cahangir öz düşüncəsindən diksindi, tez əyilib Qanığı zəncirdən açdı. Bu, onun sonuncu müdafiə cəhdi idi... 

	Qanıx  zəncirdən azad olan kimi atların  yan-yörəsinə keçməyə, boğuq səslə hürməyə başladı. Qara canavar hələ də meydanda yox idi. Digər canavarlar ölən həmcinslərinin yanında dayanıb gözlərini atlılara zilləmişdilər. Bu baxışlarda o qədər ağır zəhm vardı ki...Cahangirə elə gəldi ki, səhər ancaq ov ehtirası ilə yanan baxışlardan indi intiqam da boylanır... Elə bil, onlar sərkərdələrindən əmr almışdı ki, “ölsəniz də səngəri tərk etməyin...”

	Duman dağılmış, qar yağmağa başlamışdı. Kəndə qədər, təxminən, bir saatlıq yol vardı. Birdən yolun solundakı təpəlikdə qara canavar göründü. O, əzmlə təpənin başında dayanmışdı, alov saçan baxışlarını gah öz döyüşçülərinə, gah da atlılara çevirirdi.  Qanıx onu görən kimi susdu və bir neçə metr irəli gedib sakitcə dayandı. Təbiətin bir neçə dəqiqəlik sükutunu qara canavarın ulartısı pozdu. O, üzünü göyə tutub üç dəfə uladı, sonra bir az irəli gəlib üzü Cahangirə tərəf dayandı. Elə bil, demək istəyirdi ki, “gəl, bu məsələni ikilikdə həll edək...” Cahangir zənnlə bir qara canavara, bir də əlində tutduğu xəncərə baxırdı. Ürəyindən keçənləri dilinə gətirməkdən çəkinirdi: “Axı, hardan biləsən ki, atalarının döyüşdüyü o cəsur insanların nəvələrində həmin təpər varmı?!” 

	Əşrəf tüfəngi yenidən doldurub hazır saxlamışdı. Öz qorxusuna yenilmək istəmirdi. İndiyədək bilirdi, dəfələrlə şahidi olmuşdu ki, canavarlar güllə səsi eşidən kimi qaçır. Bəs, bu canavarlar? Biri ölüb, amma digərləri yerlərindən də tərpənmir... Elə bil ölümə meydan oxuyurdular... 

	Qanıx səssizcə üzünü yola döndərib irəliləməyə başladı. Atlar da onun arxasınca asta-asta addımladılar. Getdikcə canavarlarla aradakı məsafə lap qısaldı, indi aralarında cəmi bir neçə metr yol vardı... Qanıx dayanan kimi atlar da dayandı. Əşrəf tüfəngi üzünə yaxınlaşdırıb barmağını tətiyə qoydu. Bir gözü Cahangirdə gözləməyə başladı. O, Cahangirin nə edəcəyini, nəyə qərar verəcəyini görmək istəyirdi. Cahangirsə ürəyindəki təlatümlə savaşırdı. Elə bilirdi ki, indi bu döyüşə atılmasa, ömür boyu öz gözündə dəyəri qalmayacaqdı... Ondan da əmindi ki, döyüşmədən bu keçiddən keçmək, evə getmək mümkünsüzdü...

	Cahangirin atdan düşdüyünü görən Əşrəf özünü itirdi, ağzını açıb nəsə deməyə macal tapmadı; dostu əlindəki xəncəri yelləyə-yelləyə irəli atıldı, Qanıx da onun ardınca özünü döyüş meydanına təpdi. Cahangir canavarlara çatmamış qara canavarın ulartısı təkrar eşidildi, özü də bu dəfə yaxından. Üç canavar üzü dərəyə tərəf çəkildilər, yol açıldı. Elə bil Cahangirin ayaqları yerə mıxlandı, Qanıx da ondan bir addım irəlidə dayanıb üzü canavarlara tərəf hürür, gah da yeni sahibinə tərəf boylanırdı. Baş verənlər nə Cahangirin, nə də Əşrəfin anlaya biləcəyi olaylar deyildi... Bir neçə dəqiqə sonra Cahangir geri qayıdıb atına mindi, Əşrəf tüfəngi yəhərin üstündə sol əlilə hazır saxlayaraq atını irəli sürdü. Qanıx təkrar Quşların yəhərinə bağlanmadı, amma, artıq yolu bilirmiş kimi Bozdağa tərəf yol başladı. Ölü canavarın yanından keçəndə Cahangir dönüb geri baxdı, qara canavar gözə dəymirdi... 

	Yol boyu Cahangir öz düşmənini-qara canavarı fikirləşirdi. Yaxşı anlayırdı ki, qarşısında mərd bir düşmən var və onu ancaq mərdliklə, kişiliklə məğlub etmək olar.

	Bozdağın girişində atlıların yolu ayrıldı. Cahangir Quşların başını öz doqqazlarına tərəf döndərəndə saat beş olardı. Qaranlıq qarışmaq üzrəydi. Asta-asta yağan qar atların təpəliklərdəki izini çoxdan örtmüş olardı. Kürşad babasıyla birlikdə darvazadan eşikdə, yolun ağzında dayanmışdı. Uzaqdan atasının gəldiyini görəndə sevincək çığırdı:

	-Ata! Atam gəldi!

	Babası isə əliylə ona Quşların arxasınca gələn iti göstərdi. Kürşad bu dəfə daha sevinclə, daha şən səslə çığırmağa başladı:

	-Atam mənə it gətirib! Atam mənə təzə it tapıb! 

	Uşağın sevincini, sanki, Qanıx da duydu. Quyruğunu bulaya-bulaya düz Kürşadın yanına getdi. Əvvəlcə babası itin uşağa xətər yetirəcəyindən qorxsa da, narahatlığının əsassız olduğunu anladı. Qanıx başını Kürşadın gödəkçəsinə sürtür, onun əlcəkli əllərini yalamağa çalışırdı. Cahangirin yadına babasının sözləri düşdü: “İt olsun, at olsun, heyvan insanın ürəyini bilir, o ürəkdəki sevgini də, nifrəti də hiss edir”. 

	Cahangir elə darvazanın eşiyində atdan endi, xurcunu götürüb atasına uzatdı, özü isə Quşların yəhərini açmaq üçün çardağın altına çəkdi. Evdən plov qoxusu gəlirdi, deyəsən, anası bayram plovunu o gəlməmiş dəmləmişdi ki, birdən yoldan ac gələr. 

	Cahangir atı rahatlayıb, yemini-suyunu verənədək Kürşad Qanıxla oynadı. Anası artırmaya çıxıb:

	-Süfrə hazırdı, Kürşadı da götür gəl!-deyəndə anladı ki, indi bu balacanı itdən ayırmaq çətin məsələdi.

	Birtəhər uşağı qılıqladı ki, Qanıx yolda yorulub, dincəlməlidi, dincəlsin, sonra çıxaq oynayaq. Ata-bala içəri girəndə Günəş qollarını açıb özünü atasının üstünə atdı. Süfrə başında da uşaqlar Cahangirdən ayrılmadılar; hərəsi bir dizinin üstündə oturub onun boşqabından yeməyə başladılar. Cahangir onların yeməyinə baxır, dünyanın ən ləzzətli duyğusunu yaşadığını düşünürdü. 

	- Əgər qar belə yağmağa davam etsə Söyüdlüyə gedən dağ yolu da bağlanacaq, Allah köməyimiz olsun.

	Atasının sözləri Cahangirin ürəyində yenidən narahat duyğuların baş qaldırmasına səbəb oldu. Bilirdi ki, yolların bağlanması Bozdağ kəndinin canavar sürüsü ilə döyüşdə köməksiz qalması deməkdi...

	                                     Tələyə düşən qurd xilas olmağı yox, 

	necə qisas alacağını düşünür.

	                                                                                                                              Türk atalar sözü.

	 

	Dekabrın otuz biri, həqiqətən, qar çox yağdı. Evdən tövləyə, odunxanaya açdığımız cığırları hər  saatbaşı təmizləmək lazım gəlirdi. Yoxsa, hərəkət eləmək olmurdu. Yeni ilin ilk günü səhər tezdən oyananda havanın daha da soyuduğu hiss olunurdu. Atamla mən həyətin qarını kürüyüb, mal-heyvanı rahatlayana qədər Nigar kartof yuyub dilimləmiş, sobanın üstünə düzmüşdü.  Elə ki, qar bərkidi, Bozdağlıların ən sevimli məşğuliyyətindən biri “kartof dilimləmək” idi. Sobanın üstündə bişən  kartof dilimlərini yağ və şorla birlikdə çörəyin arasına qoyub yeyəndə elə bilirdim ki, hələ uşağam, hələ də babamla kartof dilimlərinin, nənəmlə də “quzu dürməyi”nin davasını eləyirəm...

	Kürşad əlində dürməyi pəncərədən eşiyə boylana-boylana qalmışdı. Yaxşı bilirdim ki, uşağı maraqlandıran Qanıxdı.Yeməkdən sonra Kürşad və Günəşi həyətə çıxardım. Buralarda adətdir, iti çox vaxt gecə zəncirdən açır, səhər ertə bağlayırdıq ki, kiməsə xətər yetirməsin. Bu gün Qanığı bağlamamışdım, bu qarda kim bizə gələsidi ki?! 

	Uşaqlar çölə çıxan kimi it qaça-qaça  yanlarına gəldi. Balaca Günəş itin  quyruğundan tutmağa çalışır, qulağından dartır, Qanıx isə onun bu dəcəlliklərini sevgiylə qarşılayır, uşağı qətiyyən incitmirdi.  Qarın bu qədər çox yağması Kürşadı çox sevindirmişdi. Qəribəydi ki, neçə günkü ayazdan əsər-əlamət qalmamışdı, elə bil, qarın çoxluğu özü ilə bir mülayimlik gətirmişdi. Mən də uşaqlara qoşuldum: birlikdə qardan Şaxta baba düzəltdik, qartopu oynadıq. Sonra bağa keçdik, yumşaq qarın üstündə o yan-bu yana yuvarlanmağa başladıq. Əllərimiz, üzümüz qıpqırmızı olmuşdu, amma içəri girmək ağlımıza da gəlmirdi. Nigar əlində sini bizə tərəf gələndə ayağa qalxdım, uşaqları da qaldırıb üst-başlarını çırpmağa başladım. Anaları zoğallı çay gətirmişdi. Qışda zoğal mürəbbəsini çaya qatıb içəndə həm soyuqdəymənin qarşısını alır, həm də üşüməyə qoymurdu. Atalı-balalı ləzzətlə çaylarımızı içdik, isti fincanları əlimizdən buraxmayıb bir az da  barmaqlarımızı isitdik. 

	Anası birtəhər uşaqları içəri girməyə razı saldı. Mən də üst-başımın qarını çırpa-çırpa küçəyə çıxdım. Əşrəfgilə getmək, onunla söhbət etmək istəyirdim. Yol boyu qarşıma kim çıxırdısa bayramlaşırdıq, hamı bir-birinə xoş sözlər deyirdi. Bəzən elə yoldanca tutub darvazadan içəri salmaq, bayram aşına qonaq etmək istəyənlər də vardı. Onlara da öz təşəkkürümü bildirib yoluma davam edirdim. 

	İnsanlarda şən əhval nəzərə çarpsa da, Bozdağ özü çox kədərli görünürdü. Yağan qarın ağırlığından “yarasız” qurtulan ağac az idi; demək olar ki, əksəriyyətinin qol-budağı qırılmışdı. Həyətimizdəki babamdan yadigar qalan armud ağacı da iki budağından olmuşdu. 

	Kənddəki arxlar buz bağlamışdı, alçaq çəpərlər qar altında qalmışdı, nabələd adam bu çəpərlərin hardan başlayıb-harda bitdiyini anlayammazdı. Quşlar da ötmürdü, elə bil, Bozdağı qış yuxusundan oyatmağa qıymırdılar...

	Əşrəfgilin darvazasına çatıb dayandım, əvvəlcə çəpərin üstündən həyətə boylandım, heç kim gözə dəymirdi. Bir-iki ağız dostumu harayladım:

	-Əşrəf! Ay Əşrəf!

	Əşrəf artırmaya çıxdı:

	-Darvaza açıqdı, itələ, keç içəri!-dedi.

	Həyətə girdim, kürəklə açılmış cığırla artırmaya tərəf gedə-gedə düşündüm ki, gərək, əliboş gəlməyəydim. Amma, gec idi, artıq gəlmişdim. Əşrəf mənə “xoş gəldin” eləyib içəri dəvət etdi. Süfrənin başındakı yeri göstərib:

	-Əyləş!-dedi.

	Bozdağlıların, ümumiyyətlə, bu tərəflərin adəti idi; süfrənin başında həmişə evin böyüyü oturardı.  Elə ki, qonaq gəldi, bu hörmətli yer qonağa təklif olunardı. Qonaq da mütləq ev sahibinin ona təklif etdiyi yerdə əyləşməliydi, əks təqdirdə, ev sahibi inciyərdi. Sakitcə keçib süfrənin başında əyləşdim. Süfrə, onsuz da, şirniyyatla, mer-meyvəylə dolu idi. Biz Əşrəflə bir fincan çay içənədək  yeməklər də süfrəyə gəldi.  Əşrəflə bərabər bayram süfrəsində yaxşıca yeyib doyandan sonra həyətə düşdük. 

	-Nə ov havasıdı!-Əşrəf bunu deyib qımışa-qımışa mənə baxdı.

	-Gedərik getməyinə, amma, qar çoxdu, dayanmadan da həzin-həzin yağır, geriyə dönəmmərik axı...-dedim.

	Ehtiyatı əldən vermək olmazdı. Ən yaxşısı, bu qarlı havada kəndin içində olmaqdı. Əslində, daxilən hiss edirdim ki, Əşrəflə söhbət etməyə ehtiyacım var. Ürəyimdən bir salxım buz asılmış kimi narahat idim. Bu buzu əritməyin yeganə yolu narahatlığımı dostumla bölüşmək idi... 

	-Canavar məsələsi məni yaman narahat edir, ay Əşrəf...

	-Heç ömrümdə görməmişdim ki, canavar güllədən qorxmaya... 

	-Düzdür, hava mülayimləşib, belə günlərdə ov tapacaqlar. Amma, yenə də ürəyimdəki nigaranlıq azalmır. Bilirəm ki, yenə gələcəklər, yenə o qara canavar qarşımıza çıxacaq.

	-Cahan, məncə, ürəyini sıxma,  hələ ki, hava yumşalıb, gəlməzlər...  

	Əşrəf düz deyirdi; dağlarda, meşələrdə ov tapanda  canavarlar kəndə gəlmirdilər. Ac qalanda isə onları dayandırmaq müşkülə çevrilir. Öncə kəndin itlərini tək-tək aparırlar, sonra tövlələrin qapı-bacasını dağıdır, mal-heyvana hücum edirlər. Kəndlinin də dolanışığı, var-dövləti qapısındakı mal-qaradı. Əlindən çıxdısa, canına dərd olur. 

	 

	***

	Yanvarın beşində Bozdağa hüzn çökdü. Bu dəfə canavarlar ziyanlıq vurmamışdı, Tanrı işiydi; altmış yaşlı Şəmistan dayını əcəl aparmışdı. Qarda-çovğunda yas mağarı qurmaq, mərasimi layiqincə yola vermək, hələ üstəlik,  bir metrə çatan qarı təmizləyib qəbristanlığa yol açmaq, məzar qazmaq asan iş deyildi. Bozdağda adət idi; mərhum ölən gün torpağa tapşırılmalıydı. Yoxsa nə ölü yiyəsi, nə də kənd sakinləri rahatlıq tapmazdı. 

	Kəndin məzarlığı bir neçə kilometr uzaqdaydı. Ağsaqqallar belə qərara gəldilər ki, Şəmistan dayını yaxınlıqdakı köhnə məzarlıqda dəfn etsinlər. Bura Bozdağın qədim qəbristanlığı idi;  çoxlarının ulu babaları burda uyuyurdu. Elə ki, burda daha məzar yeri qalmamışdı, onda uzaqdakı ərazini qəbristanlıq kimi ayırmışdılar. Təsəvvür etmək necə də çətindir: məzarlıq ölülərlə dolub, daha yer qalmayıb... Amma, hamı ümid edirdi ki, köhnə məzarlıqda Şəmistan dayı üçün yer tapılacaqdı.

	Cavanlar qollarını çırmalayıb yas çadırı qurmağa girişdilər, bir neçəsi də əlinə bel-kürək alıb qəbristanlığa yollandı. Qocalar yuyat yeri hazırlayırdı. Qadınlar ocaq qalamaqla, qab-qazan daşımaqla məşğul idilər. Bütün Bozdağ əhalisi qollarını çırmalayıb Şəmistan dayını  o dünyaya urvatla yola salmağa çalışırdı. Amma, hamı ürəyində bilirdi ki, mollasız baş tutan dəfn o qədər də urvatlı sayılmaz...

	Bozdağda molla yox idi. Kəndə yas düşəndə maşınla rayon mərkəzindən molla gətirilirdi. İndi qışın bu vaxtında, yolların bağlandığı bir zamanda mollanı necə gətirmək olardı ki?! Hamı ürəyində düşünürdü ki, kaş, Şəmistan dayı üzü yaza can verəydi əcələ...Amma, bu, ölüm idi... Bizi həyatın yaddaşından silən o sehirli kəlmə-ölüm... Adam anlayanda ki, yaxınını, əzizini birdəfəlik itirib, daha görməyəcək, doya-doya ağlamaq istəyir, dünyanın heyfini gözlərindən çıxmaq istəyir... 

	Məzar qazmağa gedənlərdən biri idim. Köhnə məzarlıqda köhnəlməyən bir hüzn vardı. Düzdür, təxminən, hansı məzarda kimin basdırıldığını bilirdik, lakin tanımadıqlarımız tanıdıqlarımızdan çox idi. Burda uyuyanların çoxu biz dünyaya gəlməmişdən qabaq vəfat etmişdi. Dünyanın “dünən-bu gün” nizamını düşündüm.  Onlar vardı bu dünyada, biz yoxduq... İndi də biz varıq, onlar yoxdu... 

	Uçuq-sökük məzarların arasından iz aça-aça irəlilədik, handan-hana bir boş yer tapdıq. Baş daşı olmayan məzarların yeri qarın komalaşmasından bilinirdi. Çətinliklə, lomun, külüngün köməyiylə məzar yerini qazdıq.  İşin sonuna az qalmış yas evindən bir yeniyetmə ilə bizə bir termos çay, bir büküm qənd göndərdilər. Çaydan içdikcə canımız isinir, işi sona çatdırmağa cəhd edirdik. 

	Çay içə-içə Bozdağlıların böyük ürəyini düşünür, fərəhlənirdim. Məsələn, yas evinin çay göndərməyi... Özlərinin gözü yaşlıdı, ürəkləri kədər alovunda qovrulur, amma məzarlıqda yer qazanları unutmurlar, düşünürlər ki, bu soyuqda, heç olmasa, bir fincan çay içsinlər, üşüməsinlər... 

	Axşamın soyuğu düşməmiş mərhumu dəfn etmək lazım idi. Məzar yerinin hazır olduğunu xəbər vermək üçün yas evinə yollandım. Əvvəlcə Əşrəf də mənimlə gəlmək istədi, amma, sonra məzar qazanlarla qalmağa qərar verdi. 

	Yas evinin həyətinə girəndə kişilərin samovarın başına toplaşdıqlarını, çoxunun da əlində çay dolu armudu stəkan olduğunu gördüm. Görünür, üşüməmək üçün çaya üz tutmuşdular... Yuyat yerinin yaxınlığındakı tənha ocaqda bir qara qazan vardı; zənn etdim ki, meyidi yumaq üçün su qızdırırlar. Amma, niyəsə, qara qazanın təkliyi hüznlüydü... Gözümü hərləyib ehsan bişirilən yerə-çardağın qabağına baxdım. Burada yan-yana beş ocaq yanırdı, hərəsinin də üstündə iri, qara qazan. İki soğança ləyəni çardağın divarına söykədilmişdi, yəqin, onlar mərhumun üçündə işlədiləcəkdi... 

	Qəbrin hazır olmaq üzrə olduğunu xəbər verdim. İndi içəri keçib meyidi çölə çıxarmaq lazımdı.   Bu, işin  ağrılı tərəfiydi. Meyidi evdən çıxaranda yaxınlarının fəryadı insanın  bütün daxili aləmini təlatümləndirirdi. Ancaq, başqa yol yoxdu; gecikirdik. Bir  neçə qolu güclü adam meyidi evdən çıxarıb yuyat yerinə apardıq. Rəhmətlik yaman ağırdı. Ümumiyyətlə, bu kəndin kişiləri ucaboy, enlikürək, ağır adamlar olur. Altmış yaşı olmasına baxmayaraq, Şəmistan dayı da beləydi.  Ürək tutması onu çökdürmüşdü. Kəndin ən yaşlı adamları meyidin paltarlarını kəsib əynindən çıxardılar. Biz cavanları oradan uzaqlaşdırmaq istəsələr də, mən heç yerə getmədim. Ölüdən, ölümdən qorxmağı tərgidəli çox olmuşdu.... Orada olmaq, heç olmasa meyidə su tökmək istəyirdim. 

	Yarım saatdan sonra kəfənləmə bitmişdi. Molla olmadığı üçün cənazə namazı da qılınmadı. Sadəcə, salacanı üzü qibləyə tərəf qoyub insanlardan halallıq istənildi, sonra  cavanların çiynində köhnə məzarlığa doğru aparıldı. Şəmistan dayı sonuncu dəfə keçirdi bu küçədən, bu evlərin yanından... Düşünürdüm ki, bir gün hamımız bu yolu gedəcəyik; bax beləcə, keçib getdiyimizin fərqində olmadan...

	Yer qar, buz olduğu üçün salacanı aparmaq çox çətindi. Tez-tez ayağımız sürüşürdü,  çətinliklə ayaqüstə dayanırdıq. Dünyada ən ağır yük nə dəmir, nə də qurğuşundu. Ən ağır yük bir insanın ölüsüdü. Bu qədər xatirəni, xəyal və ümidi bir tabuta qoyub aparırıq... 

	Məzarlığa çatanda hamı başını aşağı salmışdı, elə bil, heç kimin məzar daşlarına baxıb “birini də gətirdik” deməyə cəsarəti qalmamışdı... Şəmistan dayını dəfn elədik. Hələ dünən nəfəs alan, danışan, gülən birini bu gün torpağın altına qoyub heç nə olmamış kimi kəndin yolunu tutduq.  Hamımız Şəmistan dayının xətrini istəyirdik, düzdü, amma, oğlu üçün atası həyat idealı idi. Gözaltı Şəmistan dayının oğluna baxdım, sakitdi, təmkinliydi, adamların arasıyla aram-aram addımlayır,  həyətlərindən çıxan tüstünü seyr edirdi. Canından artıq sevdiyin birini soyuq torpağa tapşırmaq insanda necə hisslər yaradır, görəsən? Yox, bu sualı heç vaxt heç kimə ünvanlaya bilməzdim...Ta ki... Ağlımdan keçənlər özümü də qorxutdu. Yaxşı ki, yas evinə çatmışdıq, yoxsa bu cür fikirlər məni dəli edərdi...

	Bozdağda yas düşən evdə üç gün gəlib-gedən olurdu. Bu üç gündə də kənd sakinləri tərəfindən qoyundan-quzudan gətirilir, yas düşən evdə kəsilib-bişirilirdi. Üç  gündən sonra yas çadırı sökülürdü. Ev sahibləri qırx gün yas saxlasa da, bu müddət ərzində heç kim onları narahat etmirdi. Deyirdilər, “qoy yaslarını çəksinlər, toxtasınlar”... 

	Məzarlıqdan çıxanda düşünürdüm ki, bu əhvalla kimsədə iştah qalmaz... Amma, Bozdağlıların da öz adəti vardı. Əgər yas çadırına girməsən, heç olmasa, bir-iki tikə ehsandan dadmasan ölü yiyəsinə, eləcə də, ölənə qarşı sayğısızlıq olardı. Odur ki, kişilər hamısı bir-birinin ardınca yas çadırına yollandı... 

	Kənd cavanları sini əllərində qulluq edirdilər. Süfrəyə əvvəlcə isti çay, ardınca da bol yağlı, soğanlı bozartma gəldi. Yas çadırının içi isti idi,  çay içdikcə, buğlanan bozartmadan yedikcə canımız isinirdi...

	***

	Evə dönəndə artıq hava qaralmışdı. Əlimdəki fənərlə işıq sala-sala əvvəlcə tövləyə baş çəkdim. Atam mal-heyvanın qayğısına qalmışdı; hamısının axurunda yem vardı. Həyətə çıxdım, itin damına sarı irəlilədim.  Qanıx da öz isti yal payını həvəslə hortladırdı. Fənər işığında həyətə göz gəzdirdim, sonra içəri keçdim. Günəş balaca qollarını açıb: “Ata!”-deyə üstümə atladı. Onu qucağıma alıb süfrəyə yaxınlaşdım. Nigar Kürşadın köynəyini dəyişdirə-dəyişdirə dedi:

	-Otur, indi zoğallı çay hazırlayacağam. Kürşad da sənə bugünkü macəralarından danışar. 

	-Oğlum  neynəyib mən olmayanda?

	Gülümsəyərək Kürşada baxdım. Sobanın yanındakı döşəkçənin üstündə oturmuş, ayaqlarını bir-birinə sürtə-sürtə anasının onu geyindirib qurtarmasını gözləyirdi. 

	-Buzoyun yanına cetmisdiyyy!-Günəş qardaşını qabaqladı. 

	-İtə yeməyi mən verdim...-Kürşad da qürrələnməyə söz tapdı. 

	Zoğallı çay içə-içə uşaqlarla söhbətləşdim, sonra da yerdə bardaş qurub onlarla oynamağa başladım. Ürəyimdə düşünürdüm ki, “ölüm vaxtsız gəlir”, onun xüsusi ölçü-nizamı da yoxdur, ölümdən xəbərsiz olan bu balacalarla keçirdiyim hər bir an da qazancımdır... Qazancıma şükür etməyi öyrənirdim, deyəsən...

	...Babamı dəfn etdiyimiz gün yadıma düşmüşdü. Molla fatihə oxuyanda məzarına mən enmişdim. Bunu etməkçün atamı güclə razı salmışdım. Uşaqlıqdan üzübəri haçan qorxsam, babam əlini kürəyimə qoyub: “Qorxma, Cahangir, qorxu sənə yaraşmır!”-demişdi. O gün mən də məzarda əlimi onun kürəyinə qoymaqla “qorxma” demək istəmişdim... Məzara ilk torpağı atam atmışdı, mənsə ordan arxama baxmadan uzaqlaşmışdım. Həmin gün hiss eləmişdim ki, babam olmadan yeni bir həyata başlamağa qorxuram. Qorxduğumu babama bildirməmək üçün məzarlığa uzun müddət ayaq basmamışdım, elə bilirdim ki, babamın baş daşındakı şəkil də ürəyimdəki xofu hiss edəcək...

	Məzarlıqdan uzaq gəzdiyim günlərin birində qəribə yuxular gördüm. Gördüm ki, qaranlığın ortasındayam, arabir çaxan şimşək olmasa, elə zənn etmək olardı ki, Yer kürəsi işığı çoxdan unudub. Uzaqdan babamın səsi gəlirdi, asta-asta nəsə danışırdı. Ürəkləndim; babam buralardadırsa, qorxmağa dəyməz... Şimşəyin işığı bir də ətrafı aydınladanda babamın mənə tərəf gəldiyini gördüm. Mən də ona tərəf getdim, bir-birimizə çatanda dayandıq, qucaqlaşdıq. Babam titrək səslə:

	-Səninçün yaman darıxmışam, Cahangir...-dedi.

	-Niyə, ay baba? Yanında deyiləmmi? Niyə darıxırsan?

	-Gəlmirsən axı...

	Diksinib yuxudan oyanmışdım. Anlamışdım ki, mən də babam üçün darıxıram... Obaşdan məzarlığa yollanmışdım. Babamın məzarının ətrafı səliqəliydi. Atam tez-tez ziyarət edir, məzarın yan-yörəsini alaq otlarından təmizləyirdi. Bir də çoxlu ağac əkmişdi qəbrin ətrafına. Özü də söyüd, çinar yox, alma, armud ağacları. Bu da bir növ ehsan sayılardı, əslində... Məzarlığa gəlib-gedənlər bu meyvələrdən yedikcə ağacları əkənin ulularına rəhmət oxuyacaqdılar... 

	O gündən sonra nə vaxt özümü çarəsizlikdə hiss etsəm babamın məzarına yollanır, onunla dərdləşirdim. Çox vaxt dilimə söz gəlmirdi, eləcə düşünürdüm, düşünürdüm...Və mənə elə gəlirdi ki, babam mənim bütün düşüncələrimi eşidir, doğru qərar verməyimə kömək edir. 

	Həmişə də Qaçaq Paşanın xəncəri üstümdə olurdu məzarlığa gedəndə. Əlimi o xəncərin üstünə qoyub düşüncələrə dalanda daha ürəkli olurdum. Bir gün fərqinə vardım ki, xəncərin üstündə xüsusi damğa-nişan var. Babamın sağlığında bunun nə anlama gəldiyi haqqında heç fikirləşməmişdim də... İndi isə babam yoxdu və axtardığım cavabları özüm tapmalıydım. 

	Çox araşdırdım, müxtəlif kitablar oxudum, bir-iki professorla məktublaşdım, axırda damğanın nə anlama gəldiyini tapdım. Bu, Oğuzların iyirmi dörd boyundan biri olan Eymurlara aid nişan idi.  Oğuzların üç ox qolunun Eymur boyu... Altıncı əsrdə orta Asiyadan Anadoluya köç edən babalarım on üçüncü əsrə qədər burada yaşamışdı. Əmir Teymurla İldırım Bəyazid arasında baş verən Ankara döyüşündən sonra Teymur əlli min ailəni Anadoludan  Qafqaza sürgün edir. Həmin bu əlli min ailənin içində babalarım da olur. İndi o xəncər, sanki, mənə bütün tarixi pıçıldayır. Hərdən düşünürəm ki, kaş, dili olaydı bu xəncərin, danışa biləydi, Orta Asiyadan at belində yola çıxan babalarımın həyatları haqqında maraqlı hekayələr danışaydı... 

	Yuxuya nə vaxt getdiyimi xatırlamırdım, amma, Qanığın səsi məni oyatmağı bacarmışdı. Qalxıb neft lampasının işığında saata baxdım, üçü keçmişdi. İt özünü öldürür, sanki səsilə yardım istəyirdi. Canavarlar itimizi aparandan bəri tüfəngi axşamdan hazırlayıb divara söykəyirdim. İndi də tez-tələsik əynimi qalın geyindim, tüfəngi götürüb eşiyə çıxdım. Ayın işığı qarda əks edir, ətrafı işıqlandırırdı. Qanıx tövlənin qarşısında iki canavarla üz-üzə dayanmışdı. Bütün var-dövlətimiz o tövlədəydi;  canavarların tövləyə hücumu uşaqlarımın ac qalması deməkdi. 

	Bir yandan da düşündüm ki, düz deyiblər, “ac qılınca çapar”. Deməli, bu yırtıcılar da aclıqla üz-üzə gəlib, onu yenmək üçün bütün cəsarətlərini toplayıb və artıq qorxusuz-ürküsüz tövlələrə hücum çəkirlər... 

	-Lənətə gəlmişlər! Gedin, gedin burdan!-deyə çığıra-çığıra onlara tərəf getməyə başladım. 

	Səsimi eşidər-eşitməz canavarlar qaçmağa başladılar. Arxalarınca havaya bir güllə də atdım ki,   qorxsunlar, geri gəlməsinlər.  Qanıx məni görüb ürəklənmişdi, canavarların arxasınca götürüldü. Amma, səsləyib geri çağırdım.  Qaranlıq dərədə, kim bilir, onu neçə canavar gözləyirdi?! Vəfalı dostumuzu itirmək olmazdı. 

	Yaxınlaşanda Qanığın boynunda qan olduğunu gördüm. Demək, mən harayına gəlincə canavarla boğuşmuşdu. Qanın itə aid olub-olmadığını bilməkçün aşağı əyilib fənərin işığında baxdım. İtin boğazında balaca bir cızıq vardı, bir-iki günə sağalacaqdı. Qanığın başını tumarlayıb tövlənin qapı-bacasını yoxlamağa getdim. Atam yaxşıca bağlamışdı, canavarlar bu qapı-bacanı dağıtmağa, ən azı, bir saat vaxt sərf etməliydilər. 

	Evə döndüm, bu soyuqda eşikdə çox qalmaq ağılsızlıq olardı. Amma, bilirdim ki, daha yuxum qaçıb, yata bilməyəcəyəm. Artırmada atam qarşıma çıxdı:

	-Nolub, oğul?

	-İki canavar gəlmişdi, Qanıx imkan verməyib tövləyə yaxın düşsünlər.

	-Yaxşı itdi...

	Atam geri döndü, sırıqlısını soyunub yatağına girdi. Mənsə, qərara aldım ki, hər bir saatdan bir  çıxıb qapı-bacanı yoxlamalı, Qanığa tək olmadığını hiss etdirməliyəm. Sobaya odun qoydum, axşamdan dəmlənən itburnu çayından süzüb içə-içə yenidən düşüncələrə qərq oldum. Sabah açılan kimi kənd sakinlərilə söhbətləşmək, bir çarə tapmaq lazımdı. Canavarlar kəndə bir dəfə hücum edibsə, yenə edəcəklər. Çox narahatdım. İnşallah,  başqa birinin tövləsinə hücum etməzlər bu gecə... 

	Necə deyərlər, sabahı dördgözlə açdım. Atam yuxudan oyanınca tövləyə yollandıq. Heyvanların yemini-suyunu verməyi, tövləni təmizləməyi öhdəmə götürüb atamı kəndin mərkəzinə yola saldım ki, gecənin xətasız-bəlasız ötüşdüyü barədə xəbər öyrənsin.  İşimi nizamlayıb evə dönəndə anam çay süzür, Nigar da sobanın üstündə çörək kövrəldirdi. Elə yenicə əyləşib əlimi çaya uzatmışdım ki, atam qapıdan girdi. Qanı yaman qaralmışdı. Kişini son zamanlar heç belə görməmişdim, çay-çörək yadımdan çıxdı, ayağa qalxıb həyəcanla soruşdum:

	-Ata, nə baş verib? 

	-Qorxduğun olub, bala.  Canavar Mikayıl kişinin tövləsinə girib, iki qoyununu öldürüb. Yaxşı ki, heç olmasa, xəbəri olub, bir az tez çatıb.  Yoxsa, tövləsində bir dənə canlı qalmayacaqdı. 

	Bu xəbər mənim də qanımı qaraltdı.  Canavarlar artıq hədlərini aşmışdı. Onlara bu kəndin sahibsiz olmadığını göstərməliydik. İkinci yol kəndi onların ixtiyarına verib ölümü gözləməkdi. Yox, ölmək olmazdı. Ölümdən qorxmurdum, əslində...  Sadəcə, ölüm adlı sonsuzluğun Kürşadla Günəşə hələ yaraşmadığını anlayırdım. Onları qorumalıydım... Özümü də onlara xatir ölümə təslim etməməliydim. 

	Çörəyimi yedikdən sonra kəndin mərkəzinə çıxdım. Ordan da Əşrəflə birlikdə Mikayıl kişinin qapısına getdik. Tövləsi sağlamdı, tavandan-bacadan girmək mümkün olmazdı. Canavar da son çarə kimi taxta qapını sındırıb içəri keçmişdi. Bozdağda dəmir qapı yox idi, bir-iki dəmir darvaza vardı, onlar da təzəlikcə rayon mərkəzindən alınıb gətirilmişdi. Burda bütün qapılar  taxtadandı; evimizin də, tövləmizin də, qış azuqəmizi yığdığımız zirzəmimizin də... İndi canavarın sındırdığı taxta qapıya baxa-baxa  fikirləşirdim ki, demək, Bozdağda hamının, nəinki malı-heyvanı, canı da təhlükədədi. bir taxta qapını qırıb içəri keçən canavar beşini də qırardı, on beşini də...

	Kəndin ağsaqqalları da Mikayıl kişinin həyətində toplanmışdı. Saatlarla söhbət etdik,  bir çarə düşündük. Tək yol vardı: qar əriyib yollar açılana qədər kəndi qorumalıydıq.  O zamana qədər qoruya bilsək, ondan sonra canavarlar kəndə hücum etməyə cəsarət etməyəcəkdi. Etsə belə, yardım istəyərdik. Deməli,  canavar ovu başlayırdı... Bozdağda,  yanvarın ilikdondurucu soyuğunda insan ağlıyla canavar cəsarətinin savaşı ilk qanı da görmüşdü... 

	Ümumi məsləhətləşmədə alınan qərar bu idi ki, kənd cavanlarından növbətçilər təyin olunsun. Onlar silah tutmağı bacarmalıydılar. Cəsur olmaları barədə əndişələnmək yersizdi; Bozdağlılar lazımi anda hünərlərini göstərməkdə mahirdilər. Növbətçilər gecələr oyaq qalmalı, kəndi qorumalı, təhlükə hiss etdikdə atəş açaraq hamını xəbərdar etməliydilər. 

	İşimizi çətinləşdirən bir məqam da kənd evlərinin bir-birindən uzaq olmasıydı. Təbii ki, dağ kəndində evlərin nizamlı, bir-birinin yaxınında tikilməsi mümkünsüz idi. İndi, təhlükə yaxınlaşdıqca dörd tərəfdən dərə, meşə, qayalarla əhatələnmiş  kəndi qorumağın çətinliyini anlayır, öhdəsindən gəlmək haqqında baş sındırırdıq.  Lakin ruhdan düşmək olmazdı. 

	Növbətçilik üçün on beş nəfər könüllü olduq; təbii ki, bu məqamda Əşrəflə mən kənarda qala bilməzdik. Hər kəs öz evi olan səmti qoruyacaqdı. Gündüzlər doyunca yatıb yuxumuzu alsaq, bir ay-para ay gecə növbəsi çox çətin olmayacaqdı. Amma, elə ki, gündüzlər ova çıxmağa qocaların hazırlaşdığını eşitdik, zənnlə Əşrəfə baxdım. O da baxışlarıyla mənimlə razı olduğunu bildirdi. İkimiz də eyni anda eyni şeyi fikirləşmişdik: biz gündüzlər də yatmayacaqdıq. Bozdağın ahılları gündüzlər meşələrdə canavar ovuna çıxacaq, Əşrəflə Cahangir də mışıl-mışıl yatacaq?! Olası iş deyildi... Üstəlik, hər dəfə üzü meşəyə dayananda mənə elə gəlirdi ki, qara canavar məni döyüşə səsləyir... Və elə bilirdim, o, evimizi tanıyır... Düzdür, canavarın evə hücum çəkəcəyini heç kim ağlına gətirmirdi, yenə də daxilimdəki narahatlıq hərdən bütün cəsarətimə hakim kəsilir, məni düşüncələrin əlində əsir-yesir edirdi. 

	Günortaya evə döndüm. Axşam oyaq qalacağıma görə bir az dincəlmək istəyirdim. Amma, Günəşlə Kürşadı görəndə dincəlmək fikri tamamilə yadımdan çıxdı. Sən demə, bayaqdan yemək yeməyib məni gözləyirlərmiş. Anamla Nigar birləşib sülfüllü hazırlamışdılar. Birlikdə günorta yeməyini yedik, sonra da sobanın yanında, elə xalçanın üstündəcə əyləşdik. Onlara nağıl danışmağa başladım. Babamdan eşitdiyim nağılları təkrar-təkrar söylədikcə özüm də uşaqlaşırdım... 

	Nigar mütəkkə gətirib yanıma qoydu, qayğıkeşliklə dedi:

	-Bir hovur başını söykə, azca dincəl...

	Başımı mütəkkəyə  söykəyib Günəşlə Kürşadı seyr etməyə başladım... Məncə, cənnət dedikləri elə bu anların xoşbəxtliyi idi... “Ailə müqəddəsdir” deyimini də indi anlamağa başlamışdım.  İnsanın uğruna ölə biləcəyi nə varsa müqəddəs idi... Sobada yaş vələs ağacının odunu ağır-ağır yanır, çatırtısı düşüncələrimlə həmahəng səslənirdi. 

	-Anan qurban, böyürtkən mürəbbəsi çıxarmışam zirzəmidən, bir qaşıq al...

	Anamın səsi məni düşüncələrimdən ayırdı. Dirsəklənib:

	-Bir çay süz, gəlləm.-dedim. 

	-Yarpız çayıdı ha...

	-Əladı ki!

	Çay içə-içə düşünürdüm ki, atam çox qocadı, onu nə gecə növbətçiliyinə, nə də gündüz ovuna göndərə bilmərəm. Görüb-götürdüklərindən yararlanmaq üçün məsləhətlərinə çox ehtiyacım olsa da, onu qorumalıydım. Atam canavar ovu barədə müxtəlif fikirlər səsləndirir, fərqli çıxış yolları olduğundan danışırdı. Dinləyirdim, amma, arada ürəyimdən keçirdi ki, bu məqamda babam yanımızda olsaydı, daha yaxşı olardı... Ömrü canavarlarla savaşda keçən babam indi bir ağıllı yol tapmışdı. Bu düşüncələrlə çayı və söhbəti bitirib yatağıma uzandım. Bir az yatmaq lazımdı. Yoxsa, gecə sabaha qədər oyaq qalmaq çətin olardı. 

	Günəş başını qolumun üstünə qoyub yuxuya getmişdi. Ansıyla Kürşad sobanın kənarında əyləşib rəsm çəkirdilər. Anam kətilini pəncərənin qabağına çəkmişdi, gün işığına bir az corab toxumaq istəyirdi. Atam isə fikirli-fikirli yatağında mütəkkəyə dirsəklənmişdi. Evdəki səssizliyi sobada gələn çatırtı, Kürşadın əlindəki kağızların xışıltısı, arabir də özünü damlara çırpan küləyin vıyıltısı pozurdu. Bu səssizlikdə tez yuxuya getməyimi elə arzulayırdım ki... 

	Oyananda hava qaralmışdı. Gözlərimi ovuşdurub əl-üzümü yuyana qədər Nigar süfrəni hazırladı. Bir az çay-çörək yeyib həyətə çıxdım. Xəncərim və tüfəngim də üstümdəydi. Doqqazın başında növbə yoldaşlarım artıq ocağı qalamışdılar. Məni gözləyirdilər. Kəndin beş yerində ocaq yanırdı, hər ocağın başında da üç nəfər vardı. Növbə yoldaşlarımdan biri özüylə çaydan və kəklikotu gətirmişdi. İkincisi isə özüylə  üç fincan və bir ovuc qənd götürmüşdü. Gecə boyu isti çay içmək soyuğu hiss etməyimizi xəfiflədəcəkdi. Bir az gözlədikdən sonra belə qərara gəldik ki, iki-üç saatdan bir birimiz evə gedib həm azca dincələk, həm də isinək.  Bu qayda ilə ziyansız-zərərsiz gecələri ötürmək olardı.  Babalarımızdan eşitdiklərimizdən danışa-danışa, deyə-gülə gecəni yarıladıq... 

	                             Canavarla yaşayan ulamağı öyrənir.

	                                                                                                                                       Atalar sözü.

	 

	Saat üçün yarısınadək sakitlik idi.  Ondan sonrası isə... Bəzən adam hiss elədiyini deməyə söz tapmır, sanki təxəyyülündəkiləri sözlərə əmanət etməyə ürəyi gəlmir. Mənsə, əksinə, hisslərimi, təxəyyülümdəki əlvanlığı sözlərlə anlada bilirəm. Qəribəsi odur ki, çox vaxt real hadisələri  söyləməkçün söz qarşısında aciz qalıram. Bəlkə də, qorxuram ki, birdən hər şeyi olduğu kimi, dəqiqliklə söyləyəmmərəm... Sonra da olub-keçənlər xatirəmdə daşa dönər, ürəyimə ağırlıq edər... 

	...Həmin gecə  saat üçün yarısında Nicatı gözləyirdik. “Evə gedib yatmaq növbəsi”ndəydi. İndilərdə gəlməliydi. Bu dəfə mən gedəcəkdim evə. Nicatın kölgəsi ocağın alovunun çatdığı yerə düşəndə mən də tüfəngimi çiynimdən asdım, ağzımı açıb sağollaşmaq istəyirdim ki, çığırtı səsi gecənin bağrını dəldi. Sanki, hansısa heyvan son nəfəsini verməmək üçün mübarizə aparır, köməyə çağırırdı.  Bu nalə səsi ocağın çartıltısına qarışanda isə daha dəhşətli təsir bağışlayırdı. Hə, eşitdiyimiz çığırtını nalə adlandıra bilərdik... Ölümün nəfəsini şah damarında hiss edən bir canlının naləsi...

	Gündüzdən düzəltdiyimiz lopaları tonqalda yandırıb səsin gəldiyi yerə tərəf irəlilədik.  Biz yaxınlaşdıqca, bir cüt göz də bizə doğru gəlirdi. Təhlükəni hiss edib yerimdə dayandım. Uşaqlar irəliyə doğru gedirdi. Anidən qarşılarına çıxan canavar onları qorxuda bilərdi. Tüfəngi çiynimdən salıb  atəş açmağa hazır vəziyyətdə əlimdə saxladım. Yoldaşlarımdan çox aralana bilməzdim. Mən də onların ardınca ehtiyatla gedir, nə ilə qarşılaşacağım haqqında düşünürdüm. Əslində, orada məni nəyin gözlədiyini yaxşı bilirdim. Bayaqdan üşüsəm də indi tərləyirdim. Bədənimdən axan soyuq tərin daxilimdəki qorxunun əlaməti olduğunu bilirdim. 

	Getdikcə səsə yaxınlaşırdıq. Bura Nicatgilin tövləsinin arxa tərəfiydi.  Nicat daha bərk gedir, heyvanları üçün narahatlıq keçirirdi. Ora çatanda bu narahatlığın boş yerə olmadığını gördük. Mənim “dostum” olan qara canavar Nicatgilin itini ayağının altına alıb boğmağa çalışırdı.  Bilirdim ki, istəsəydi, indiyədək iti  öldürərdi.  Hələ öldürməmişdisə, deməli, bizi gözləyirdi. Yoldaşlarımın ikisi də canavarı görər-görməz yerlərində donub qaldılar. Canavarın zəhmi onları elə basmışdı ki, çətin tezliklə özlərini toparlayaydılar.  Çiyinlərində asılı olan silah yadlarına belə düşmürdü. Canavarın ayaqları altında olan itin bağırmaqdan səsi batmışdı, artıq o, kömək üçün yox, çarəsizliyinə könüllü əsir düşmüş kimi çığırırdı.  Bu səs kəndin digər itlərini elə qorxutmuşdu ki, bircəsi də hürmürdü. 

	Canavarla aramda bir neçə addım məsafə vardı. Tüfəng əlimdə hazır dayanmışdım. Bu dəfə əlim əsmirdi. İstədiyim vaxt atəş aça bilərdim... Lakin, nədənsə, sakitcə ora doğru addımlayırdım. Bəlkə də, o canavarı daha yaxından görmək istəyirdim, gözlərinə qorxmadan baxa bildiyimi özümə sübut etməyə çalışırdım. 

	İtə baxdım... Onun yırtıcının caynaqları arasında inildəməsi mənə çox  pis təsir elədi. Mən də  düşmənimi belə-ayaqlarımın altında inildəyən görməyi arzuladım. Atəş açmaq bu qədər asankən, mən çətin olanı seçdim. Tüfəngi yerə atıb xəncəri qınından çıxardım. İrəli atılmağımla canavarın itin boğazını dağıtmağı eyni anda baş verdi. Bir anlığına gözümü canavardan çəkib itə baxdım. İtin şah damarından axan qan mənim çəkmələrimi qırmızı rəngə boyayırdı. Başımı qaldıranda isə canavarı görmədim, bir həmlədə özünü qaranlığın qoynuna atmışdı, daha həniri də gəlmirdi. Geri dönüb tüfəngi götürdüm, canavarın getdiyi səmtə tərəf atəş açdım. Yoldaşlarım da özünə gəldi, onlar da mənə qoşulub güllə atmağa başladılar. Hərçənd, bilirdik ki, boşuna atırıq. Yırtıcı çoxdan uzaqlaşmışdı. 

	Ocağın yanına qayıdanda qardan ovuclayıb çəkməmdəki qanı təmizləməyə çalışdım. Ürəyimdə isə öz-özümü qınayırdım; bütün olanlar-itin ölümü, canavarın qaçması, sanki, mənim günahım idi. Düzdür, yoldaşlarım nə məni, nə də özlərini günahkar saymırdılar, elə bilirdilər, məni də onlar kimi canavarın zəhmi basıb. Amma, mən bilirdim səhvim hardadır. Əgər  fürsət varkən nişan alıb tətiyi çəksəydim, qara canavar çoxdan ölmüşdü. Mənsə, tüfəngi yerə atdım...Ona daha bir şans verdim ki, Bozdağlılar üçün yenə təhlükə mənbəyinə çevrilsin, qaçsın, yeni hücum planı hazırlasın... Öz-özümü danlayırdım, qınayırdım, bir daha bu cür səhv etməyəcəyimə dair özümü inandırmağa çalışırdım... Bu qat-qarışıq fikirlərlə evə gedib yata da bilməyəcəkdim. Ona görə də elə tüfəngimə söykənib dan ağaranadək yoldaşlarımın yanında qaldım. 

	Səhər açılanda öyrəndik ki, Bozdağ bu gecə cəmi bir itki verib, o da Nicatgilin iti. Bu xəbərdən sevinəkmi, kədərlənəkmi, bilmirdik. Sevinməliydik,  canavar hücumundan heç bir tövlə zərər çəkməmişdi... Amma, kədərlənmək üçün də səbəbimiz vardı; hər gecə bir it getsəydi, bir aya Bozdağda it qalmazdı ki... 

	Qanıqara halda evə gəldim.  Çalışırdım ki, narahatlığımı gizlədə bilim, evdəkilər hiss etməsin. Anam bu gün artırmadakı əlüzyuyana isti su tökməmişdi, deyəsən...  Nigarı da səsləmək istəmədim, elə soyuq su ilə əl-üzümü yuyub içəri keçdim. Sən demə, Nigar çoxdan oyaqmış. Dəmlədiyi yarpız çayının qoxusu evi bürümüşdü. 

	Çayımı şirin etdim, isinmiş kürə çörəyinin arasına yağ-pendir qoyub yeməyə başladım. Nə qədər yorğun, əsəbi olsam da Nigarın hazırladığı süfrə hər zaman əhvalımı düzəldirdi. Uşaqlar hələ oyanmamışdı. Atam həyətdə qar təmizləyir, anam isə Qanıx üçün yal bişirirdi. Səhər yeməyini yeyib uzandım. Gecənin yuxusuzluğu məni yormuşdu. Bərk-bərk tapşırdım ki, saat on bir olan kimi məni oyatsınlar.

	       Oyananda hələ on bir olmamışdı. Günəşlə Kürşad sobanın yanında oturub yarıküskün baxışlarla mənə baxırdılar. Elə bil, mənsiz  darıxdıqlarını küskünlükləriylə bildirirdilər. Mən də onlar üçün darıxmışdım. Nigardan bir fincan çay süzməsini xahiş edib sobanın yanında-Kürşadımla Günəşimin oyun yerində bardaş qurub oturdum. Uşaqlarla oynamaq bütün yorğunluğumu, narahatlığımı unutdurar deyə düşündüm. Həm də onlarla vaxt keçirib könüllərini almalıydım. Balalarımın baxışlarındakı küskünlüyə ürəyim dözmürdü... 

	Uşaqlarla bir az oynadıqdan sonra qalın geyinib həyətə çıxdım. Qara canavarı fikirləşirdim. Onun həmlələrini, davranışlarını ağlımdan çıxara bilmirdim. Bir də başımı qaldırdım ki, kəndin mərkəzindəyəm. Fikirli-fikirli gəlib bura çıxmışdım. Gecə qar yağmamışdı, amma havada sərt ayaz vardı. Kəndin kişiləri mərkəzdə toplaşıb canavarları müzakirə edirdilər. 

	Yaşı, təcrübəsi çox olan qocalar canavarların yuvalarının haralarda ola biləcəyi haqqında fikirlər söyləyir,  keçmişdə başlarına gələn maraqlı əhvalatlardan danışırdılar. Əşrəf isə israr edirdi ki, bizə hücum edən canavarların yuvaları heç də yaxında deyil. O, həyəcanla dediklərinin məntiqi izahını verməyə çalışırdı:

	-İndiyəcən belə canavarları bir dəfə də görməmişik. Hələ o iri, qara canavar var ey! Onu kimsə kəndin ətrafında görüb heç?! Yox. Deməli, onların yuvası yaxında deyil. Çox uzaqlardan, yüksək zirvələrdən gəlib onlar. Ona görə də kəndin həndəvərindəki dağlarda, meşələrdə yuva axtarmağın mənası yoxdu. 

	Dostumun çılğınlığını xəfiflətmək üçün gülə-gülə dedim:

	-Uzaqdan gəlsələr də, indi yaxındadılar. Sadəcə, oğul istəyir dağlara, meşələrə getsin. Canavarlar özləri tapacaq onu...

	Mən gülə-gülə demişdim, amma, sözlərim, deyəsən, bütün Bozdağlıları dərin fikirlərə qərq etmişdi. Bayaqdan qızğın mübahisə edən, öz fikrinin daha əsaslı olduğunu sübut etməyə çalışan kişilərin hamısı susmuşdu. Hamının düyünlənən qaşı, yorğun baxışları, sanki, bircə şeyi ifadə edirdi: ən doğrusunu mən söyləmişdim... 

	Az keçmədi, qızğın müzakirələr yenə başladı. Bu dəfə hamı eyni fikirdə idi: “Kəndin ətrafında canavar tələləri qurmaq”.  Sadəcə, bu işin necə görüləcəyi mübahisə doğururdu. Nəhayət, hamının razılaşdığı qərar verildi: kəndin ətrafını-hər daşı, hər ağacı yaxşı tanıyan beş-on adam tələlərin qurulması üçün yerlər axtarsınlar. Tələ, demək olar ki, hər evdə vardı. Toyuq-cücəni oğurlayan tülkülər, qarğıdalı tarlasına qənim kəsilən porsuqlar üçün bu tələlərdən  istifadə edilirdi. Tələlərin növbəti hədəfi canavarlar olacaqdı... 

	Yaşlılardan biri gecələr  kəndin içində olduğu kimi, həndəvərindəki açıqlıqlarda da ocaq yandırılmasını məsləhət gördü. Gündüzlər isə ocaqlar üçün odun daşınıb hazır qoyulmalı, kəndin ətrafında gəzib canavarların izləri ayırd edilməliydi. Bu izlər onların hansı səmtdən gəldiklərini müəyyən etməyə imkan verəcəkdi. 

	Dünənki gecədən sonra Bozdağlılar onu da yaxşı anlayırdılar ki, gecə növbətçiliyinə təkcə gənclərin çıxması yetərli deyil, artıq bu işə canı tutan, ürəyində təpər olan hər bir kişi cəlb olunmalıydı. Sadəcə, hər iki saatdan bir növbə dəyişməliydi ki, heç kim soyuqlayıb xəstə düşməsin.  Növbə siyahısını kəndin ağsaqqalları tərtib edəcəkdi. Mikayıl kişi siyahı üçün öz təklifini irəli sürdü:

	-Bir evdə iki kişi varsa, birlikdə gedib gəlsin, yox,əgər evdə kişi təkdisə, qonşusu ilə getsin. Kəndin heyvanlarını qoruyacağıq deyə insanlarının canını təhlükəyə atmaq olmaz.

	Ağlabatan fikir idi... Yəqin ki, siyahı elə bu cür də tərtib olunacaqdı. Eşitdiyimi eşitmişdim, qalırdı öz-özümlə haqq-hesabım... Fikirlərimi könlümə yük edib evin yolunu tutdum. Qapıdan girəndə saat üç olmuşdu. Günorta yeməyi çoxdan yeyilmişdi. Anam payızdan qovurub küpə yığdığı ətdən çıxarmışdı, Nigarın əriştəli aşının böyründə soğançalı qara düzəltmişdi.  Süfrəyə tək oturası oldum. Amma, az keçmədi ki, boşqabıma daha iki cüt əl uzandı.  Üzümə təbəssüm qondu...Düzdür, anam:

	-Nə qədər yesələr, yenə atalarının boşqabından dadmamış doymurlar...-deyə giley etsə də, hiss edirdim ki, onun gileyindən də təbəssüm tökülür...

	Günəşlə Kürşadı da özümlə götürüb həyətə çıxdım. Onlar qarda eşələnir, mənsə gecə yandırmaq üçün lopa düzəldirdim. Evdə nə qədər köhnə pal-paltar varsa, kəsib  bir metr uzunluğu olan nazik ağacların ucuna bağlayırdım. Gecə bu lopalara bir az neft bulaşdırıb yandıracaqdıq.  Lopalar həm fənər kimi ətrafı aydınladır, həm də silah kimi yırtıcıları qorxudurdu. Ümid edirdim ki, əlimizdə yanan lopaları görən canavar o qədər də yaxınlaşmağa ürək eləməz.

	Bu dəfə kəndin mərkəzinə gedən yolun yolçusu atam idi. Ürəyimdə fikirləşirdim ki, iki gündü kişini tövlənin, həyətin gündəlik qayğıları ilə baş-başa qoymuşam. Gərək, heç olmasa, bu axşam ona kömək eləyəm.  Lopaları hazırlayıb artırmaya daşıdım. İri xarallardan birini gətirib içinə yığmaq niyyətindəydim. Beləcə, rahat daşınardı.       

	Bir saat çəkmədi ki, atam geri döndü. Mənə elə gəldi ki, onun addımları daha yeyinləşib, nəfəsi də aramlaşıb... Sən demə, atam növbə siyahısını öyrənibmiş. Məni görən kimi hövlnak dilləndi:

	-Oğul, bizim növbəmiz bu gecə saat on iki-iki arasıdı. Evin arxasındakı “Qaçaq təpəsi”ndə dayanacağıq. Nicatla qardaşı da gələcək. 

	Mənə elə gəldi ki, atamın səsində azca qürur da var... Görünür, o, hələ Bozdağa lazım olduğunu biləndə ürəyində sevinmişdi... 

	Həmin axşam mal-heyvanın qayğısına qalmağı, Qanığa yal çalmağı, tayadan ot endirib çardağın altına yığmağı öz öhdəmə götürdüm. Atama isə Kürşadla Günəşə nağıl danışmasını tapşırdım. Həm də istəyirdim ki, atam bir az dincəlsin. 

	Saat on ikiyə iyirmi dəqiqə qalanda əynimizi qalın geyinib həyətə çıxdıq. Bir lopa atam, bir lopa da mən götürdüm. Asta-asta “Qaçaq təpəsi”nə tərəf yollandıq.  Əslində, təpə bizə çox yaxın idi, qaçaraq iki dəqiqəyə çatardıq. Biz tez çıxmışdıq, tezin ziyanı olmazdı. Həyətdən çıxaçıxda Qanıx özünü darvazaya təpdi. Bildim ki, bizimlə getmək istəyir. Amma, həyəti itsiz qoymaq olmazdı. Odur ki, təpinib geri çağırdım və damına tərəf apardım. İt onun getməyini istəmədiyimi anladı, zingildəyib damın qabağında yerə çöməldi. Onu ordaca qoyub atamın arxasınca darvazadan çıxdım. Doqqazın başında Nicatla qardaşına rast gəldik. Birlikdə təpəyə qalxdıq.  Nə qədər qalın  geyinmiş olsaq da, ayaz üzümüzü dalayırdı. 

	Ocağı əlimizdəki lopa ilə yandırdıq. Alov gücləndikcə ətraf əməllicə işıqlanırdı. Qarın üzərindəki alov qəribə və xoş mənzərə yaradırdı. Ocaq daşlarının arasında çaydan üçün də yer düzəltmişdik. Qarlı-buzlu sudan çaydanı doldurub ocağın üzərinə qoyduq. Bizim  ocaqla eyni vaxtda kəndin dörd bir yanından alovların işığı zülmətin sinəsinə saplandı. Düzdür, hər bir ev, hər bir tövlə bu qaranlıqda göz mənzilində sayılmazdı, yenə də yanan ocaqlar Bozdağın yiyəsiz olmadığını canavarlara anladırdı. 

	Atam gəncliyindən danışmağa başlamışdı. Biz gənclər də onun danışdıqlarına qulaq asır, bu dağların hər daşında neçə sirr olduğunu bir daha beynimizdə təkrarlayırdıq. Qəfildən uzaqdan gələn ulartı bizi nəfəsimizi içimizə çəkməyə, sükuta boyun əyməyə məcbur etdi. Elə bil, canavar məhz bizim eşitməyimiz üçün ulayırdı... Özü də üzünü kəndə-alovların işartısına tərəf çevirmişdi. Az keçmədi ki, kəndin aşağısındakı dərədən də ulartı səsi yüksəldi.   Getdikcə səslər çoxalırdı. Ulartıların kəndin dörd tərəfindən gəldiyini anlamaq çətin olmadı. Deməli, yanan ocaqlar canavarları yeni strategiya axtarmağa sövq etmişdi. Kəndə yaxınlaşa bilməyəcəklərini başa düşmüşdülər. Sonuncu çarə kimi ulartılarıyla ürəyimizə xof salmağa, bizi geri addım atmağa məcbur etməyə çalışırdılar. Sanki, demək istəyirdilər ki, biz sayca çoxuq, sizdən qorxmuruq, əksinə, sizi qorxuda bilərik. Bayaqdan adda-budda eşidilən it hürüşləri də xırp kəsilmişdi, deyəsən, itlər yüksələn ulartıdan vahiməyə düşmüşdülər. 

	Kəndin o biri başında kimsə havaya güllə atdı. Başqa səmtdən daha bir atəş səsi eşidildi. Atam başıyla tüfəngimə işarə etdi, mənsə, başımı “yox” mənasında yellədim. Havaya boşuna güllə atmaq istəmirdim, bu qış hər şeyə qənaət etmək lazımdı deyə düşündüm. Vaxt gələr, bir ovuc qırmaya möhtac qalardıq... 

	Ard-arda eşidilən güllə səsləri canavarların səsini cəmi beşcə dəqiqəliyinə kəsdi. Növbəti dəfə ulartıları daha ucadan və daha yaxından eşidilməyə başladı. Yox, bu canavarlar qorxub-ürkəsi deyildilər. Əksinə, bizə meydan oxuyurdular... “Dostum” qara canavarı xatırladım. Ona fikrən “dostum” deyə müraciət edirdim, əslində isə, əmin idim ki, bu boyda kənddən o, məni özünə düşmən seçib... Məhz məni... Niyə? Ən çətin sual da bu idi. Bu düşmənçiliyin “niyə”sini dərk eləmək üçün mən çox gecikmişdim. Özü də lap çox...Bəlkə min il, bəlkə də milyon il... İndi isə tələsməliydim, cavabı tapmağa ümidim olmasa da, düşmənçiliyi bitirə bilərdim. 

	Artıq yarım saatdan çox idi ki, canavarlar ulayırdı. Daha heç kim havaya güllə də atmırdı. Hərdənbir kənddən it səsi gəlirdi, lakin, tezcə də kəsilirdi. Boğazımın quruduğunu hiss edib dəmir fincanıma çay süzdüm, ocağın kənarındakı kötüklərdən birinin üzərində əyləşdim. Bir-iki udumdan sonra boğazım, sinəm isinməyə başladı. Əlimi qeyri-ixtiyarı xəncərimə tərəf uzatdım. Yalnız indi xatırladım ki, bu gecə xəncəri özümlə götürməmişəm.  Əlimi tüfəngimə toxundurub çayımı içməyə davam etdim. Sonuncu udumu alıb fincanın dibindəki çayı qarın üstünə atdım. Başımı qaldıranda ocağın əks tərəfində “dostum”u gördüm... Fincanı kötüyün üstünə qoyub ayağa qalxdım, gözlərimi ovxaladım, yenə baxdım... “Dostum” burda idi. Əvvəlcə düşündüm ki, deyəsən, fikirləşməkdən xəyal görməyə başlamışam. Birincisi, canavar ocağa bu qədər yaxınlaşmaz, axı, oddan qorxur. İkincisi, dörd nəfərin yanına belə səssizcə, qorxmadan yaxınlaşmaq üçün canavara kainatın özü boyda cəsarət lazımdı... Heç nə demədən  ona doğru addımladım. Deyəsən, məndən başqa  canavarı görən yox idi, Nicatla qardaşı atamın yanında dayanıb onun pıçıltıyla danışdığını dinləyirdilər. 

	Mən addım-addım yaxınlaşırdım, lakin canavar yerindən tərpənmirdi.  Yaxınlaşdıqca bədənimi soyuq tər bürüyürdü. Öz-özümü inandırırdım ki, qorxmuram, sadəcə, narahatam... “Dostum”u anlamaq istəyirəm... Onun niyə belə elədiyini dərk eləməyə çalışıram. Addımlarımın sürətini artırdım, bir az da irəliləyib dayandım.  Üz-üzə idik. Baxışlarımızla bir-birimizə meydan oxuyurduq. Bu yırtıcının cəsarəti məni heyran etmişdi. Hətta, bir anlığa ürəyimdən keçdi ki, “kaş onun qədər cəsur ola biləydim...” Onu da bilirdim ki, bu, mümkün deyil. Tanrı ona cəsarət, mənə də cəsarətə qalib gələ biləcək ağıl vermişdi. 

	Artıq qarşımdakının xəyal yox, gerçək olduğundan əmindim. Baxışlarımı ondan yayındırıb geri-atamgilə tərəf baxmaq istəmirdim. Bu, məğlubiyyət demək idi. Yəqin ki, növbə yoldaşlarım heç nəyin fərqində deyildilər, yoxsa indi hay-haray dağlara səda salmışdı. Barmağım tətikdəydi, amma, atəş açmağa, bu cəsarətin sahibini öldürməyə ürəyim gəlmirdi. Bir də belə cəsarətlə bir ömürdə rastlaşa biləcəkdimmi?! Məncə, yox... İnsanın qarşısına min ildə bir mərd düşmən çıxa-çıxmaya...Bu da mənim ömür payımın çiyinlərinə götürə biləcəyi mərdlik yüküydü, bəlkə də daha artığıydı...

	“Dostum”un öz qoşununu kəndimizə gətirdiyi, amansızlıqla heyvanlarımıza hücum etdiyi, itləri, qoyunları bir göz qırpımında parçaladığı haqda düşündüm. Hiss edirdim ki, bunları düşündükcə tətiyi çəkmək üçün özümə səbəb axtarıram...Və axtardığımı da tapıram... Tüfəngi havaya qaldırdım və tətiyi çəkdim. Güllə düz onun sinəsinə dəydi. Amma, qan axmadı... Heç canavar gözlərini də qırpmadı... 

	-Cahangir! Ay Cahangir! 

	Atam çağıra-çağıra mənə yaxınlaşmışdı. Mənsə, başımı geri döndərməyə ürək eləmirdim. Gözlərimi bərk-bərk yumub-açdım. Qarşımda heç nə yox idi. Anladım ki, bayaqdan bəri “dostum”la beynimdə cəngə çıxmışammış... 

	-Cahangir, halın yaxşı deyil, oğul. Get, evdə bir az dincəl, gələrsən...

	Atamın səsində qayğıkeşlikdən çox dolaşıq işdən çıxış yolu axtaran insanın çarəsizliyi vardı. Təbii, mən bu təklifi qəbul edə bilməzdim. Yaşlı atamı bu soyuqda təpənin başında qoyub evə getmək, isti yorğanın altında xumarlanmaq mənlik deyildi. Əlimi yelləyib dedim:

	-Yox, ata, narahat olma. Evə getmək fikrim yoxdu...

	-Niyə, ay bala?

	Atamın sualını cavabsız qoydum.  Çünki, bildiyim cavab dilə gələsi deyildi. Bilirdim ki, bu gecə “dostum” mütləq gələcək.  Məni axtaracaq... Burda tapmasa, arxamca evimə gələcək... Onun evimə gəlməsini, kölgəsini uşaqlarım yatan otağın divarına salmasını istəmirdim. Odur ki, onu elə burda-“Qaçaq təpəsi”ndə qarşılamağı qərara aldım. 

	Saat ikinin yarısında duman seyrəldi, göyün üzü açıldı. Ulduzların görünməsiylə canavarların səsinin kəsilməsi bir oldu. Ayın ağ işığı qarın üstündə əks olunurdu. Artıq təpədən baxanda kəndi ovuc içi kimi görmək  mümkündü.  Öz yaşını unutmuş Bozdağ kəndi başına mavi örpək salmış ağbirçəyə bənzəyirdi... Əyri-üyrü küçələr, bir-birinin içindən keçib saçaq kimi ətrafa səpələnən cığırlar, doqqazlar bu ağbirçəyin əlinin üstündəki damarlar idi.. 

	Köhnə məzarlıq tərəfdən ard-arda güllə səsi eşidildi. Deyəsən, ordakılar canavar görmüşdülər. Nicat:

	-Bəlkə onlara köməyə gedək?-dedi.

	Amma atam qoymadı:

	-Buranı boş buraxammarıq, bala. Bu dəqiqə hər tərəfdən kəndə girməyə çalışırlar... 

	-Qaçaraq gedib-gələrik...-Nicat yerində dinc dayanmaq istəmirdi.

	-Burdan ora qarda yarım saata gedərsən. Bu vaxta canavar kəndə girər də, ovuna dişini keçirər də...

	Nəhayət, atam Nicatı fikrindən döndərdi. Ümid edirdik ki, oradakılar problemin öhdəsindən gələ biləcək. Əlimizdən, sadəcə, bu gəlirdi- ümid etmək...

	Saat ikini keçəndə atamı evə göndərdim. Özümsə gecəni ocağın başında keçirdim. Hər dəyişən növbəyə yoldaşlıq edə-edə səhəri açdım. O gecə neçə çaydan qaynadı, neçə dəfə dəmir fincanımı doldurub udumladım,  bilmirəm... Dan ağarandan sonra ocağı söndürüb kəndin mərkəzinə yollandıq. Hamı bura cəmləşmişdi. Məlum oldu ki, gecə canavarlar məzarlığın yaxınlığındakı həyətə girib, iti aparmağa cəhd ediblər. Bu səmtdəki ocağın başındakılar dalbadal güllə atandan sonra geri çəkilib, meşədə gözdən itmişdilər. Bu gecə çox güllə atılmışdı, amma, bir canavar belə yaralanmamışdı. Yenə də hamının təsəllisi o idi ki, Bozdağ səhərə itkisiz çıxmışdı. 

	Evə gəldim, səhər yeməyimi yeyib yatağıma uzandım. Saat onda kəndin daha təcrübəli ovçuları həndəvərə dağılıb tələ quracaqdılar. Əslində, Bozdağlıların hamısı ov etməyi sevir, qış-yay dağda-dərədə tələlər, cələlər qurur, ovladıqları quşları, heyvanları manqala düzürdülər. Amma, indi,  qarşımızda ac yırtıcılar vardı. Həm tələlər strateji nöqtələrdə qurulmalıydı, həm də ehtiyatı əldən verməyib kəndə sağ canla dönmək lazımdı. Mən tələ quranlara yoldaşlıq etməyəcəkdim, Əşrəflə qərarlaşdırmışdıq ki, ikimiz ayrıca çıxaq, həm canavarların izini sürək, həm də adama, heç olmasa, bir dovşan ovlayaq. Anam qovurma küpünün ağzını həmişə ilaxır çərşənbələrinin ilkində açırdı. İndidən açmışdısa, deməli, evdə hər an qıtlıq çəkə bilərdik. Həftəyə bir dovşan da ovlasaq, qənimət idi. 

	***

	Tələ qurmaq üçün yerlərin  seçilməsinə kəndin ən təcrübəli ovçusu sayılan əlli beş yaşlı Zeynal kişi başçılıq edirdi. Onun ətrafına on beş nəfər adam yığılmışdı.  Özü yanına iki nəfər seçib,  qalan adamları  da üç yerə böldü. Hər dəstə kəndin bir  tərəfinə gedəcək, lazımi nöqtələrdə tələlər qurulacaqdı.  Hər dəstəyə beş tələ verilmişdi. Əvvəlcədən razılaşdırılmışdı ki, tələlərin qurulduğu yerlərə işarələr qoyulsun, kənd sakinlərindən heç kim bədbəxt hadisə ilə üzləşməsin. Bu işarə qırmızı iplərdən hörülmüş kəndirlərdi. Üstəlik, kənddə hər evə “qırmızı kəndirlərə yaxınlaşmayın” xəbəri göndərilmişdi. 

	Zeynal kişi özünə ən çətin yeri seçmişdi. Bura kəndin yuxarı tərəfindəki sərt qayalıqlar idi. Dağlardan gələn canavarların kəndə girməsi üçün ən ideal yer bu qayalıqların arasındakı dar cığırlar idi. Onsuz da naqolay olan qayalar qarda-buzda daha da təhlükəli olmuşdu, ehtiyatsız bir addım canını ölümə təslim etməkdi. Qışın bu vaxtı dar cığırlarda da vəziyyət yaxşı deyildi, ayağın sürüşüb yıxılsan, ən yaxşı halda, şikəst olardın. Zeynal kişi bu yerdə tələ qurmağı kimsəyə rəva görməmişdi,  yanına iki ov yoldaşını alıb özü gəlmişdi. 

	Qayalıqlara çatmaq üçün kənddən üzüyuxarı, ən azı, yarım saat yol getmək lazımdı.  Ancaq, bu yol ovçuları yormamışdı.  İşin çətini bundan sonra başlayırdı. Qayalara dırmaşmağın, ensiz cığırlara ayaq sığdırıb  etibarlı yerdə tələ qurmağın yanında üzüyuxarı yol çıxmaq nədi ki?!

	Zeynal kişi öndə gedirdi. Qar yolu-izi örtdüyündən, yalnız, buralara  yaxşı bələd olan adam zərər-ziyan görmədən qayalara çata bilərdi. Zeynal kişi Bozdağın həndəvərindəki hər daşın, hər qaya çıxıntısının, kol-kosun yerini gözüyumulu söylərdi. Qayalığı isə beş barmağı kimi tanıyırdı. Yayda burada böyürtkən, zoğal, payıza doğru isə gözəl əzgil olurdu. Zeynal kişi hər adamın çıxmağa cəsarət etmədiyi bu yerlərin hesabına dolanırdı. Buradan yığdığı meyvə və giləmeyvələri bazarda sataraq dolanışığının yarıdan çoxunu təmin edirdi. 

	Həmişə buralara gələndə dilindən zümzüməsi əskik olmazdı. Bu günsə sükutu dinləmək işin zəmanəti idi.  Qayalıqda elə yerlər vardı ki, ensiz bir döngə ilə burulurdu dağın belinə. Bu döngələrin bir tərəfi naqolay qayalıq, bir tərəfi başdöndürən uçurum idi. Ürək lazım idi buralarda ayaq atıb yeriməyə. O ürək də Zeynal kişidəydi. İti yaddaşı və fəhmi ona yol yoldaşıydı hər zaman. İndi də güvənə biləcəyi yaddaşı  və hər bir qarış qarı analiz etmə qabiliyyətiydi. 

	Qayalığa çataçatda Zeynal kişi dayandı. Əliylə yoldaşlarına yerdəki izləri göstərdi. Bunlar canavar izləri idi.  Zeynal kişi əyilib izə daha diqqətlə baxdı, sonra dikəldi, yol yoldaşlarına tərəf dönüb təmkinlə dedi:

	-Burda cəmi bir canavar izi var. Adım kimi əminəm ki, canavar izidi. Amma, etiraf edim ki, bu yaşa çatmışam, ömrüm dağda-daşda keçib, bu böyüklükdə izə birinci dəfədir rast gəlirəm. 

	-Yəqin, sürünün başçısının izidi...-Ovçulardan biri kədərli səslə dilləndi. 

	-Deyirəm axı, başsız olsalar, bu qədər irəliləyib üstümüzə hücum çəkməzlər bu yırtıcılar...

	Zeynal kişi fikirli halda bunu deyib çantasından bir tələ  çıxardı, daşların arasında bitən əzgil ağacının gövdəsinə bərkitdi, hər ehtimala görə də, ağacın budağına qırmızı kəndir bağladı. Cığırlardan biri ilə  qayalığın o biri üzünə tərəf addımlamağa başladılar. İki saat keçmədi ki, tələnin beşini də Zeynal kişinin seçdiyi nöqtələrdə qurdular.  Könül rahatlığıyla qayalıqlardan enib kəndə qayıtdılar. Hava çox soyuq olsa da qar yağmırdı. Əslində, yeni qarın yağmasına ehtiyac yoxdu, Günəş doğmadıqca köhnə qar yolları bağlamağa, suları dondurmağa kifayət edirdi.

	Tələ qurmaq meşədə də asan deyildi. Kəndin üç tərəfi meşəydi, canavarlar istənilən ağacın dibindən çıxıb kəndə girə bilərdilər. Burda da əsl ovçu, meşəni yaxşı tanıyan biri tələ quranlara yol göstərməliydi. Zeynal kişi bu işi yaxın dostu, yaşı altmışı keçmiş Kərim kişiyə etibar eləmişdi. Kərim kişi həmişə deyirdi ki:

	-Meşədəki fıstıq ağaclarını, kol dibindəki qulançarları iki oğlumdan yaxşı tanıyıram. 

	O, bunu elə-belə, məzə olsun deyə demirdi. Düzdür, eşidənlərin dodağı qaçırdı, amma Kərim kişini yaxından tanıyanlar, onun həyat hekayəsinə yad olmayanlar bilirdi ki, bu cümlənin altında dərin kədər yatır. İki dəfə evlənmişdi Kərim kişi... Birinci arvaddan iki oğlu olmuşdu. O, dağda-daşda ov ovlayıb, əkin-biçində can qoyub, mal-heyvanın arxasınca yaylaq-qışlaq gəzib oğullarını böyütmüşdü.  Bir dəfə də olsun onların əlinə yaba, bel verməmişdi, otlağın yolunu tanıtmamışdı. Oğullarına dediyi ən ağır söz: “Oxuyun, bala, oxuyun, oxumasanız, cütə eşşək yerinə qoşularsınız!”- olmuşdu. Oğullarının ikisini də paytaxtdakı universitetdə oxutmuşdu. İstər tələbəliklərində, istərsə də əsgərliklərində pay-püşlərini, ciblərinin xərcliyini əskik eləməmişdi. Sonra da  vardan-yoxdan çıxıb hərəsinə şəhərdə bir ev almış, yeddi dağa səs salan toy çaldırmışdı. Ümidi onaydı ki, əli işə-gücə yatmayanda oğulları ona yiyə duracaq, şəhərə-yanlarına aparacaq, gəlinləri də qulluğunda duracaq... Belə yerdə fələyin saydığı düz çıxmışdı; beş il əvvəl arvadı ölmüşdü Kərim kişinin. O gün-bu gün oğullarının ayağı kəndə dəyməmişdi. Hərdən, bayramda-seyranda kəndə gəlib-gedən olanda quruca bir “salam” göndərməklə öz borclarını bitmiş hesab edirdilər.  Düz dörd il Kərim kişi oğullarından umduğunu ummuşdu, beşinci ilə keçəndə isə anlamışdı ki, bu ummağın küsməkdən başqa gətirdiyi yoxdu. Gedib qonşu kənddən  yaşı qırxa çatan bir dul qadın gətirmişdi, bir-birinə həyan olub dolanırdılar. Bu evliliyin xəbəri şəhərə necə, hansı vaxta çatmışdı, bilinmir, amma, oğulları atalarına daha salam da göndərmirdilər. Ona görə də Kərim kişi: “Oğullarımı tanıya bilmirəm”-deyirdi. 

	Canı suluydu Kərim kişinin, kənd arasında deyirdilər ki, indən belə qırx il də yaşayar Kərim. Qış girəndən bulaq başında, tində-yolağzında rastlaşan arvadların da dilində Kərim kişinin adı vardı; təzə arvadı Mürəstə kiminsə yanında demişdi ki, hamiləyəm. Bu xəbər heç kimi təəccübləndirməmişdi. Əksinə, hamı bunu adi xəbər kimi qarşılamışdı, sanki, elə belə də olmalıymış, Kərim kişinin nəvələrindən yaşca kiçik olan övladı doğulmalıymış... 

	Bozdağın qocalarının yaddaşında isə Kərim zəhmətkeş, əliqabarlı kəndlidən çox, oğru kimi iz salmışdı. Düzdür, hələ heç vaxt  Bozdağda bir həyətə girməmiş, bircə cücə oğurlamamışdı. Amma, qocalar deyirdilər ki, gəncliyində qışda qonşu kəndlərə, yayda da dağlardakı yataqlara dağ çəkirmiş, bir “hay” elədimi, ən azı, on-on beş qoyunu birdən sürüb gətirərmiş. Bəlkə də, cavanlar onun bu əməli törətdiyinə inanmazdı, əgər özü bir-iki toyda içib cavanlıqdakı “qəhrəmanlıqlarından” danışmasaydı...  Kim bilir, bəlkə o, həqiqətən, elədiyi səhvləri qəhrəmanlıq sayırdı? Bəzən insan geriyə dönüb yaşadığı ömrə baxır, orda əllə tutulası bir əməl axtarır, hansı ki, bu əməl onun həyat qayəsinin təzahürüdür. Ürəyinə su səpəsi bir xatirə tapmayanda da öz-özünü elədiyi səhvlərin qəhrəmanlıq olduğuna inandırır... 

	Kərim kişinin oğurluq üsulları da fərqliymiş. Əvvəlcə yataq sahibiylə bir yolla tanış olur, dəfələrlə onunla bir süfrəyə oturur, duz-çörək kəsir. Ta ki, yataq sahibi  mal-mülkünü ona etibar edir.  Bundan sonra Kərim kişi “qonaqlığı bu dəfə mən verəcəyəm” havası çalmağa başlayır. Bir gün də qoltuğunda bir əmlik quzu yataqda peyda olur.  Sürü yiyəsinə çobanların hamısını başına yığmasını tapşırır, orda bir kabab çəkir, bir  süfrə açır, gəl görəsən. Kənardan baxan elə bilərmiş ki, toydu. Hamının başı yeyib-içməyə qarışanda Kərim kişi eşiyə çıxıb işarə verir, təkrar süfrəyə qayıdır. Eşikdə hazır gözləyən oğru yoldaşları da bir tərəfə sinib gecəni gözləyirlər. Elə ki, gecə düşür, Kərim kişi hamını yuxuya verib eşiyə çıxır. Xurcunundan neft çıxarıb keçilərin qıllarına bulaşdırır və yandırır. Bundan qorxuya düşən sürü tez bir zamanda  bölünür,  hər bölük də bir səmtə ağzını tutub gedir. Kənarda gözləyən yoldaşları tez gəlib sürüdən bir xeyli heyvanı bölüb aparandan sonra Kərim əl-ayağa düşür, sürü yiyəsini, çobanları hay-həşirlə yuxudan oyadır, onlarla bərabər özü də dan ağaranacan qan-tər içində sürünün hayına qalır. Ta ki, bölünən sürü yenidən bir yerə toplanır, arxacların qapısı bağlanır. Sürü yiyəsi  mal-dövlətinin xilası üçün Kərim kişiyə minnət duyur, onun borcundan necə çıxmağı düşünür. Heç kimin ağlına da gəlmir ki, oğurlanan heyvanlar birbaşa onun yataq yerinə sürülüb... 

	Kərim kişi haqqında danışılan bir əhvalat isə əfsanəvidir; adam bilmir buna inansın, ya yox.  Deyilənə görə, Kərim kişinin ömrü boyu cəmi bir dənə can dostu olub. Aralarından su keçməzmiş, bir tikələrini ikiyə bölüb gecəni səhər edər, bir başmaqla dağ aşarmışlar. Amma, bir gün gəlir, məhşur məsəldəki kimi, əqrəb onu sudan keçirən qurbağanı sancır, adını da qoyur “adətimdi”.   

	...Bir gün oğru yoldaşlarından biri özünü Kərim kişinin yanına hövlnak çatdırıb deyir:

	-Can dostunun əlli dənə erkəyi var. Özü də hamısı bordaqda. Günü-gündən də bordayıb kökəldir. Bu yaxında satacaq. Əsl bizim malımızdı. Sən olmasan, bizim ona dişimiz batmaz. Gəl, kömək et, o əlli erkəyi aradan çıxaraq. 

	Əvvəlcə Kərim kişi buna etiraz edir, dostuna xəyanət etmək istəmir.  Sonrasında tamahına yenilir, dostunun erkəklərini oğurlamaq üçün gecə-gündüz plan qurur. Nəhayət, günlərin bir günü xurcununu doldurub dostunun arxacını ziyarətə gedir. Yaxşıca yeyib-içirlər, keçmişdən-gələcəkdən danışırlar, bir-birinin uğrunda ölümə getməkdən dəm vururlar. Elə ki, axşam düşür, Kərim kişi dostundan xahiş edir ki, gecə iti açmasın. Səbəb kimi də soyuqladığını, gecə eşiyə tez-tez çıxdığını söyləyir. Dostu razılaşır; heç kim itinin qapısına gələn qonağına ziyan verməyini istəməz. 

	Gecənin bir yarısı Kərim kişi qalxıb erkəklərin on dənəsini çəpərdən çıxarır və arxacdan kənarda gözləyən yoldaşlarının qabağına qatır. Özü isə qayıdıb gəlir yerinə və heç nə olmamış kimi yatır. Sabah açılanda qoçların oğurlandığı bilinir, lakin heç kimin ağlına da gəlmir ki, bu, çadırlarında yatan Kərimin işidir...

	...Bir dəfə də Kərim kişi arandan dağa yeni gəlmiş sürünü hədəfləyir, di gəl, sürünün çobanı yaxasını ona tanıtmır. Əlacı kəsilən Kərim kişi bu dəfə yeni üsula əl atır. Gündüzdən, sürü otlaqda olanda çobanın çadırının həndəvərində gizlənir. Elə ki, gecə düşür, çoban sürüsünü itlərə etibar edib gəlir yatmağa. Kərim kişi səbrlə gözləyir, çoban yuxuya gedəndə onun yaxınında gizlənir. Dostları gecənin bir yarısı itlərin başını qatır, hay-haray düşür. Çoban yuxudan hövlnak ayılıb itlərin harayına çatmağa tələsir. Onun başı itlərə qarışanda Kərim kişi yapıncını geyinir, əks istiqamətdən özünü sürüyə çatdırır. Yad adamın hənirinə hürən itlər öz çobanlarının yapıncısının altındakına cuması deyillər ki?! Beləcə, qorxusuz-ürküsüz, Kərim kişi arandan gəlmiş sürünü bölüb aparır... 

	Bozdağlılar Kərim kişinin bu əməllərindən danışdıqca onun haqqında bu cümlələri deməyi heç vaxt unutmazdılar:

	-Bozdağın bir itinə daş atmayıb, bir toyuğuna “kış” deməyib. Bir də, sizə elə-belə gəlməsin ha, bu boyda əməldən çıxmaq. Elə bilirsiniz, hər oğulda gecəylə arxaca girib sürü bölməkçün ürək var?! 

	Cavanlığında nə eliyib-eləməyib, söylənənlərdə  həqiqət payı varmı-yoxmu, kimsə dəqiq bilmir. Bilinən isə odur ki, Bozdağlılar Kərim kişinin “həmin ürəyinə” həmişə güvənib. Əmin olublar ki, heç vaxt Kərim kişi Bozdağlıları naümid qoymaz, əksinə, öz həmkəndilərinin “hoy”una çatmaq üçün əlləşər-vuruşar, lap elə, bu yaşında oğurluq da eləyər... Düzdür, heç kim onun oğurluq etməsini istəməzdi, amma, Kərim kişinin onlar üçün bütün bacardığını əsirgəməməsinə sevinməkdən də çəkinmirdilər. 

	Meşədəki tələlərin qurulmasını Kərim kişiyə ürəklə etibar etmək olardı; o, yaxşı iz tanımaqla yanaşı, əsl ovçuydu, hədəfə necə, hardan yaxınlaşmağı yaxşı bilirdi. 

	***

	Nahara az qalmış Bozdağın kişiləri yenə mərkəzdə toplandı. Artıq tələlər qurulmuş, bu gecənin növbə siyahısı hazırlanmışdı. Hamı ürək rahatlığıyla evinə-süfrəsinin başına döndü. Amma, Bozdağlılar bir şeyi unudurdu: istər insan olsun, istər heyvan, bir canlının bacarığının sərhədi onun ən çarəsiz qaldığı vaxtlarda sınanırdı... 

	            Qurd quzu oğurlayacağı yeri doqquz dəfə yoxlayar.

	                                                                                                                                                      Atalar sözü.

	 

	Saat on ikiyə qədər yatmışdım. Yorğun olduğum üçün məni oyatmağa heç kim qıymamışdı. Atam da dünən gecə yaşadıqlarımdan sonra evdə bərk-bərk tapşırmışdı ki, səs salıb yuxudan oyatmayın, qoyun doyunca yatsın. Yerimdən qalxanda özümü, həqiqətən, dinc və sakit hiss edirdim. Deməli, hərdən yatıb dincəlmək lazımmış. 

	Fikirləşdim ki, ova getmək daha bu gün qaldı. Evi bürüyən itburnu çayının ətrini burnuma çəkib rahatlıqla gülümsədim. 

	-Cahan! Ay Cahan!

	Əşrəfin səsiydi. Öz-özümə: “Xeyir ola?!”-deyib artırmaya çıxdım. Dostum əlində bir dovşan həyətimizin mərkəzində dayanmışdı. Üz-gözündən zəfər çalmış sərkərdəyə bənzəyirdi. Ağzımı açıb nəsə deməyə imkan vermədi:

	-Dan üzündən yol başladım. Bəxtim gətirdi, izlər məni düz dovşanın yuvasının ağzınacan apardı. İki kök dovşan vurdum. Birini də sənə gətirdim. 

	
-Yatıb qalmışam... Sən canın, nə əziyyət çəkmisən? 

	Çalışırdım ki, üzrxahlıq edim, amma, alınmırdı. Əşrəfin üzündəki sərkərdə təbəssümünün yerini ani küskünlüyün almasını istəmirdim. Onu içəri dəvət etdim.  Nigar ikimizə də itburnu çayı süzdü. Çay içə-içə Əşrəfin ov macərasına qulaq asırdım. Evdən necə çıxdığından tutmuş, bizim doqqazda ayağı sürüşdüyünə, az qala yıxılmağına qədər hamısını şövqlə danışdı. Ona qulaq asdıqca ağlıma bir fikir gəldi: dovşanı təndirdə bişirmək...  Əşrəfdən  mənə kömək eləməsini xahiş etdim, razılaşdı. 

	Təndir çardağın altındaydı. Öncə təndirin içini quru odunla doldurub alışdırdıq. Sonra dovşanın dərisini soyub təmizlədik. Kartof, yerkökü, soğan doğrayıb  dovşanın içinə doldurduq və iynə-sapla tikdik. Elə ki, təndir isindi, ağaca keçirilmiş dovşanı yağlayıb təndirin içinə qoyduq. Sonra da təndirin dəmir qapağını örtdük, içəri hava keçməsin deyə qapağın yan-yörəsini xəmirlə suvadıq. Dovşanın bişməsini tam bir saat gözləmək lazımdı. Bu bir saatı da uşaqlarla keçirdik, gah Kürşadla Əşrəf şahmat oynadı, gah da Günəşə çırpı qırıqlarından kiçik odun şələləri düzəltdik. 

	Saat ikiyə qalmış deyə-gülə süfrə başında oturmuşduq. Qızardılmış dovşanın ətinin necə dadlı olduğunu təsvir etmək mümkün deyil.  Bir tərəfdən də atam cavanlığından, Əşrəfin atası ilə bağlı məzəli xatirələrindən danışır,  bizi güldürürdü. Anam bu gün bir yox, iki zoğal kompotu açmışdı. Nigar da bir ucdan çaydanı doldurub yanan sobanın üstünə qaynamağa qoyurdu. Uşaqların səsi  isə evimizin himni kimi səslənirdi.  Bir anlığına düşündüm ki, kaş, dərdlər-problemlər sehirli bir gücün köməyiylə yoxa çıxaydı. Biz də həmişə bu cür-şən, deyə-gülə süfrəyə əyləşəydik... Tez də öz arzularıma gülməyim gəldi. Axı, hər gecənin sonunda gün çıxdığı kimi, hər gün də gecənin qaranlığına baş əyir... Sevinclə kədər həyat naxışının ilmələridi, biri olmasa, o zaman, bu naxış da tam olmaz, sökülüb gedər... Ona görə də, insan gərək sevincdən qanad açıb uçduğu hər an kədərin də onunla birgə pərvazlandığını unutmasın. Əgər unutmasa, qapısını döyən hər cür bədbəxtliyə hazır olar, bütün problemlərə sinə gərər və əksərən də, bədbəxtliyi xoşbəxtliyinə qurban etməyi bacarar... 

	Əşrəfi yola salanda saat dörd olardı. İçəri keçib yerimə uzandım. Günəşlə Kürşad qalın paltarlarını geyinib babalarıyla buzova baş çəkməyə getməkçün hazırlaşırdılar. Amma, uzandığımı görən kimi, Günəş əlcəklərini və papağını soyunub elə gödəkçəsi əynində özünü qucağıma atdı. İçəridə istilənməsin deyə gödəkçəsini soyundurdum, qolumu başının altına qoyub onu yanıma uzandırdım, ilk ağlıma gələn nağılı-“Keçəlin nağılı”nı danışmağa başladım.  Kürşadsa babasının əlindən bərk-bərk yapışıb onunla birgə tövləyə getdi. 

	***

	Anam neft lampasının  şüşəsini silirdi. Onun lampanın hisindən qaralan barmaqlarına baxa-baxa düşünürdüm ki, bu qış da yaza işıqsız çıxacağıq... Qar əriməsə üzü rayondan gələn işıq xəttlərindəki qırıqları düzəltmək  mümkünsüzdü. Bu saat “mantyor” İsaya “xan evindən  ballı qayğanaq” da söz versən, yerindən tərpənməz... Haqqı da var, can hər şeydən şirindir...

	Axşam yeməyindən sonra ailəliklə yerdə-sobanın  yanındakı xalçanın üstündə oturduq. Anamın yaydan-yaya çırpıb təzələdiyi döşəkçələri yerə düzüb oturmaq, atamın eşidib-bildiyi dastanlardan, nağıllardan, rəvayətlərdən danışması, aradabir bayatı çəkməsi bizimçün əsl “sehirli qış nağılı” idi... Və bu nağılın bir parçası olmaq xoşbəxtlik idi... 

	Nigar uşaqları yatırandan sonra eşiyə çıxdım. Sobanın yanına sabaha yetəcək qədər odun yığdım, boşalan çaydanı su ilə doldurdum. Gecələr çayı lap çox içirdim. Gün ərzində sakit olan hava qaranlıq tündləşdikcə dəyişirdi. Saat on olardı, həzin-həzin qar yağmağa başladı. Fənəri yandırıb həyətə çıxdım və qapı-bacanı bir daha yoxladım. Sakitlik idi. Qanıx tövlənin qapısı ağzındakı kiçik çardaqda yatmışdı. 

	Kəndin müxtəlif istiqamətlərindən aradabir it hürüşləri eşidilirdi. Həndəvərində yanan tonqallar Bozdağın sahibinin insanlar olduğunu göstərirdi. Evə qayıtdım, hamı yatmışdı. Mənimsə, gözümə yuxu getmirdi. Yenə ürəyimdə bir narahatlıq baş qaldırmışdı. Sobanın yanında döşəkçələri üst-üstə yığıb özümə söykənəcək düzəltdim və tüfəngimlə xəncərimi yanıma-əlimin altına qoydum. Tez-tez çayımı təzələyir, çaydan boşalmamış təzədən doldururdum. Gah xəyalən babamla danışır, gah da qara canavarla üz-üzə gəlib döyüşə atılmaq istəyirdim. Bir ara mürgü məni tutub, xəbərim olmayıb. Diksinib ayıldım və saata baxdım. Üçü keçmişdi. Təkrar özümə çay süzdüm, tüfəngimi, xəncərimi əlimlə yoxladım. Gecənin sakitliyi də ürəyimdəki narahatlığa qələbə çala bilmirdi. 

	Saat dördün yarısında atamı oyatdım və hazırlaşmağa başladıq. Qar dayansa da, gecənin ən soyuq vaxtlarıydı. Bacardığımız qədər qalın geyinməliydik. Saat dörd olanda “Qaçaq təpəsi”ndə, ocağın yanındaydıq. Bizdən öncə növbə çəkən qonşularımız bərk üşümüşdü,  sağollaşıb  sevincək özlərini evə çatdırmağa  tələsdilər. Ocağın bir tərəfində atam, o biri tərəfində də mən dayanmışdım, növbə yoldaşlarımızsa yan-yana evdən gətirdikləri kötüyün üstündə oturmuşdular. Gecənin səsini dinləyirdik. Kənddən eşidilən it səsləri, ocağın  çatırtısı, aldığımız hər nəfəsin səsi-bütün bunları gecə çoxdan özününküləşdirmişdi... 

	Növbəmizin başlamasından yarım saat keçməmişdi ki, çox da uzaq olmayan məsafədən canavar ulartısı eşidildi. Bu səsdəki məğrurluq kəndin bütün itlərini susdurmuşdu. Az keçmədi ki, kəndin dörd bir yanından canavar səsi eşidilməyə başladı. Sanki, onlar səs-səsə verərək geri çəkilməyəcəklərini, yaşamaq uğrunda apardıqları mübarizəyə davam edəcəklərini anlatmaq istəyirdilər. Qəfil atam:

	-Kəndə tərəf gedirlər! Kəndə...-deyə qışqırdı. 

	Ocağın işığında beş canavarın kəndə doğru sürətlə gəldiklərini gördük. O qədər sürətli və cəld hərəkət edirdilər ki, onları nişan almaq mümkün deyildi. Bir neçə dəfə havaya güllə atsaq da nə qorxuda bilmədik, nə də vurmağı bacarmadıq. Canavarlar yanımızdan keçib kəndə girdilər.  Təpədən üzüşağı bizim evin səmtinə yönəldiklərini görəndə qeyri-ixtiyari arxalarınca qaçmağa başladım. Doqqazın başına çataçatda yönlərini kəndin mərkəzinə tərəf çevirdilər. Ani olaraq ürəyimdən bir rahatlıq axdı; deməli, evim və ailəm təhlükədə deyildi. Tezcə də fikirləşdim ki, bəs kəndin mərkəzindəkilər?! Onların mal-qarası? Evi? Uşaqları? Uşaqlar... 

	Havaya bir güllə atıb canavarların arxasınca qaçmağıma davam elədim. Atam və tonqalın yanında dayanan digər iki nəfər də mənim arxamca gəlirdi.  Xoşbəxtlikdən, atamın əlində lopa vardı və ətrafı işıqlandırırdı. Növbə yoldaşlarım da havaya güllə atır, bağırırdılar ki, həm canavarları qorxutsunlar, həm də camaatı xəbərdar etsinlər. 

	Qaç-qov cəmi, beş-altı dəqiqə çəkdi. Canavarlar kəndə qəfil girdikləri kimi, qəfil də meşədə gözdən itmişdilər. Onların bu hərəkətlərindən heç kim baş açmırdı. Hamı kəndin mərkəzində dayanıb nəsə anlamaq istəyirdi. Handan-hana Zeynal kişi dedi:

	-Ocaqları sönməyə qoymayın. Geri gələ bilərlər. Hələ gecə bitməyib. 

	Hamı öz növbə yerinə çatmaq üçün tələsdi. Təpəyə geri dönərkən həyətimizə girib baş çəkmək istədim. Darvazaya yaxınlaşar-yaxınlaşmaz Qanığın zingiltisini eşitdim. Bədənimi yenə soyuq tər basdı... Deməli, canavarlar boşuna həyatlarını təhlükəyə atmamışdı...Onlar, bu gecə Bozdağdan əliboş qayıtmaq istəməmişdilər. Ayaqlarımdan daş asılmışdı, elə bil, darvazanın eşiyindəcə daşa dönmüşdüm. Gözümün önünə Günəşlə Kürşadın balaca əlləri gəldi, özümü toparlayıb darvazanı itələdim.  Gözümə heç nə görünmürdü: nə it, nə tövlədəki mal-qara... Sadəcə, ailəm üçün narahatdım. Onlardan birinə nəsə olsa, mən necə nəfəs ala bilərdim?!

	Birbaşa evə yüyürdüm, qapı-pəncərə bağlıydı, evdə sakitlikdi.  Dayanıb dərin bir nəfəs aldım. Qanıx təkrar zingildədi, sanki, məni köməyə çağırırdı.  Tələsik addımlarla Qanığın bayaq yatdığı yerə-tövlənin qarşısındakı kiçik çardağa tərəf getdim. Çataçatda qarşımda “dostum”u-qara canavarı gördüm.  Qanığı ayağının altına almışdı, sanki, itin zingildəməsini özünün zəfər himni hesab edirdi... Tövlənin qapısı açıq idi; bu, hövsələmi lap daraltdı. Xəncəri çəkib canavara doğru atdım. Saniyələr içində canavar iti buraxıb geri hoppandı. Bu dəfə özümü itirmədən canavarı nişan almağa çalışırdım ki, tövlədən başqa bir canavar çıxdı. Ağzında yeni doğulan quzulardan biri vardı.  Qanıx hələ yerdən qalxmamışdı, yəqin, çox qorxmuşdu. Düzdür, Qanıx elə-belə it deyildi, amma, “dostum”u da adicə “canavar” adlandırmaq ona haqsızlıq olardı. O, qorxmaz olduğu qədər də iri bir yırtıcıydı. 

	Qarşımda iki hədəf vardı: biri əsas düşmənim qara canavar, digəri isə quzumu aparan... Məcbur olub birinci quzumu aparan canavara atəş açdım. Baxışlarımı “dostum”a tərəf çevirəndə isə, artıq o, yox idi... Balaca canavarın yıxılmağıyla qara canavarın gözdən itməyi eyni anda olmuşdu. 

	Şükür ki, quzu sağ-salamat idi, canavar belindən yaralasa da, qapının ağzında yazıq-yazıq mələyirdi. Canavar isə böyründən girən güllənin təsirilə zingildəyir, qalxıb getmək istəyirdi. Amma, deyəsən, ayağa qalxmağa gücü çatmırdı. Qara canavarın başının üstündən ötüb tövlənin divarına sancılan xəncəri çəkib çıxardım, bir həmlə ilə canavarın boğazına çəkdim. Axan qan hövsələmi genişlədir, ürəyimi soyudurdu. 

	Beş dəqiqə keçmədi ki, atamla qonşumuz Nicat da gəldi. Atəş səsini eşidib tələsik özlərini həyətə çatdırmışdılar. Nicatla birlikdə  ölən canavarı ayağından armud ağacının hündür budaqlarından birinə asdıq ki, gecə itlər və ya digər canavarlar gəlib aparmasın. Atam da yaralı quzunu içəri salıb tövlənin qapısını bağladı, hələ indi-indi özünə gələn Qanığa ilıq su vermək üçün evə keçdi. Nicatı yola salandan sonra mən də evə keçdim. Səsə evdəkilər də oyanmışdı. Atam əlüstü qorxulu bir şey olmadığını, mal-heyvanın salamat olduğunu deyərək onları sakitləşdirməyə çalışırdı. 

	Anamın süzdüyü isti çaydan içə-içə düşünürdüm ki, daha yatmaq getdi, bir azdan səhər açılacaq. Heç olmasa, atam azca mürgüləyə biləydi...Atama baxdım, yox, mürgüləyənə oxşamırdı. Üzə vurmasa da, hiss edirdim ki, canavarın həyətimizə gəlməsi onu da narahat edib. 

	Saat səkkizdə mal-heyvanı yemləmək üçün tövləyə getdim. Yaralı quzu sağalana oxşamırdı. Canavar dəydiyi üçün əti də yeyilməzdi. Tövləni rahatlayandan sonra quzunu kəsib dərisini soydum, bir parçasını Qanığa verdim. 

	Gecə bir canavar  öldürmüşdüm, indi də öz əlimlə yaralı quzumu kəsmişdim. Demək ki, bu gecədən bərabər hesabla çıxmışdıq. Ümumi hesab isə onların xeyrinə idi; ilk itkimiz itimiz  olmuşdu. Növbəti qarşılaşmalara hazırlaşmaq lazım idi, tövlənin qapı-bacasını möhkəmlətməli, daha ayıq-sayıq olmalıydıq.  Amma, əlimizdə kifayət qədər material yoxdu.  Təbii ki, qara canavar kimi güclü düşmənin qarşısında Bozdağın taxta qapıları davam gətirməzdi.  Yenə də bacardığımızı etdik. Bu dar macalda dəmir qapı nağıllardakı “üç alma” kimiydi.  

	Göyün üzü tutqun idi, görünür, yenə yağacaqdı. İşimi bitirib evə girəndə saat on bir olurdu. Yavaş-yavaş kənddə gecə bir canavar öldürdüyüm xəbəri yayılırdı.  Gənclər, uşaqlar, hətta, yaşlılar da iki bir-üç bir gəlib ağacdan asılan canavar leşinə baxıb gedirdilər. 

	Atam kəndin mərkəzinə çıxıb qayıdandan sonra dedi ki, gecə  canavarlar təkcə bizim tövləyə hücum etməyibmiş. Mal-qara yerində olsa da, kəndin yuxarı başından iki iti aparmışdılar. Getdikcə itlərin sayı azalırdı. Azlıqda qalan itlər də sanki başlarına gələcəyi bildikləri üçün hürməyə qorxurdular. 

	***

	Saat on ikidə Əşrəflə birgə kəndin qərbindəki dağ yoluyla üzüyuxarı addımlayırdıq. Qarın çoxluğundan sürətlə irəliləmək mümkünsüzdü. Hər addımda diqqətli olmaq, ehtiyatı əldən verməmək lazımdı. Adda-budda rastımıza qar üzərində təzə izlər çıxırdı. Heç birinə fikir vermədən irəliləyir, gecə kənddən itləri aparan canavarların izinə düşmək istəyirdik. 

	Bir neçə kilometr gedəndən sonra yerə qan və tük töküldüyünü gördük. Yerdə boğuşma izləri vardı. Ya tülkü, ya da canavarlardan biri dovşan ovlamışdı. Bu il yaz, yay ayları çox gözəl keçmişdi. Dovşanlar çoxlu balalayıb artmışdılar. Amma, bu aclıq ətri verən qarlı qışda, çətin ki, onların sayı bütün meşə sakinlərini və bizi-insanları doyurmağa yetəydi... 

	Hər rastına çıxana ov olan dovşanları ovlamaq da asan iş deyildi; yer altındakı yuvalarında çox yaxşı gizlənirdilər. Dayanmadan gedirdik, izləri görsək də qarşımıza heç bir canlı çıxmırdı. Dünənki hadisədən sonra canavarlar, ola bilsin ki, kənddən xeyli uzaqlaşmışdılar və yenidən kəndə qayıtmaq üçün gecəni gözləyirdilər. Hərdən qarşımıza qurulan tələlər də çıxırdı. Lakin heç biri dolu deyildi. Sanki canlılar onları gözləyən bu təhlükədən xəbərdardı. 

	İki saata yaxın idi ki, yoldaydıq, əməlli-başlı yorulmuşduq. Bir az dincəlmək üçün dayandıq. Qayaların altında özümüzə kiçik bir sığınaq tapmaq elə də çətin olmadı. Bu qayalıqlardan sonra yenidən meşə zolağı başlayırdı. 

	Yayda çobanların yaylaq yeri olan bu ərazilər yaxşı otlaqlar hesab olunurdu. Ucu-bucağı görünməyən otlaqları isə meşələr dövrələyirdi. Dayandığımız yerdən çox uzaqlarda qonşu rayonun üç kəndi görünürdü. Bir-birinə yaxın olan bu kəndlər eynilə Bozdağa bənzəyirdi.  Yayda, bəlkə də, bir günə gedib ora çatmaq olardı. İndisə, bu, imkansız kimi görünürdü. Ora getmək üçün aşağı dərəyə enməli və endiyimiz qədər də yuxarı dağlara çıxmalıydıq. Dərədən böyük çay axırdı. Buz donan çaydan keçmək, qarlı yoxuşları çıxmaq ancaq nağılların içindən  qaçıb gələn sehirli qəhrəmana nəsib olardı... 

	-Görən, canavarlar o kəndlərə də hücum edirmi?-Əşrəf fikirli-fikirli dilləndi.

	Ona nəsə demək həvəsinə düşmədim;  yəqin ki, sualının cavabını heç vaxt bilməyəcəkdik. Bir az dincələndən sonra  Əşrəf qurumuş ağac budaqlarından qırıb bir ocaq qaladı. Çantamızdakı dəmir fincanları təmiz qarla doldurduq, közün üstünə qoyub qarın əriməyini gözlədik. Əriyib suya dönən qara baxa-baxa dedim:

	-Əslində, həyat gözəldi. Bax, bu əriyən qar, sığındığımız qayalar, uzaqdan görünən kənd evləri... Necə də gözəl bir rəsm əsəridi...Tanrının çəkdiyi rəsm əsəri. 

	-Biz də bu nağılın  şahzadələri...

	Qəribədi, Əşrəf də hüznlü səslə mənim romantik duyğularımın dəstəkçisinə çevrilmişdi. Başqa vaxt olsaydı,  əllərini bir-birinə vurub şaqqanaq çəkərdi. Yəqin, kəndin canavar dərdi onu da yormuşdu. Fincanımı əlimə aldım, beynimdən keçənləri elə bil dostuma yox, elə Tanrının özünə söyləyirmiş kimi dilləndim:

	-Həyat gözəldi... Problemlər olmasa, bu gözəllikdən başqa heç nəyi düşünməzdik...

	Qayanın aşağısından boğuşma səsləri eşidildi. Ayağa qalxıb baxdıq.  Bir çaqqal tülkünü üstələməyə çalışırdı. Deyəsən, qarın üzərində donub qalan bir qarğa leşinin üstündə idi bu mübarizə. Aclıq çox vaxt bir-birində uzaq gəzən bu iki canlını qarşı-qarşıya gətirmişdi. Eynilə canavarlarla bizim kimi.. 

	Tüfəngi yuxarı qaldırıb havaya bir güllə atdım. Çaqqalla tülkü diksinib aralandılar, hərəsi bir tərəfə qaçdı. 

	-İndi qaçdılar, amma, biz gedəndən sonra yenə qayıdacaqlar. –dedi Əşrəf. 

	-Biz də getməliyik...

	Ocağı söndürüb yolumuza davam etdik. Üzüaşağı birbaşa enmək mümkün deyildi. Məcburən qarın üzərində ziq-zaq hərəkət edərək aşağıya endik. Ətrafda qarın ağırlığından sınan budaqlardan və yem axtaran quşlardan başqa bir canlı gözə dəymirdi. İz axtara-axtara bir az da irəlilədik. Uzaqdan canavar ulartısı eşidiləndə Əşrəf ayaq saxladı. Nəsə demək istəyirdi, amma, bir-birinin səsinə səs verən canavarların xorla ulaması onu susmağa məcbur etdi. Əşrəfə  yaxınlaşıb mən də dayandım, asta səslə dedim:

	-Deməli, başçı yaxınlığımızdadır. Həmişə qara canavarla rastaşmamışdan qabaq “ordusu”, sanki, bizi xəbərdar etməkçün ulayır. 

	-İndi öldürdüyün canavarın qisasını almaqçün bizə hücum etsələr, neynəyəcəyik? 

	Əşrəf qorxmaqda haqlıydı. Üzü dərəyə dayanmışdıq, istər aşağıdan, istərsə də yuxarıdan hücum olsa, qaçmaq çətin olacaqdı. Tüfəngimizi əlimizdə hazır saxlayıb ətrafa diqqətlə göz gəzdirdik. Bizi gözləyən ailəmiz, doğmalarımız vardı, burda canavarlara can vermək igidlik olmazdı. 

	Səslər getdikcə yaxınlaşsa da, bir canavar belə gözə dəymirdi. Hər ikimiz də vəziyyəti beynimizdə götür-qoy edir, düzgün qərar verməyə çalışırdıq. İkimiz də bir-birimizin cəsurluğundan, qorxmazlığından agahdıq, amma, yenə də ürəyimizdəki can xofuna qalib gəlməkdə çətinlik çəkirdik.  Əşrəfi ürəkləndirmək üçün dedim:

	-Üstümüzə gəlsələr, bir həmlədə dörd canavar yerə sərə bilərik. Tüfənglərimizdə hazır dörd güllə var. 

	-Bəs, birdən sayları çox olsa? Patronları dəyişməyə vaxt tapmasaq...

	Əşrəf sözünün arxasını gətirmədi. Haqlıydı, patron dəyişməyə vaxt tapmasaq, yırtıcılar burdaca işimizi bitirərdi. İndiyə qədər canavarların insan ovladığını, sadəcə, nağıllarda və nağılabənzər hekayələrdə eşitmişdik. Onların insanoğluna hücum etməsi yeni bir savaş başladardı. Bu savaşdan da, təbii ki, onlar qalib çıxmayacaqdı. Əksinə, soylarının tükənməsi təhlükəsiylə üz-üzə qalardılar. 

	-İrəliləməliyik...-dedim.

	Əşrəf başıyla razılığını bildirdi. Barmağımız tətikdə yavaş-yavaş bayaqkı kimi ziq-zaqlarla aşağı enməyə başladıq. Çalışırdıq ki, bir-birimizdən çox aralanmayaq. Canavar səsləri yaxınlaşdıqca anladım ki, sığınmağa  bir yer axtarmalıyıq. Bir az irəlidə, on-on beş metr məsafədə böyük bir qaya vardı.  Qayanı Əşrəfə göstərib dedim:

	-Sən o qayaya çatmağa çalış, mən arxada səni qoruyacağam. Sonra mən gələrəm, sən əlin tətikdə hazır durarsan.

	Planımız baş tutdu, xətasız-bəlasız qayaya çatdıq. Qayanın yuxarısından hansısa canlının düşməsi imkansızdı;  mailliyi çox, girintisi-çıxıntısı az idi. Əsas təhlükə qarşıdan olacaqdı. Arxa-arxaya verib hazır dayandıq. Təəssüf ki, qayanın ətrafında ocaq qalamağa bir parça çıl-çırpı da gözə dəymirdi. Düşməni gözləməkdən savayı yolumuz yoxuydu. Hər an bir il kimi gəlib keçirdi. Qarşımıza neçə canavarın nə şəkildə çıxacağını bilmirdik. 

	-Cahan...Nə olur-olsun, yerimizdən tərpənməyək...

	-Hə... 

	Doğru deyirdi dostum... Çantamızı yaxına qoyub ağızlarını açdım, eşələyib patronları üstə çıxardım. Mən də öz təklifimi irəli sürdüm:

	-Əşrəf, eyni vaxtda güllə atmayaq. Birimizin gülləsi bitənə qədər o birimiz gözləyək, həm patronu dəyişməyə vaxtımız olsun, həm də qənaət edək. 

	-Yaxşı. 

	Xəncəri də əlimin çatacağı yerə qoydum. Neçə dəqiqə keçdi, bilmirəm, bir də gördüm ki, qarla örtülü təpədən iri bir canavar enir. Yaxınlaşdıqca anladıq ki, bu yekə canavar dişidi. Deməli, sürüdə nüfuzu vardı. Ordusunu döyüşə səsləyən bir komandir kimi öncə sağ tərə dönüb uladı. Beş canavar cərgə ilə sağ tərəfində düzüldü. Bu dəfə də başını sola çevirdi və ulartı bitmədən beş canavar da sol cinahda yer aldı. Qarşımızda on bir  canavar dayanmışdı. Ortadakı dişidən başqa bütün canavarlar gənc ovçulardı. Aclıq çəkdikləri arıqlamaqlarından bəlliydi, amma, yenə də ov etmək gücləri və ehtirasları vardı. Sakitcə bizə doğru yaxınlaşırdılar. 

	-Əşrəf...

	-Hə, Cahan.

	-Bizə hücum etməsələr, güllə atmayaq. İlk gülləni biz atsaq, savaşı biz başlatmış olarıq. 

	Bir-iki dəqiqə Əşrəfdən səs çıxmadı. Sonra asta səslə birlikdə öhdəsindən gəldiyimiz çətinliklərdən danışmağa başladı. Anladım ki, dostum öz aləmində mənimlə halallaşır. Onu qınaya bilməzdim, burda hər şey baş verə bilərdi. 

	Aramızdakı məsafə qısalanda canavarlar dayandılar. Tək-tək ulamağa başladılar. Sanki, bizi qorxutmaq istəyirdilər. Bu qədər yaxın məsafədən onların səsi ən cəsur adamı belə qorxuya sala bilərdi. Başımızdakı tüklər sanki tikan olub başımıza batır, bədənimizdən axan soyuq tər paltarımızı isladırdı.  

	Bizdən qorxmadıqları bəlliydi. Xüsusən, dişi canavar, elə bil heç nədən qorxmadığını sübut etməyə çalışırdı. Digərləri ulasa da, o,  ulamır, sakitcə  dayanıb bizə baxırdı. Düşmən də olsa, onun bu məğrurluğu heyrətamiz idi... Heyranlığım sonumuz ola bilərdi, odur ki, özümü ələ almağa çalışdım. Sol əlimi xəncərə yaxınlaşdırdım, şəhadət barmağımı xəncərin tiyəsinə basdım. Qarın üstünə bir-iki damla qan düşdü. Qanı görər-görməz sanki özümü daha yenilməz hiss etdim. Ürəyimin döyüntüsü də normallaşdı. Əyilib yaralı barmağımı qarın içinə saldım. Qarın soyuğu barmağımı sızıldatdı, amma qanı kəsdi. Yenidən dikəldim. Bütün bədənimlə soyuğu hiss edirdim. Amma, gözüm canavarlardaydı. 

	-Səncə, niyə dayanıblar? - Əşrəf maraqla soruşdu.

	Cavab verməyə macal tapmadım. Təpənin başında bir qaraltı göründü... Yavaş-yavaş bizə yaxınlaşan qaraltı böyüdükcə onu tanıdım; gələn “dostum” idi... 

	Onu görən canavarlar yenidən ulamağa başladılar.  “Dostum” adlandırdığım düşmənim bu qoşunun sərkərdəsi idimi? Yoxsa, əsl sərkərdə dişi canavardımı? Ayırd etmək çətindi. Amma, bütün sürünün bu yalnız gəzən qara canavara sayğı göstərdiyi açıqca hiss olunurdu. 

	“Dostum” gəlib dişi canavarın önünə keçdi və düz qarşımızda dayandı. Onun nə edəcəyini bilmirdik. Lakin, hər an güllə atmağa hazırdıq. Bir onu fikirləşirdim ki, canavarlar hücum edərsə, tək çıxış yolu qara qurdu öldürməkdi. Ölsək də, qalsaq da onu öldürməliydik. O sağkən, nəinki bizim, bütün kəndin yox olmaq kimi bir dərdi həmişə olacaqdı. 

	O isə hərəkət etmir, yerindəcə dayanıb məğrur duruşuyla, sanki,  “bu dağlar mənimdir”-deyirdi. Gözümü ondan çəkmirdim. Birdən qara canavar geri döndü, sürüdəki dişiyə baxdı, sonra üzünü göyə tutub üç dəfə uladı. Yan tərəfdən daha on canavarın gəldiyini görəndə, fikirləşdim ki, məsələ aydındır: hücum edəcəklər. Sayı iyirmini keçən ac canavarın qarşısında iki insan neynəyəcəkdi ki?! Yox... Ruhdan düşmək olmazdı. Qara canavarı öldürə bilsəydim... Səbirli olmağa çalışırdım, ilk atəşi mən açıb savaşı başladan olmaq istəmirdim. Yaşamaq üçün ən kiçik şansımız varsa, sevdiklərimiz naminə o şansı dəyərləndirməli, onların xətrinə sağ qalmağı seçməliyik... 

	Özündən cılız digər canavarların əhatəsində qara canavar daha vahiməli görünürdü. Asta-asta yerindən tərpənib qoşununun önündə o tərəf-bu tərəfə gedib gəlməyə başladı. Sanki, heybətli görünüşü ilə bizim cəsarətimizi sınayırdı. Hərdən etinasızca başını biz tərəfə döndərir, hələ də onunla savaşa hazır olub-olmadığımızı yoxlayırdı. Nəhayət, dayandı, od saçan baxışlarıyla bizi süzdü, addım-addım bizə yaxınlaşdı. İndi qarşı-qarşıya dayanmışdıq, baxışlarımızı bir-birimizə zilləmişdik. Nəfəs alıb-verdikcə ağzından çıxan buxar gözlərini bir anlığına gizlətsə də,  bütün zəhmilə bizə üstün gəlməyə çalışdığının fərqindəydim. 

	Əlimlə tez- tez tüfəngin tətiyini yoxlayırdım. Hər an güllə atmalı ola bilərdik.  Amma, düşmən hücum etmirdi. Sakitcə dayanıb baxır, bütün gücü, ehtişamilə bizə meydan oxuyurdu. Əlimizdəki tüfəng onun cəsarətinin yanında çox zəif görünürdü. 

	Birdən qara canavar üzünü arxaya-dağlara tərəf çevirdi, heybətli səslə ulamağa başladı. Bir az daha ulamağına davam etsəydi, qollarımda tüfəngi saxlayacaq güc qalmazdı bəlkə də... Amma, o, susdu.  Geri dönüb gözlərimin içinə bir daha baxdı və getməyə başladı. Elə bil möcüzə baş verirdi. Hə, bu olanlara ancaq bircə ad yaraşardı: Möcüzə! 

	Qara canavar gedirdi, getdikcə də canavarlar qarşısından çəkilib ona yol verirdilər. hiss etdim ki, bu an qara canavara güvənməkdən başqa çarəmiz yoxdu. Tüfəngimi aşağı salıb çantamı götürdüm, başımla Əşrəfə “gəl” işarəsi verib “dostum”un arxasınca üzü təpəyə tərəf irəlilədim. Öndə qara canavar, arxasınca mən, ən sonda da Əşrəf-növbəylə canavarların arasından keçdik.  Təpəyə çata-çatda qara canavar sürətini artırdı, biz təpənin başına çatanda isə artıq görünmürdü.  Qar üstündəki izləri incələməyə, onun hara getdiyini öyrənməyə nə vaxtımız, nə də halımız qalmamışdı. Getdiyimiz yolla geriyə-kəndə qayıtmağa çalışırdıq. Qayalığı keçəndən sonra özümdə cəsarət tapıb geriyə döndüm, arxamızca bir canavar da gəlmirdi. Tək-tək gələn canavar ulartıları da getdikcə bizdən uzaqlaşırdı...

	Kəndə çatanda saat beşə qalmışdı. Dinməz-söyləməz hərəmiz öz evimizin yolunu tutduq. Bir azdan hava qaralacaqdı. Darvazadan içəri girəndə gözüm ağacdan asdığım canavar meyidinə sataşdı. Ürəyimə ağırlıq çökdü. 

	-A bala, harda qalmısan? Gün axşam oldu, ürəyimizin yağı çəkildi...

	Anam artırmada dayanmışdı, həyəcanlı olduğu elə danışığından bəlliydi. Evdəkiləri daha da intizarda qoymamaq üçün  həyətdə dayanmadım.  Qapıdan girən kimi Kürşadla Günəş üstümə atıldı. İkisini də bərk-bərk qucaqladım... Sanki, min ildi ki, onları görmürdüm... 

	Nigar tələsik mənimçün süfrə açdı, qurudulmuş nanə səpilən maş lobya supunun ətri burnuma gələndə hiss elədim ki, acmışam. Doyunca yedim, ard-arda üç fincan da kəklikotu çayı içdim. Atamın: “Nə yaman gec gəldiniz?” sualına isə qısaca olaraq:

	-Ov izinə düşəmmədik.-cavabını verdim.  

	Bilirdim ki, uşaqlar mənimlə oynamaq istəyir, amma, mən sakitcə oturub onlara tamaşa eləyirdim. Hər bir sözlərini, hər bir hərəkətlərini yaddaşıma həkk eləmək, ruhuma hopdurmaq istəyirdim. Bir daha öz-özümə söz verirdim ki, məhz bu iki balam üçün yaşamalıyam... Yaşamağı seçməliyəm...

	Bir də özümü günahkar hiss etdiyim bir məsələ vardı:  canavarın meyidini ağacdan endirməli, torpağa basdırmalıydım. Bu gün mənim həyatımı bağışlayan “dostum”a olan borcum idi bu. Ən ağırı isə onun bu mərdliyini heç yerdə, heç kimə danışmamaq üçün Əşrəflə bir-birimizə söz verməyimiz idi... Əslində, çox istəyərdim ki, qara canavarın mərdliyi haqqında hamı xəbərdar olsun,  onun necə cəsur, cəsur olduğu qədər də qorxmaz, meydandan qaçmayan bir döyüşçü olduğu nağıllara, əfsanələrə mövzu olsun. Amma, danışa bilməzdim heç kimə... Doğmalarımı hər an qorxu içində qoymaq olardı bu; amandı, qara canavar bu saat gələcək, yaxud, Cahangir eşiyə çıxmasın, qara canavar ona hücum çəkər... Yox, bunu bacarmazdım...Amma, qara canavarla aramızdakı məsələni ən böyük sirrim kimi gizlətməyi bacarmağım şərt idi. 

	Beli əlimə alıb həyətimizin arxasına, dərənin üstündəki yamaca getdim.  Canavarı basdırmaq üçün əvvəlcə qarı kürüməli, sonra yer qazmağa çalışmalıydım. Hələ torpağı qazmağa başlamamışdım ki, Əşrəf də gəldi. Görünür, o da evdə qərar tuta bilməmişdi. O da əlinə bir bel alıb mənə kömək etdi. Donmuş torpağı qazıb canavarı basırmağımız bir saatdan uzun çəkdi. Artıq hava da qaralmışdı. Fənərin işığında canavarı basdırdığımız yerə daş-kəsək daşıdıq. Ac qalmış çaqqalların, tülkülərin qazıb meyidi çıxarmasını istəmirdik. 

	İkimiz də yorulmuşduq, amma niyəsə içəri keçməyi düşünmürdük. Gedib evdən iki fincan çay gətirdim. Mən gələnə qədər Əşrəf də boş dayanmamış, çardağın altındakı quru odun qıtmıqlarından və atamın ötən yazda budadığı ağac budaqlarından daşıyıb canavarı basdırdığımız yerdə kiçik ocaq qalamışdı. Çayımızı içə-içə üzüyuxarı “Qaçaq təpəsi”nə baxırdım. Elə bil bu qaranlığın ənginliyində nəyisə görmək, anlamaq istəyirdim. Birdən Əşrəf  asta səslə pıçıldadı:

	-Cahan... Dərənin o toyuna bax. 

	Baxdım... O toyda bir cüt göz parıldayır, bizə baxırdı... O parıltının nə olduğunu isə artıq ikimiz də bilirdik. Deməli, “dostum” bayaqdan bizi izləyirdi, canavarı basdırdığımızı da görmüş olmalıydı.  Parıltı gecənin qaranlığında yoxa çıxanda daxilimdə dərin bir rahatlıq hiss etdim. Uzun zamandı, bu rahatlığa həsrət idim. 

	Əşrəfi yola salıb içəri girəndə atam bu günün növbə siyahısında adımızın olmadığını söylədi. Deməli, rahatca yata bilərdim... Bu gecə özümü güvəndə hiss edirdim,  əmindim ki, “dostum” bu gecə kəndə hücum etməyəcək. Biz, sözsüz olaraq, iyirmi dörd saatlıq atəşkəs elan etmişdik: o, mənim həyatımı bağışlamışdı, mən də onun döyüşçüsünü torpağa basdırmışdım. 

	                                                                       Canavarı xilas edən, qoyunları öldürər.

	                                                                                                                              Viktor Hüqo

	 

	 Gecəni rahat yatmışdım,  səhər dan ağaran kimi ayağa qalxmaqda çətinlik çəkmədim. Əl-üzümü yuyub birbaşa tövləyə yollandım. Yeni bir quzu doğulmuşdu. 

	Hər yeni doğulan quzu, yaxud buzov yeni ümidlər idi. Onlara baxdıqca düşünürdüm ki, həyat ağacının yaşıl tumurcuqlarını elə həyatın hər anında görmək olurmuş. Nə olsun ki, hamı həyat ağacını ancaq əfsanələrdə axtarır?! İstəyən, axtardığını elə öz ömründə tapar...

	Həyət-bacayla, mal-tövləylə işimi bitirib evə dönəndə uşaqlar da oyanmışdı. Hamılıqla səhər süfrəsinə əyləşdik. Günəşin balaca barmaqlarıyla nənəsinin düzəltdiyi quzu dürməyini bərk-bərk tutmağından xoşum gəlirdi. Elə bilirdim, öz uşaqlığımdan- illərin o üzündən bir xatirə saçağı gəlib. Yeməkdən sonra atam kəndin mərkəzinə çıxdı, mənsə, əlimə düşən fürsəti dəyərləndirdim; dərd-sərin gözündən oğurlanıb uşaqlarımın şən-qayğısız dünyasına “qonaq getdim”... Kürşadla rəsm çəkdik, Günəşlə nənəsinin gəlinciyə tikdiyi donları qatlayıb kiçik qutuya yığdıq. 

	 Bir saat keçmədi ki, atam yeni xəbərlə döndü. Bu gün Zeynal kişinin qurduğu tələlər yoxlanacaqdı. Hazırlaşıb evdən çıxdım. Tələləri yoxlamağa gedən dəstənin birinə Zeynal kişi özü başçılıq edirdi. Mən də o dəstəyə qoşuldum. Üzü qayalıqlara doğru yol başladıq. Bir nəfərin qabaqda gedib qarda iz açması lazımdı. Amma, sonuna qədər iz açmaq bir adamın öhdəsinə düşsə, bu, onun yorulması deməkdi. Ona görə də növbə ilə iz açmağa qərar verdik. Hamı bir-birinin iziylə gedirdi, sanki, burdan cəmi bir adam keçirdi. Bəlkə də, bu cür sırayla getməyi, bir-birinin izinə ayaq basmağı da insanlar qurdlardan öyrənmişdi... 

	Qayalıqlara çatanda Zeynal kişi qabağa düşdü. Biz də onun arxasınca aram-aram irəliləyirdik. Önümüzə çıxan dörd tələ boşdu.  Beşinci tələ qayalığın ən çətin yerində qurulmuşdu. Üç tərəfi uçurum, bir tərəfi də sıldırım qaya olan dar keçiddən keçmək də hər oğulun işi deyildi. Zeynal kişi beşinci tələni məhz bu keçiddə qurmuşdu. 

	Zeynal kişi ehtiyatla öndə gedir, biz də onun iziylə addımlayırdıq. Bircə səhv hərəkət, ehtiyatsız addım ölüm deməkdi. Tələ  biz olduğumuz yerdən bir az aşağıdaydı. Üzüaşağı enmək daha çətin olduğundan hamı ancaq ayağının altına baxırdı. Tələyə yaxınlaşdıqca  zingilti səsi eşidilməyə başladı. 

	-İt zingiltisinə oxşamır. -dedim. 

	-Hə...-Zeynal kişi təsdiqlədi.-Elə bil yalvarır,  canını tələdən xilas etmək istəyir Allahın heyvanı...

	Yaxınlaşdıqda tələyə bir dişi canavar düşdüyünü gördük. Sağ ön ayağını tələ qapmışdı, o isə dartınır, dişiylə dəmir tələni gəmirməyə, xilas olmağa çalışırdı. Dəmir canavarın  ətini parçalamış, sümüyünü möhkəm əzmişdi. Tələnin ətrafına yayılan qan qarın üstündə qəribə mənzərə yaratmışdı. Sanki, bir rəssam qırmızı boyanı yerə dağıtmış, üstündə də fırça ilə izlər açmışdı.  

	Bir ayağı tələdə olsa da, canavarın gözlərində qorxu yoxdu. Bizi görən kimi zingildəməyi kəsdi, daha vurnuxmurdu da, sakitcə dayanıb baxırdı. Aramızda cəmi bir neçə metr məsafə vardı, amma, yaxınlaşmağa çəkinirdik. Zeynal kişi dedi:

	-Sağ ələ keçirtsək, lap əla olardı. Amma,  necə edək? 

	Heç kimdən səs çıxmadı. Əslində, hamı bilirdi ki, Zeynal kişi bu sualı öz-özünə ünvanlayıb. Cavabı varsa, onu da elə özü tapacaq. Yoxdusa, deməli, yoxdu. Zeynal kişi canavara yaxınlaşmağa cəhd elədi. Elə bir-iki addım atmışdı ki, yaralı yırtıcı dişlərini qıcırdatmağa, mırıldamağa başladı. Sanki, “kim yaxınlaşsa, başına bədbəxtlik gələcək” -deyə  xəbərdarlıq edirdi. 

	Zeynal kişi geri çəkilib yenə fikrində nələrisə götür-qoy eləməyə başladı. Mən dünəni xatırladım; əllərində fürsət varkən canavarlar bizə hücum etməmişdilər, köməksizliyimizi, tək olduğumuzu görüb həyatımızı bağışlamışdılar. Bəlkə, bu gün, ana təbiət məndən də eyni hərəkəti gözləyirdi? Mən də bu yaralı canavara kömək etməliydim? Fikrimdə ölçüb-biçir, olanları bir çərçivəyə sığdırmağa çalışırdım. Əgər bu yaralı canavarı xilas etsəm, o, sağalacaq və çox keçməyəcək ki, kəndimizə hücum edənlərdən biri olacaq. Dolayısı ilə, onu xilas etmək, Bozdağlıların itinin, qoyun-quzusunun ölümünə səbəb olmaq deməkdi. Yox, bunu edə bilməzdim. Mənim canavara edə biləcəyim ən böyük yaxşılıq  bir güllə ilə onu öldürməyim olardı. Sağ ələ keçsə, bu, onun qürurunu sındıracaqdı. Zeynal kişi onu bütün kənddə nümayiş etdirəcək, köməksiz düşməni görən itlər üstünə hürəcəkdilər.  Amma, elə burdaca ölsə, məğrur öləcəkdi. 

	Tətiyi çəkib onu öldürməyim həmkəndlilərimin narazılığına səbəb olardı, odur ki, hələlik, gözləməyi düşündüm. Zeynal kişi xeyli düşünüb-daşındıqdan sonra xəncəri tüfəngin lüləyinə bağlamağa başladı. Xəncərdən süngü kimi istifadə edib canavarı sağ tutmaq istəyirdi. Sanki, yırtıcı onun nə eləmək istədiyini anladı, yenidən tələdən xilas olmaq üçün vurnuxdu. Bəlkə də ürəyində anlamışdı ki, bu dəmir tələdən xilas olmaq mümkünsüzdü, amma, o, sonunadək mübarizə aparmaqdan çəkinmək istəmirdi. Bu işin sonunun necə olacağını hamı maraqla gözləyirdi. Mənsə, nə olur-olsun, canavarın sağ ələ keçirilməyinə imkan verməməkdə qərarlıydım. Həmkəndlilərimi özümdən incik salmamaq üçün tətiyi çəkməyə lazımi məqam axtarırdım. 

	Zeynal kişi tüfəngi irəli uzadıb xəncəri canavara batırır, geri çəkirdi. Yırtıcı isə tələdə olmayan ayaqlarıyla qarı eşir, dişlərini qıcırdadır, savaşa hazır olduğunu göstərirdi. Xəncər bədəninin bir neçə yerində deşik açandan sonra döyüşmək fikrindən daşındı, bu dəfə də ölməyi seçdi: başını qayaya çırpmağa başladı. Hamı mat qalmışdı, Zeynal kişi də əl saxlamışdı. Canavarın bu intihar cəhdi uzun çəkmədi. Dayandı, əvvəlcə bizə baxdı, baxışlarında qorxu yox, çarəsizlik vardı. Sonra başını arxaya çevirib qarlı dağlara baxdı, ulamağa başladı. Səsində dərin bir kədər duyulurdu... Amma, onun kədəri də məğrurluqdan kəm deyildi. Heyrətə düşmüşdük, tələdəki yaralı canavarın bundan sonra neynəyəcəyini gözləyirdik... Kədərlə məğrurluğun birləşdiyi ulartı bizi öz sehrinə almış kimiydi... 

	Qəfildən canavar ulamağını dayandırdı, başını aşağı əydi, ağzını tələyə düşən ayağına apardı və tək zərbədə kəsdi. İndi tələdə  qalan ayaq, qarın üzərinə şoranlayan qan və məğrurca dayanıb bizə baxan  canavar vardı gözlərimizin önündə. Heç kimin ağzından tək kəlmə çıxmırdı. Hamı susub bu qəribə mənzərəni seyr edirdi. Canavarın növbəti həmləsi də gözlənilməz oldu: o, özünü uçurumdan aşağı atdı. Burdan düşən bir canlının sağ qalmaq ehtimalı olsa da, bədənində salamat sümük tapılmazdı. Sövq-təbii əyilib uçurumun dibinə baxmaq istədim. Heç nə görə bilmədim. Hamı, elə bil, dərin bir yuxudan ayılmışdı. Nə baş verdiyini anlamağa çalışırdılar. Yenə ilk qərar Zeynal kişidən gəldi:

	-Tez aşağı enək, sağdısa, ayağına kəndir bağlayıb sürüyə-sürüyə kəndə aparaq!

	-Hardan enək?-Kimsə çarəsizcə dilləndi.

	-Mən cığırı bilirəm, bir az geri qayıdıb, yamacdan aşağı enməliyik.-Zeynal kişi qəti səslə cavab verdi. 

	Həmin cığırı mən də tanıyırdım. Zeynal kişidən də cəld və təpərliydim. Dar cığırda kimisə sıxışdırıb qabağa düşmək çətin idi, ona görə də elə burda tələnin ətrafında sıralama başlayacaqdı. Bir həmlədə özümü irəli atdım, hamıdan qabaqda geriyə-yamaca doğru irəlilədim. Bayaq bu yolu elə ehtiyatla, aram-aram gəlirdik ki... İndisə ləngimək olmazdı. Qara bata-bata az qala yüyürürdüm.  Aşağıya-uçurumun dibindəki yastanaya da birinci mən çatdım. Canavar daşlığa düşmüşdü.  Ayaqları da, beli də sınmışdı.  Gözlərindən yaş axırdı... Anlayırdım ki, bu yaşlar artıq  can hayı üçün axmır. O, ağlayaraq məndən qürurunu xilas etməyimi istəyir. Yenə dünənki hadisəni-qara canavarın canımızı bağışladığını xatırladım. Bir savaşdaydıq; sağ qalmaq üçün bu savaşa məcburduq, amma, biz də onlar kimi mərdliklə döyüşməliydik. Bu savaşda arxadan vurulan zərbəyə yer yox idi... Onsuz da, canavar kəndə salamat çatmayacaqdı, yarasından axan qan və sınmış sümüklərilə, uzağı, yarım saat yaşayacaqdı. Yenə də, onun əzab çəkməyi vicdanımı göynədirdi. Tüfəngi qaldırıb üzünə tuşladım. Tətiyi çəkməyə ürəyim gəlmədi... Həmkəndlilərimin səsi getdikcə yaxınlaşırdı, iki-üç dəqiqəyə burda olacaqdılar. Tüfəngi yerə qoydum, xəncərimi çıxarıb yerə çöməldim və canavarın boğazına çəkdim. O qədər qan itirmişdi ki, son nəfəsdə çırpınmadı da... 

	Həmkəndlilərim yanıma çatanda hələ ayağa qalxmamışdım. Zeynal kişi köksünü ötürüb dedi:

	-Öldü... 

	Başımla təsdiqlədim. Bir neçə dəqiqə hamı sakitcə dayanıb canavarın meyidinə baxdı. Mən ayağa qalxdım, tüfəngimi götürüb cığıra yönəldim. Arxadan Zeynal kişi məni səslədi:

	-Cahangir, səncə, onun meyidini elə burda qoymalıyıq?

	Geiyə dönüb baxmadan dedim:

	-Ona toxunmaq şərəfsizlik olar!

	-Doğru deyirsən, oğul...-Zeynal kişinin səsində təəssüfqarışıq kədər vardı...

	 

	 

	***

	Darvazanı açıb həyətə girdim, artırmaya çatmamış evin qapısı da açıldı, Günəş bir ayağı içəridə, bir ayağı eşikdə dayanıb çağırmağa başladı:

	-Qaqa, qaqa! Atam cəldi ey! Atam cəldi! 

	Pillələri qaçaraq çıxdım, qollarımı açıb qızımı qucağıma aldım, burnumu saçlarının arasında gizlədib qoxusunu içimə çəkdim. İçəri keçəndə gözlərimlə Kürşadı axtardım. Nigar  başıyla yataq otağına işarə edib astaca dilləndi:

	-“Ata” deyib ağlayırdılar ikisi də. Birtəhər sakitləşdirdim, beş dəqiqə olar ki, yuxuya gedib Kürşad.

	Oyatmağa qıymazdım. Günəşi qucağımdan yerə qoyub  yaraq-yasağımı yerbəyer elədim, sırıqlımı, papağımı soyundum. Atamla anam süfrənin kənarında əyləşmişdilər. Anam mənə baxıb gülümsəyir, bir əli ilə Günəşin jaketindən tutub dartışdırır, deyirdi:

	-Ay qız, qoy atan bir rahatlansın, gəlib oturacaq, səni də qucağına alacaq. 

	Günəşsə bu sözləri eyninə almır, balaca əllərini mənə uzadıb mızıldanırdı. Atam yaman fikirli görünürdü. Bilirdim ki, indi ondan niyə fikirli olmağını soruşsam da cavab almayacağam. Yaxşısı, sakitcə süfrəyə əyləşib yeməyə başlamaq idi. Anam yenə danışmağa başladı:

	-Ertədən bəri gəlinlə  yarpaq dolması bükmüşük, qaynayıb ətri evi doldurub, sən yoxsan deyə kiminsə yadına da düşmür ki, bir boşqab çəkib dadına baxaq. Qadan alım, arada özünü unudursan unut, söz onda yox, heç olmasa, bu bir parça körpəni unutma...-Başıyla Günəşə iaşrə etdi.-Səhər səninlə bir dürmək yediyidi, ağzına su da almır çox vaxt sən olmayanda... 

	Yeməyimizi yedik, çayımızı içdik. Bir az Günəşlə oynayıb yerimə uzandım. Bilirdim ki, yata bilməyəcəyəm, sadəcə, özümü rahat hiss etməyin yolunu axtarırdım.  Qayalıqdakı hadisədən bəri ürəyimdəki narahatlıq saatbasaat böyüyürdü. Hiss edirdim ki, bu gecə nəsə olacaq... Gecəyəsə hələ vardı... 

	Ayağa qalxıb geyindim, həyətə çıxdım. Bir az qar kürüdüm, tövlənin qapı-pəncərəsini yenidən yoxladım və bacardığım qədər möhkəmlətdim.  Baltanın ağzını itilədim, bir saata yaxın odun qırdım. Qışda gecə-gündüz soba yanırdı və onun yanmağa davam etməsi üçün çoxlu oduna ehtiyac vardı. 

	Saat dörd olardı, Nigar mənə bir fincan çay gətirdi. Odun kötüyünün üstündə oturub çayımı içdim. Nigar qayğılı-qayğılı mənə baxırdı. 

	-Niyə elə baxırsan?-deyə soruşdum.

	-Gəl içəri, bir hovur dincəl...

	-Tayadan ot da endirim, gələrəm...

	Fincanı Nigara uzatdım, gülümsəyərək fincanı götürdü və evə getdi.  Ayağa qalxıb kötüyü, baltanı çardağın altındakı yerlərinə qoydum, qırdığım odunları çinləyib üst-üstə yığdım. Tayanın üstünü açıb ot daşımağım da bir saatdan artıq çəkdi. Heç olmasa, bir neçə günün otunu çardağın altına, quru yerə yığmalıydım. Həm hər gün tayanın üstünü açmaq lazım olmasın, həm də mən evdə oldum-olmadım, yaşlı atam əziyyət çəkməsin. Elə burdanca ot götürüb tövləyə aparsın. 

	Evə girəndə saat altıya qalırdı. Atam sobanın yanında bayaqkı kimi fikirli-fikirli oturmuşdu. Heç nə soruşmasam da, narahat olduğumu baxışlarımdan anlamış olmalıydı. Dedi:

	-Bir az dincəl. Gecə yenə “Qaçaq təpəsi”ndəyik. 

	Sobanın kənarında əyləşib bir neçə fincan mürəbbəli çay içdim. Tüfəngimi, xəncərimi təmizləyib yoxladım. Boşalan patronlara qırma doldurmaq işində atam da mənə yardım etdi. 

	 

	Axşam yeməyi üçün süfrəyə əyləşəndə çöldən küləyin vıltısı eşidilirdi. Hərdən Qanıx da bir ağız hürür, varlığının bizi rahatladacağını umurdu. Amma, mənim ürəyimdəki narahatlığı bu an heç nə səngidə bilmirdi... 

	Yeməkdən sonra sobanın yanına mütəkkə qoyub dirsəkləndim. Haçan mürgülədiyimi bilmirəm, bir də gördüm ki, babamla qayalıqda dayanmışıq, canavar sürüləri durna qatarı kimi havadaca süzüb keçir. Diksinib ayıldım. Günəş başını qoluma söykəyib yatıbmış, mən diksinəndə o da oyandı. Kürlük eləməyə, mızıldamağa başladı. Kiritməyə çalışdım. Nigar yaxınlaşıb Günəşi qucağına götürdü, otağa gedə-gedə dedi:

	-Yorma özünü, bu gün günorta da yatmayıb, kürləşib. İndi yatırdaram. 

	Kürşad babasının dizinin üstündə oturub onun danışdığı nağıla qulaq asırdı. Anam lampanın işığında tikiş tikir, dodaqaltı zümzüməsindən də qalmırdı. Özümə bir fincan çay süzdüm və yenidən canavarlarla bağlı düşünməməyə çalışaraq atamın söhbətinə qulaq kəsildim. Atam “Cırtdanın nağılı”nı danışırdı. Divin çaydan su gətirməyə xəlbirlə getdiyini eşidəndə Kürşad dedi:

	-Yox, ay baba, səhv danışırsan. Keçən dəfə nənəm danışmışdı bu nağılı, demişdi ki, div suya aşsüzənlə gedib. 

	-Nənənin yaddaşı zəifləyib, bala, mən düz deyirəm, xəlbirlə gedib.-Atam gülümsəyərək dedi. 

	-Yox axı,  indi qışdı, xəlbir zirzəmidədi. Amma, aşsüzən odu ey, nənəm dolaba qoyub. Div yazıqdı, qoy qaranlıqda zirzəmiyə düşməsin, elə aşsüzənlə getsin də...

	-Yaxşı, ta neynək, div aşsüzənlə getdi su gətirməyə... Di sən də get yat, sabah danışaram nağılın axırını. 

	Kürşad gözlərini ovuşdura-ovuşdura yataq otağına-anasının yanına getdi. Atam başını bulaya-bulaya:

	-İndiki uşaqlara söz çatdırmaq olmur...-dedi. 

	Hiss edirdim ki, bu gileyində qəribə bir fəxarət var. O, Kürşadın dil-boğaza qoymadan danışmağıyla içdən-içə qürurlanır, nəvəsinin böyüməyinə sevinirdi. Yenə babamı xatırladım. Onun sevincinin göy qurşağı da məniydim... Bayaqkı yuxu yadıma düşdü.  Başımı qatmaq üçün durub eşiyə çıxdım. Külək səngimişdi, vıyıltısı eşidilmirdi. Bir az həyəti dolanıb evə qayıtdım...

	Saat on ikinin yarısında  hazırlanıb evdən çıxdım. Atamın gündüzdən hazırlayıb artırmaya yığdığı lopalardan birini götürdüm, başına neft buladım və yandırıb “Qaçaq təpəsi”nin yolunu tutdum. Növbə yoldaşlarım artıq gəlmişdi. Əvvəlki növbədəkilərin yandırdığı ocağı sönməyə qoymamaq üçün közü qarışdırır, üstünə təzədən odun qoyurdular. Hərəmiz ocağın bir səmtində dayanmışdıq. Yarım saatmı, bir saatmı keçdi, bilmirəm, beynimdəki qarma-qarışıq fikirlər zamanı unutdururdu. Birdən bütün kəndi canavarların səsi bürüdü. Bu səslərdə qəzəb, nifrət vardı. Getdikcə yaxınlaşan səslərin səmtini tutmağa çalışırdıq, amma, tutammırdıq.  Deyəsən, canavarlar kəndi əhatələmişdi, səs bir yox, bir neçə səmtdən eşidilirdi. Əlimizin altında olan bütün lopaları yandırdıq, ocağa daha çox odun qoyduq ki, alovu gur olsun. Kəndin müxtəlif yerlərindən güllə səsləri gəlirdi. İtlər  qorxu dolu səslə ulayırdılar. Kəndin bütün kişiləri silahlanıb eşiyə çıxmışdı. Deyəsən, bu gecə hərənin başı özünə qarışacaqdı, hamı öz mal-heyvanının qeydinə qalmağa, tövləsini-həyətini qorumağa çalışacaqdı. 

	Yaxınlaşan səslər insanın canına vəlvələ salırdı. Ömrümdə bu qədər vahiməli canavar ulartısı eşitməmişdim... Bir neçə dəqiqə sonra qaranlığın içindən parıldayan gözləri gördük. Anbaan artan bu parıltılar o demək idi ki, canavarlar sürüylə hücuma keçib. Bir anlığına tərəddüd etdim, tez də özümü ələ alıb havaya bir güllə atdım. Amma, ard-arda havaya atılan güllələr də canavarları dayandırmadı, onlar yanımızdan ötüb kəndə girdilər. Səs-küydən belə anlayırdıq ki, hücum hərtərəflidi. 

	Daha tonqalın ətrafında dayanmağın mənası yoxdu. Hamı həyəcanla öz evinə tələsirdi. Mən də bir əlim tətikdə, bir əlimdə lopa evə yüyürdüm. Qanıx qorxu içində hürürdü. Atam da əynini qalın geyinib artırmaya çıxmışdı. Anam əlində lampa qapının ağzında dayanmışdı. Hələ ki, həyətimizdə sakitlikdi. Amma, güllə səsləri və it zingiltiləri çox yaxından eşidilirdi. Canavarlar hər an həyətimizə hücum çəkə bilərdilər. Ona görə də kiməsə köməyə getmək mümkünsüzdü. 

	Atam beynində nəyisə götür-qoy edirdi, nəhayət, dedi:

	-Lopaları yandırıb tövlənin ətrafına düzməliyik!

	Dediyi kimi də etdik, lopaların hamısını bircə-bircə tövlənin ətrafında yerə basdırdıq, sonra da yandırdıq. Düzdür, gecənin bu ayazında qarlı torpaqda lopa üçün iz açmaq çətindi, yenə də əlimizdən gələni eləməliydik. Lopaların işığı bütün həyəti görməyimizə imkan yaratmışdı. Tez-tez gah darvazaya, gah da evin arxasına-dərə tərəfə baxırdım. İki gündə iki canavar öldürmüşdüm. Birini həyətimdə mal-heyvanımı xilas eləmək üçün, birinin də məğrurluğunu qorumaq üçün... Sonra düşündüm ki, ölüm olan yerdə səbəb heç də həmişə önəmli olmur. Nə fərqi var? Əsas nəticə ölümün qalibiyyəti deyilmi?! Yenə də tək təsəllim bu savaşda canavarlar kimi mərd olmağımdı... Və düşmənimin-qara canavarın bu mərdliyimi bilməyidi... Savaş isə savaşdı. Bu gecə nə “dostum” məni həyatımı bağışlamayacaqdı, nə də mən onun qürurunun qayğısına qalmayacaqdım. 

	Bozdağda aləm bir-birinə dəymişdi, canavar ulartısı it zingiltisinə qarışmışdı, güllə səsləri insan bağırtısının əks-sədası kimi səslənirdi. Darvazaya yaxınlaşıb eşiyə boylandım. Birdən gözümə ağzında tulalardan birini aparan canavar sataşdı. Küçük hələ sağdı. Canavarın ağzında zingildəyə-zingildəyə yardım istəyirdi. Buna müdaxilə etməsəm olmazdı. Tez tüfəngi qaldırıb nişan aldım. Lakin canavar bunu anlayıb sürətlə uzaqlaşdı. Mənim barmaqlarım tətiyə çatanda canavar çoxdan çəpərimizi aşmış, evimizin arxa tərəfindəki dərəyə çatmışdı. Yenə də tətiyi çəkdim, canavara dəyməsə də, güllə səsi zülmətin bağrında balaca bir yara aça bildi. 

	Daha küçüyün zingiltisi də eşidilmirdi, yəqin ki, canavar dərəni keçmişdi. O küçüyü xilas edə bilmədiyimçün öz-özümə əsəbiləşirdim. Onsuz da bu qarğaşada hamının əsəbi gərgin idi, bilirdim. Onu da anlayırdım ki, bircə himə bənd olan qar tığı kimiyəm, uçub-tökülməyimə, qarşıma çıxanı əzib-keçməyimə bir “ho” bəs edər. 

	Atam artırmaya qayıtmışdı, səbirsizliklə var-gəl edirdi. Hərdən öz-özünə danışırdı. Adda-budda eşitdiyim sözlər bunlardı:

	-Bircə sabah tez açılaydı... Bu gecədən ziyansız-zərərsiz çıxaydıq... Bozdağda hələ indiyədək belə şey görülməyib... 

	Mən də səbirsizlənirdim. Bilirdim ki, “dostum” yaxındadı, həyətimizə girməmiş, mənimlə üz-üzə gəlməmiş bu savaşı sona çatdırmayacaq. Bəs, niyə gəlmirdi? Hardaydı? Bu an kimin tövləsinə hücum çəkmişdi? Yerimdə dayana bilmirdim. Gah darvazadan eşiyə çıxır, gah həyətə qayıdır, gah da evin arxasına tərəf hərlənir, dərəyə gedən cığıra baxırdım. Öz-özümü sakitləşdirmək üçün mən də dodağımın altında deyinirdim:

	-Özü qəsdən gecikir qara canavar... Gözlədib-gözlədib səbrimi daşırmaq istəyir. Hövsələm daralsa, təntiyə bilərəm.  O da bunu istəyir. Bu savaşdan qalib çıxmağın yeganə yolu məni təntitməkdi, bilir... Bilir, “dostum, bilir... 

	Amma, səsim heç kimə çatmırdı. Bu vahiməli savaş gecəsində, səsim kimə çatasıydı ki?! Bir ara dözməyib içəri girdim. Uşaqlar da oyaqdı, Günəş ikiəlli anasının yaxasından yapışmışdı, Kürşadsa diziüstə kətilin üstündə durub aynadan eşiyə-tövlənin ətrafında yanan lopalara baxırdı. Anamla Nigarın üzündə qorxu vardı. Heç nə demədən geri dönüb eşiyə çıxmaq istədim. Uşaqlar ikisi də eyni anda ağlamağa başladılar. Kürşad kətildən düşüb üstümə yüyürdü:

	-Ata, getmə! Ata!

	Günəş də artıq anasının qucağından sallaşıb məni çağırırdı:

	-Ata!  Ata! 

	Uşaqlarımın ağlamalarından ürəyim parçalanırdı. Amma, bilirdim ki, içəridə-yanlarında qalmaqla onları qoruya bilmərəm. İkisinin də üzündən öpüb təkrar eşiyə çıxdım. Artırmadan həyətə enən kimi uşaqların səsi eşidilməz oldu. Səslər daha da artmışdı. Artıq atam da  hövsələsizləşmişdi, o da mənim kimi gah darvazaya tərəf gedir, gah da tövlənin ətrafına hərlənirdi. 

	“Savaş meydanında şirə dönmək...” Nağıllarda, rəvayətlərdə eşitdiyim bu sözləri indi daha yaxşı anlayırdım.  Hər an başlayacağını bildiyin bir savaşı gözləmək yaralanmaqdan da, ölməkdən də betər duyğudu. Tez sonuna çatmaq, savaşın aqibətini həll etmək istəyirsən. Elə ona görə də, “savaş meydanında şirə dönürsən...” 

	On-on beş dəqiqə sonra yanan lopaların işığında çəpərdən keçən canavarları gördüm. Onlar lopalara yaxınlaşmağa ürək eləmir, kənardan hərlənir, alovların arasından tövləyə keçməyə bir yol axtarırdılar.  “Dostum”, hələ ki, gözə dəymirdi. Amma, gələcəyindən əmindim. Digər canavarların da onun “əmri” olmadan həyətimizdə döyüş başlatmayacağını bilirdim. Nə yalan deyim, “dostum”u gözlədiyim anlarda zaman ölçüsünü itirmişdim...  Nə qədər cəhd eləsəm də atam evə girmədi. Əslində, anlayırdım onu... Mən  də olsam, balamı həyətdə canavarla savaşda tək qoymazdım...Bunu bacarmazdım... Özümün bacarmadığımı atamdan istəmək heç adil deyildi... Son çarə kimi atama səssizcə yerində dayanmasını söylədim. Çox gərgin və əsəbi idi, amma, xahişimi yerə salmadı,  sakitcə dayanıb  çəpərdən o yana-bu yana keçən canavarlara baxırdıq. Həm mənim səssizliyim, həm də canavarların birbaşa hücuma keçməməyi atama qəribə gəlirdi. Mənsə, qara canavarla aramızda başlanan və hələ də davam edən döyüşün yazılmamış qanunlarını izah etmək istəmirdim. Buna vaxtım da çatmazdı daha... Danışa biləcəyim vaxtları çoxdan ömrümdən ötürmüşdüm...

	Atam əlinə tüfəng alıb ova getməyi, meşədə vəhşi heyvanlarla qarşılaşıb yeni macəralar yaşamağı mənim qədər sevmirdi. Mənsə dağları hər dəfə yenidən kəşf etmək arzusundan doymurdum. “Günü dağda-daşda keçir” ifadəsini işlədib adımı çəkən olsa, yerinə düşərdi. Dağın-daşın, eləcə də, vəhşi heyvanların “dilini bilməyimə” güvənirdi atam...Bəlkə də indi bu güvəndi onu ən həyəcanlı anlarında sakit dayanmaq lazım olduğuna əmin edən... 

	Birdən fərqinə vardım ki, Qanıx daha hürmür. Lopaların işığında həyətə göz gəzdirdim. İtin harda olduğunu görmək istəyirdim. Elə bil it də mənim onu axtardığımı duymuşdu, sinə-sinə gəlib sakitcə ayağımın dibində yerə çökdü, büzüşüb oturdu. Qanığı da anlamağa çalışırdım; bu qədər canavarın qarşısında hürmək onunçün intihar deməkdi... Yaxşı bilirdim ki, əgər canavarlar hücum etsə, itimiz ölənə qədər döyüşəcək. Mən də əlimdən gəldiyi, bacardığım qədər onu qorumağa çalışacaqdım. 

	Birdən canavarlardan biri digərlərindən azca aralandı, üzü bizim həyətə tərəf  dayanıb ulamağa başladı. Onu tanıdım; bu, dağda gördüyüm həmin dişi canavardı. Ürəyim daha sürətlə döyünməyə başladı, əgər dişi canavar ulayırsa, deməli, “dostum” da yaxındadı. Lopaların işığında qaranlığın içindən çıxıb amiranə yerişlə bizə tərəf gələn qara canavarı görəndə anladım ki,  yanılmamışam. Dönüb atama baxdım; vahimə içindəydi. Bəlkə də ömründə bu böyüklükdə canavar görməmişdi... Gah mənə, gah da “dostum”a baxır, sanki baxışlarıyla nə edəcəyini soruşurdu. Əlimlə ona yerində sakitcə dayanmasını işarə etdim. Tüfəngi göstərib asta səslə dedim:

	-Ata, nə olur-olsun, güllə atma. Canavarlar hücum etsə də, güllə atma. 

	Atam başıyla mənimlə razılaşdığını bildirdi. Təkrar qara canavara baxmağa başladım. O,  irəliləyir, digər canavarlar da kənara çəkilib yol verirdilər. Qəfildən Qanıx məndən bir-iki addım qabağa keçib hürməyə başladı.Onun bu qorxmazlığı, sahibini qorumağa çalışması məni kövrəltdi. Tez də öz-özümə dedim: “Ürəkli ol, Cahangir! Duyğularına yenilməməlisən! Bu savaşda duyğularına deyil, ağlına, fəhminə güvənməlisən!”

	Xəncərimi belimdən çəkib hazır vəziyyətdə dayandım. Bu an həyatım boyu unuda bilməyəcəyim bir hadisə baş verdi: Qanıx  qara canavara hücum etdi. Bəlkə də, it həmin gün irəli atılmasaydı, bu savaş başlamadan bitəcəkdi. Qara canavar dişlərini Qanığa keçirmişdi. Əlimdə xəncər düşmənimin üstünə atıldım amma xəncərim, sadəcə,  havada bir qövs çizdi, düşmənim iti buraxıb qaranlığın qoynunda yox oldu. Digər canavarlar da onun arxasınca gecənin qara pərdəsinin arxasında gizləndilər. Bütün bunlar bircə anın içində baş verdi...

	Qara canavar Qanığın boğazını parçalamışdı. Fənərin işığında yaranın ağır olduğunu gördük. Atamla köməkləşib iti çardağın altına gətirdik. Yarasından qan axan it xırıldayırdı. Atam itə baxıb təəssüflə başını bulayırdı. Anladım ki, Qanığın sağalmaq şansı yoxdur. O, heç həyat üçün savaşmadı da, beş dəqiqə çəkmədi ki, xırıltısı da dayandı... Daha nəfəs də almırdı...Qanıx öldü. 

	Bu gecə də döyüşdən qara canavar qalib çıxmışdı. Geri dönməyəcəkdi, əmindim. Onunla üz-üzə gəlmək üçün növbəti döyüş vaxtını gözləməliydim. Onu da bilirdim ki, bu vaxtı da  “dostum” özü təyin edəcək... 

	Daha eşikdə dayanmağın mənası yoxdu, atamla bərabər evə girdik. Anam sobanın yanında diziüstə çöküb dua edirdi. Yataq otağına keçdim, Kürşadla Günəş qorxmuş halda analarına qısılmışdı. Nigar özünü tox tutmağa çalışırdı, amma, qorxduğu  baxışlarından hiss olunurdu. Üçünü də birdən qucaqladım... Elə bilirdim, bütün dünya qucağıma sığıb. Kürşadla Günəşin balaca qolları boynuma dolananda daxilimdəki narahatlığın səngidiyini hiss edirdim. 

	O gecə Günəş sol, Kürşad da sağ qolumun üstündə yatdı. Onların nəfəsinə sığınıb gözlərimi yumdum. Yuxuya getməzdən qabaq son eşitdiyim səs atamın idi. O, deyirdi:

	-Qar yağmağa başladı...

	 

	 

	 

	 

	[image: C:\Users\Ilham\Desktop\trl\pencil.jpg]

	 

	 

	 

	 

	 

	 

	 

	 

	 

	 

	 

	 

	 

	 

	 

	8

	                                                                                                         Canavar qonşusunu yeməz.

	                                                                                                                         Mahmud Kaşğari.

	 

	Səhər oyananda qar hələ yağırdı. Yenə yol-iz tutulmuşdu. Həyəti kürümək, tövlənin ətrafını lopalardan qalan qır-qırıntıdan təmizləmək, mal-heyvanı yemləyib rahatlamaq uzun çəkdi. Atam  hələ oyanmamışdı, yəqin gecə  məndən də gec yatmışdı. Onu oyatmağa qıymazdım. Həyətdəki işləri sahmanlayıb birbaşa kəndin mərkəzinə yollandım. Cavanlı-qocalı kəndin əksər kişiləri burdaydılar. Hamı gecəki canavar hücumundan danışırdı. Demək olar ki, Bozdağ bu gecə faciə yaşamışdı:  canavarlar bütün itləri ya öldürmüş, ya da özləriylə aparmışdılar. Bəzi tövlələrə və toyuq hinlərinə də hücumlar olmuşdu. Ölən, yaralanan heyvan sayı da az deyildi. 

	-Bircə yolumuz var: qollarımızı çırmalayıb bu yırtıcılarla savaşmaq...

	Kənd ağsaqqallarından birinin dediyi bu bircə cümlə cavanların qanını coşdurdu, yaşlıları isə fikrə qərq etdi. Hamı bilirdi ki, qar əriyib yol açılmasa kömək gözləmək yersizdi. Qar da ki, ərimək nədi, üst-üstə yağır, yağırdı... 

	Əşrəflə bir-birimizə baxırdıq, başımıza gələnləri, nəhayət ki, Bozdağlılara anladaqmı, yoxsa yox,  bir qərara gəlmək çətindi. Yenə də illərdir bir-birini səssiz-sözsüz anlayan iki dost kimi ortaq qərara gəldik.  Hər şeyi olduğu kimi  həmkəndlilərimizə anlatdıq. Xüsusi qeyd etdim ki:

	-Qara canavar ölmədikcə, bu savaş sürəcək və biz itki verəcəyik.

	Hamı susmuşdu. Ya eşitdiklərinə inanmamışdılar, ya da inanmışdılar, sadəcə, çarəsizliyin dərinləşdiyini qəbul etmək istəmirdilər. Handan-hana Zeynal kişi dilləndi:

	-Ömrümdə bu cür ağılllı və böyük canavar görməmişəm. Cahangir düz deyir, o, başçıdı. Başçını öldürsək, canavarlar geri çəkilər. Əlimizdən gələni etməliyik, buna məcburuq. Yaşamaq uğrunda savaşırıqsa, məğlub olmağa haqqımız yoxdu!

	Kərim kişi çıxış yolu tapmış kimi səbirsizliklə danışmağa başladı:

	-Meşə yaxındı,  ağaclardan istifadə edərik. Evlərin, tövlələrin ərtafına ucu yonulmuş budaqlar basdıra bilərik. 

	Ağlabatan fikirdi, amma, zəhmət və vaxt tələb edirdi. Zeynal kişinin dediyi kimi, “yaşamaq uğrunda savaşırdıqsa”, hər zəhmətə qatlanmalıydıq.  Qərara alındı ki, hamı evə gedib səhər yeməyini yesin, sonra da kəndin mərkəzində yenidən toplaşaq. 

	***

	Kəndin mərkəzinə yenidən toplananda saat on olardı. Beş-on nəfər tələləri yoxlamağa getdi. Bir neçə nəfər də kəndin ətrafını dolanıb yola-izə baxmaq üçün yola qoyuldu. Yerdə qalanlar da ağac kəsməyə-meşəyə yollandı. Hamının da əlində iz açmaq üçün kürək vardı. Gedərkən açılan izlərlə qayıtmaq çox da çətin olmayacaqdı. Qar adda-budda yağırdı, havanın soyuğu isə Bozdağlıların eyninə də gəlmirdi. 

	Atamla mən ağac kəsimindəydik. Cavanlar lazımi budaqları kəsir, təmizləyir, qocalar da atla kəndə daşıyırdılar. 

	Bu minvalla günlər keçirdi. Gecələr qar yağdı-yağmadı, fərqi yox idi, hamı növbəsini çəkirdi. Gündüzlərsə hamı öz işinin başındaydı. Nəhayət, həftənin sonunda hamının evinin, tövləsinin ətrafı yonulmuş ağaclarla çevrələnmişdi. Qəribəydi ki, bu son bir həftədə canavarlar böyük savaşa başlamamışdılar. Hərdən-birdən bir-iki canavar səssizcə özünü kəndə vurur,  rastlarına çıxan hinlərdən toyuq-qaz aparırdılar. 

	Elə ki, yonulmuş ağacdan müdafiə çəpərləri hazır oldu, qərara alındı ki, daha kəndin ətrafında ocaq yandırmağa ehtiyac yoxdu. İndi axşam olan kimi hər həyətdə tonqal qalanırdı, hərə öz tonqalının başında dayanıb öz həyətini qoruyurdu. 

	İtlərin ya öldürülüdüyü, ya aparıldığı o gecədən bəri Bozdağın sükutunu uzaqdan gələn canavar ulartıları pozurdu. Əvvəllər bu səs insanların canına xof salırdı, indi isə, sanki, bu ulartılar qış gecələrinin nəğməsiydi... Daha heç kim canavar ulartısından vahimələnmirdi, adətkərdə olmuşduq... 

	Dirəklər işə yaramışdı, artıq canavarlar kəndin kimsəsiz küçələrində hərlənir, tövlələrə yaxın getmirdilər. Asta səslə ulayır, sonra da geriyə-dağlara üz tuturdular. Heç kimə ziyan dəymirdi. Yenə də ehtiyatı əldən vermək olmazdı. Gecələr kəndin içində tək gəzməmək, həyətlərdə tonqalları sönməyə qoymamaq ümumi qərarlara daxil idi. Əllərinə heç nə keçməyən, ac qalan qurdlar insan canına da qıyardı. Arada-bərədə bir-iki canavar da vurulmuşdu. Əlində tüfəng həyətində oturan istənilən adam çəpəri aşmağa çalışan, amma yonulmuş budaqlara ilişən canavarı nişan ala bilirdi. 

	Mənə qəribə gələn qara canavarın görünməməsi, bu döyüşü sona çatdırmağa çalışmamasıydı. Bir axşam həyətimizdə, tonqalın ətrafında fikrimdən keçənləri atama söylədim.  Atam bir az düşündü, sonra dedi: 

	-Qar təkcə bizim kəndə yağmır ki, bala. Yəqin, başqa kəndlərə də hücum edirlər. Bizim kimi yol-izi bağlanan o qədər kənd var bu dağların qoynunda... 

	Atamın dediyi ağlıma batdı; bu müddət ərzində ac qalıb ölümə boyun əyəsi deyildi canavarlar... Çox sonralar biləcəkdik ki, atam yanılıbmış... “74-ün qışı” təkcə Bozdağa “dağ” çəkibmiş... O biri kəndlərin heç birinin yolu-izi bağlanmayıbmış...Və heç biri də bizim kimi canavarlarla savaşa atılmamışdı... 

	***

	Hərdən mənə elə gəlirdi ki, bütün bu dağlar, ovalıqlar, meşələr qara canavara, onun sürüsünə aiddir.  Əcdadlarımız onların ovlağına daş qoyub məskən salıblar, biz də həyatımızı daha da rahatlaşdırmaq üçün hələ də bu dağların qoynunu külünglə yarır, ağaclara balta çalır, ovalıqlara kotan salırıq... Əgər belədirsə, onda bu savaşın günahkarı kimdir? Bizikmi? Canavarlardımı? Yoxsa, dayanmadan yağan, canlıları aclığa sürükləyən qardımı? Cavabı bilən bir Tanrıydı, bir də Tanrının sirrini pıçıldadığı ana təbiət... 

	Gözlədiyim gün gecikmədi; yanvarın on beşi səhər ertədən Bozdağa hay düşdü. Kimsə  danüzü kəndin içində gəzən iri, qara, heybətli bir canavar görmüşdü.  Yəqin, iki gün  əvvəl dünyadan köçən Zərifə nənənin ehsanı üçün kəsilən heyvanların qanının iyi canavarları yenidən kəndə çəkmişdi.  Həmkəndlilərim yenə toplaşıb məsləhət-məşvərət etməyə başladılar. Bu dəfə toplantı yeri Zərifə nənənin yas mərasimi üçün qurulan çadır idi. 

	“Dostum” Bozdağa dönmüşdü... Savaşımız qaldığı yerdən davam edəcəkdi... On beşi axşam həmişəkindən çox hazırlıq gördüm. Tonqalın yanına daha çox odun yığdım, lopaların sayını ikiqat artırdım. Bu gecə “dostum”un məni ziyarət edəcəyinə əmindim. 

	Həmişə hava qaralan kimi uzaqdan gələn ulartılar kəndin sükutunu pozurdu. Bu günsə gecə yarıyadək  bir səs eşidilmədi. Bəzən səssizlik insanların ən böyük qorxusu olur... 

	Gecə saat on ikini keçər-keçməz ulartılar Bozdağın ətrafındakı qayalarda əks-səda verməyə başladı. Fərqinə vardım ki, son günlərdə ulartılar bugünkü qədər bərkdən eşidilmirdi...  Lopalardan bir neçəsini yandırıb həyətin müxtəlif tərəflərində  dirəklərə  bərkitdim. Bir əlim tüfəngdə, bir əlim xəncərdə “dostum”u gözləməyə başladım. Amma, o, bizim yox, qonşumun tövləsini hədəfləyibmiş. Qonşum haray salmışdı:

	-Qara canavar burdadı! Burdadı! 

	Atamı həyətdə qoyub qonşunun çəpərini aşdım, səs gələn tərəfə-tövlənin qabağına yüyürdüm. Qonşum əlində tüfəng tövlənin qapısını nişan almışdı. Elə hey bir ucdan bağırırdı:

	-Burda! Qapını sındırıb  içəri keçəndə gördüm. Girdi tövləyə. İçəridədi! İçəridə...

	Bir anlıq mən də nə edəcəyimi bilmədim, tərəddüddə qaldım. Amma, bilirdim ki, eşikdə çox gözləmək olmaz. Qara canavar tövlədəki mal-heyvanın axırına çıxa bilərdi. Xəncəri çəkib tövləyə girdim. Qonşu da mənim arxamca gəldi. Canavar quzulardan birini öldürüb elə oradaca yeyirdi. Gəldiyimizi gördü, amma, şikarını buraxmaq fikri yoxdu. Qonşum arxadan başını qulağıma tərəf uzadıb pıçıldadı:

	-Sən canın, həyasızlığına bax e... Bizi görüb, yenə əl çəkmir... 

	Gözlərimi canavardan çəkmədən qeyri-ixtiyari dilləndim:

	-Bu, həyasızlıq deyil...Cəsarətdir... 

	Əslində, canavarın bu hərəkəti mənə də qəribə gəlmişdi. Niyə qorxmurdu? Məgər görmürdü ki, qarşısında iki insan var? Elə bil o, aqibətini özü seçmişdi: bura ölməyə gəlmişdi. Bəlkə də, məni sınayırdı? Görəsən, mən də onun həyatını bağışlamalıydımmı? Yox! Gözümün önündə Qanığın boğazını qoparmışdı... Tövləmizə hücum çəkmişdi... Bozdağlıları çarəsizliklə baş-başa qoymuşdu, yuxumuzu, rahatlığımızı çoxdan əlimizdən almışdı. Onu bağışlamaq Bozdağa xəyanət olardı... Bu dəfə gözümüzün önündə mal-heyvanımıza ziyan verib sağ-salamat geriyə-dağlara dönməyəcəkdi. 

	Tüfəngi qaldırıb canavarın sinəsini nişan aldım və tətiyi çəkdim. Güllə açıldı. Canavar ağzındakı son tikəni uddu və düz gözlərimin içinə baxdı. Yarasından qan su kimi axırdı, amma, ayaq üstdəydi, yıxılmamışdı. Yerindən tərpənib asta-asta bizə tərəf gəlməyə başladı. Başımı arxaya çevirib qonşuma dedim:

	-Yol ver, eşiyə çıxsın.

	Qonşum tüfəngini əlindən qoymadan qapının ağzından çəkilib divara qısıldı. Mən də əks tərəfə çəkildim. Anlayırdım  canavarı.. Axı, “dost” idik... Anlayırdım ki, o, tövlədə ölmək istəmir, eşiyə çıxmağa can atır. O, cəsur savaşçı idi, madam ki, ölümü özü seçmişdi, istədiyi yerdə yıxılıb canını tapşırmaq haqqı vardı. 

	Canavarın bir sonrakı addımı əvvəlkindən daha asta idi, axan qan anbaan onu zəiflədirdi. Elə ki, eşiyə çıxdı, arxasınca baxmağa başladım. Onun son nəfəsində hansı səmtə üz tutacağı mənə çox maraqlıydı. “Dostum” qonşunun tövləsindən çıxan kimi üzünü bizim həyətə tərəf çevirdi, asta-asta irəliləməyə cəhd etdi. Ətrafda başqa canavar gözə dəymirdi, deyəsən,  qara canavar bu gecə Bozdağa tək gəlmişdi. Həyətdə yandırılan tonqalın və çəpər boyu düzülmüş lopaların işığında canavarın irəliləyişi sehirli nağıl kimiydi. 

	Özümdən asılı olmayaraq, tələsik qonşuyla bizim həyətin arasındakı çəpərə doğru qaçdım. Orda dayanıb üzümü geriyə-hələ də asta-asta addımlamağa çalışan canavara tərəf çevirdim. İndi  üz-üzə dayanmışdıq.  “Dostum”un gözlərindəki ifadə dəyişməmişdi, yenə də baxışlarında cəsarət və məğrurluq, yenilməzlik vardı. Elə bil, ölüm də onu qorxutmurdu. Neçə dəqiqə, neçə saniyə keçdi, bilmirəm, amma nə mən gözlərimi ondan çəkmirdim, nə də o başını aşağı əymirdi. 

	Birdən qara canavar başını dağlara çevirdi, bircə dəfə uladı və susdu... Onun bu ulartısı ölüm naləsindən çox zəfər himni kimi səsləndi. Deyəsən, daha ulamağa da heyi qalmamışdı. Yıxıldı... Bir-iki addım daha yaxına gəldim. Arıqladığını, zəiflədiyini indi hiss etdim. Ağlımdan keçənlər qanımı dondururdu... Deməli, uzun müddətdi heç nə yemirmiş... Dağlarda ac-yalavac dolanırmış. Bozdağa hücum etmək istəsəydi, bunu neçə gündü edərdi, deməli, istəmirmiş... Aclığa daha davam gətirə bilməyəcəyini anlayanda  da birbaşa bura-ölümün onu gözlədiyi yerə gəlmişdi... Özü də bura...Mənim onu öldürə biləcəyim yerə... Və mənə ziyan vurmadan, tövləmə hücum çəkmədən... 

	Düşüncələrimin həqiqətmi, yanılmamı olduğunu analiz edəcək halda deyildim. Sadəcə, əmin olduğum bir şey vardı: istəsəydi, xilas ola bilərdi... Deməli, istəməmişdi... Mənim onu öldürməyimə izn vermişdi...      “Dostum” mənə ömrüm boyu unuda bilməyəcəyim mərdlik dərsi keçmişdi... Onu sürüyə-sürüyə öz həyətimizə gətirdim. Atam onu həyətimizə gətirdiyimi görüb hirsləndi, dedi:

	-A bala, niyə bura gətirirsən? İstəyirsən, iyinə-qoxusuna bütün canavar sürüsü bura gəlsin?! 

	Atama içimdəki duyğuları izah edə bilməzdim, buna nə gücüm çatmazdı, nə də cəsarətim. Elə birtəhər atamı razı salıb evə göndərdim. “Dostum”un cəsədini həyətimizdəki qoca alma ağacının altına qədər gətirdim. İki saata yaxın qarı təmizləyib çuxur qazdım. Sonra “dostum”u məzarına qoyub üstünü torpaqladım. Kürüdüyüm qarı əlimdəki bellə torpağın üstünə yaydım. Beləcə, atam demiş, iyi-qoxusu yayılmazdı. Rahatlanmışdım... Mən dağlarda ölsəydim, “dostum” da bunu edərdi, imkan verməzdi ki, cəsədim qurd-quşa yem olsun. 

	O gecə yatdımmı, mürgülədimmi, yuxu gördümmü, bilmirəm... Bircə onu bilirəm ki, dan ağarana qədər “dostum”la “dərdləşdim”... O, mənə aclığından, qarda-boranda naəlac qalmasından danışdı...Mən də özümə bəraət qazandırmaqda gecikmirdim, elə hey balalarımı böyütmək istədiyimi, onları gözü dolusu görmək istədiyimi söylədim... 

	Qara canavarın ölümü bütün canavarları yanvarın sonlarınadək Bozdağdan uzaq saldı. Qar yağmağında, ayaz iliyimizə işləməyindəydi. Sadəcə, canavarlar sarıdan bir az ürəyimiz rahatlamışdı. Yanvarın sonlarında Bozdağ daha bir qoca sakinini itirdi. Yenə qarda-buzda məzar qazdıq, ehsan çadırı qurduq, çardaqların altında ehsan ocağı üçün yer hazırladıq. Yenə yas yiyəsi həmkəndlilərindən əziyyətlərinin halallığını aldı. Mərhumun üç mərasimini də verib çadırı sökdük, kənddən yığılan qab-qacağı, kətilləri sahiblərinə qaytardıq. İşləri yerbəyer edəndən sonra bütün Bozdağlılar  rahatca evlərinə üz tutdular. 

	Bu rahatlıq çox çəkmədi. Sən demə, babam demiş, “betərin betəri varmış”... 

	***

	Qara canavar mərd düşmən idi. Onunla savaşda bilirdik ki, canavarlar heç bir insanın canına qəsd etməz.  Onlar fürsət düşdükcə bizim mal-heyvanlarımıza hücum çəkir, qarınlarını doydurmaq istəyirlər. Biz də yaza sağ-salamat, ziyansız-zərərsiz çıxmağa çalışırdıq. Və bütün bunlar təbiətin yazılmamış qanunlarıydı. Sən demə, sərkərdələri öləndən sonra başsız qalan canavar sürüsü üçün bu qayda-qanunlar artıq yox imiş...

	Fevralın biri günü axşam kəndə hay düşdü. Qonşunun həyətindən çıxıb öz evinə gedən Sabir kişiyə canavarlar hücum etmişdi. Yaxşı ki, qaranlıq hələ qatılaşmayıbmış, Sabir kişini yola salan qonşu da öz oğlanları ilə həyətdəymiş. Səs-küyə küçəyə çıxmışdılar, canavarlar da tünlük görüb qaçmışdılar. Amma, bu hadisə bizə-bütün Bozdağ əhalisinə bir şeyi anlatmışdı: savaş yenidən başlayırdı. Və bu dəfə qanunlar daha sərt, daha amansızdı...

	Hamı yenidən çəpərini bərkitməyə, tövləsini, çardağını yoxlamağa başladı,  qaranlıq düşən kimi həyətlərdən tonqalların, lopaların işığı qaranlığa üsyan kimi baş qaldırdı. Biz belə öyrənmişdik: “Ehtiyatlı igidin anası ağlamaz”-demişdilər bizə ulularımız... Tüfəngimi, xəncərimi yenidən əlimə alıb hazır vəziyyətdə hücumu gözləməyə başladım. 

	Yaxşı ki, ehtiyatımızı əldən verməmişdik; qaranlığın qatılaşmasının ardınca canavarlar kəndə doluşdu. Onlar küçələrdə ulayır, darvazaları cırmaqlayır, çəpərləri aşmağa, həyətlərə hücum etməyə çalışırdılar. Bozdağ qorxunc bir mənzərə ilə üz-üzəydi. Hamı bilirdi ki, canavarlar tövlələrə girməyi bacarsalar, bircə dənə də sağ heyvan qalmaz. Bu isə, kəndlinin dolanışığının iflası, bir sözlə, kəndlinin həyatının sonu olardı... 

	Arabir kəndin müxtəlif istiqamətlərindən havaya atılan güllələr canavarları susmağa məcbur edirdi, amma, onların bu səssizliyi cəmi bir neçə dəqiqə çəkirdi. Mənsə havaya boşuna güllə atmaq istəmirdim. Əksinə, hədəfləmişdim ki, lopaların işığında çəpəri aşan olsa, mütləq vurmalıyam. Heç olmasa, hər gecə bir-iki canavar vurulsa, yırtıcılar Bozdağın sahibsiz olmadığını anlayardılar. 

	Arada xəncərimi tonqalın közlərinin üstünə qoyur, atəşin dəmiri necə qızdırdığını izləyirdim. Qızaran dəmiri çəkiclə döyüb xəncərimi daha da itiləyirdim. Odun isidib əritdiyi dəmiri qarın içinə salan kimi bir anda soyuyub, əvvəlkindən də möhkəm olurdu. Atəş və su; bir-birinə zidd olan bu iki ünsür birlikdə hərəkət etdiyi zaman ortaya nələr çıxmırdı ki... Bu  sehirli təzadın hikmətini anlayan babalarımız canavarla insanın da birlikdə necə güclü olacağını düşünmüşdü. Ona görədə onlardan bəzilərini əhlilləşdirmiş, həyatımıza daxil etmişdilər. Əhlilləşən canavarlar-itlər, zaman keçdikcə, insanın ən sadiq dostuna çevrilmişdi. Azadlığın hüdudsuzluğunu dadan canavarlar isə insanla dostluq edən həmcinslərini xain sayırdı. Ona görə də heç vaxt onların arasında sülh bağlanmırdı,  itlər və canavarlar həmişə qarşı cəbhələrdəydilər. Sadəcə, bir fərq vardı; itlər azadlıqlarıyla bərabər güclərinin, təbii bacarıqlarının da bir qismini itirmişdilər. Bəlkə də, onların azad canavarlara məğlub olmalarının sirri bundaydı?! 

	Haçan istəyirdim ki,  canavarlardan birini nişan alıb vurum, sanki bunu hiss edirdi, bir sıçrayışla lopalardan düşən işığın əhatəsindən çıxır, qaranlığın qoynunda qeyb olurdu. Azı, on dəfə cəhdim boşa çıxandan sonra əsəbiləşdim, daha səbrim qalmamışdı. Xəncərimi uzun bir ağacın ucuna bağlayıb darvazadan eşiyə-küçəyə çıxmaq istədim. Gözucu tonqalın ətrafında narahat-narahat var-gəl edən atama baxdım. Onu həyətdə tək qoymaq təhlükəli olardı. Nəhayət, planımı atamla məsləhətləşməyə qərar verdim. Atam əvvəlcə razı olmadı, amma, mən canavarları öldürməyin başqa yolu olmadığını dedim. Nəhayət, atam razılaşdı. 

	Atam darvazanın yanındakı dirəyin dibinə gizlənib barmağını tətikdə hazır saxlayacaqdı. Mən darvazadan çıxıb çəpər boyu irəliləyəcəkdim. Amma, elə edəcəkdim ki, atamın görüş mənzilindən çıxmayım. Əgər həyatım üçün bir təhlükə olsa, atam atəş açacaq, məni qoruyacaqdı. 

	Atam dirəyin dibində yerini alandan sonra mən küçəyə çıxdım. Canavarlar darvazanın səsinə qaranlığa  təpildilər, indi onların yalnız parıldayan gözlərini görürdüm. Xəncəri bağladığım metr yarımlıq ağacı ovcumda elə sıxmışdım ki, qışın soyuq ayazına baxmayaraq, ovcum tərləyirdi. Arxamı çəpərimizə çevirib dayandım. Özümü nağıllardan, əhvalatlardan çıxmış döyüşçü kimi hiss edirdim. Beynimdən Mete xanın, Attilanın, Şah İsmayılın adları keçirdi.  Bir anlığına onların ordusunda döyüşən bir döyüşçü olmağı elə arzuladım ki... Təsəvvür etdim ki, Başbuğ əmr verir və mən düşmənin üzərinə yeriyirəm. Daha çox düşmən öldürmək eşqiylə ürəyim döyünür, qarşıma çıxan düşmənləri yox etmək ehtirasıyla alışıb-yanıram. Saatlarla sürən döyüşdə elə hey təkrarlayıram: “Mən türkəm! Bütün türklər üçün savaşıram!” Sonra bir düşmən sərkərdəsi ilə üz-üzə dayanıram... Yox, o, tək deyil...Ətrafımı düşmən əsgərləri sarır, onlar dayanmadan əllərindəki nizələri sinəmə, kürəyimə sancır, düşmən oxları bədənimi deşik-deşik edir... Diziüstə çökürəm və... Bu cür ölüm də şərəf idi nəzərimdə... Mən türk döyüşçülərini həmişə qürurla xatırlayıram... Dumanlı gecədə qırx nəfərlə Çin sarayına hücum edən bir türk igidinin-Kürşadın adını oğluma qoymaqla ona olan ehtiramımı göstərmək istəmişdim bəlkə də... Kürşad, o dumanlı gecədə özünü qarışqa sürüsü kimi bir ordunun içinə atdı, ölüm barmaqlarının ucuna çatanacan döyüşdü...

	İndi, özünü Kürşadın bugünkü varisi sayan bir türk oğlunun on-on beş canavarın qarşısında aciz  qalmağı düzgün olmazdı. Əksinə,  xatırladığım adlar mənə, sanki, döyüşməyi əmr edirdi. Əlimdəki ağacı yuxarı qaldırıb döyüş vəziyyəti aldım, arxadan düşən tonqal işığında xəncərim parıldadı. Canavarlar yaxına gəlmək istəmirdilər, deyəsən. Dəqiqələr keçdikcə gözləməkdən yorulurdum. Parıldayan gözlərlə aramızdakı məsafəni ölçməyə çalışdım, təxminən, on beş-iyirmi metr olardı. Qaranlığın köksündə qulaqlarımda Başbuğun əmri səsləndi, minlərlə türk döyüşçüsünün nərəsini duymuş kimi cəsarətləndim və irəli atıldım. 

	Qaça-qaça canavarlara tərəf  gedirdim.Yaxınlaşdıqca qaranlıqda canavarların siluetlərini seçirdim. Deyəsən, onlar mənim  hücumumu gözləmirdilər, tərəddüd içərisində vurnuxurdular. Bir anlığa üzlərini dağlara döndərdilər. Elə bildim, qaçmaq istəyirlər. Tezcə də xatırladım ki, bu, mümkün deyil; onlar qaçmayacaq...Axı, onlar bu kəndə, düz darvazamızın ağzına, çəpərimizin dibinə ona görə gəlməyiblər ki,  mənim təkbaşına hücumumdan qorxsunlar. Əksinə, onlar buraya özləri hücum etməyə və qənimətlərini əldə etməyə gəliblər. Kim bilir, bəlkə elə mən də onlar üçün bu gecənin qənimətiydim və özüm onların işlərini asanlaşdırıb yanlarına gəlmişdim?! 

	Bir həmlədə yırtıcılar məni mühasirəyə aldılar, qaranlıqda ətrafımda beş canavar dolandığını gördüm. Darvazaya tərəf baxdım, atam küçəyə çıxmışdı. Tüfəngi üzünə qaldırıb mənə tərəf addımlayırdı. Daha dayanmağın, gözləməyin yeri yoxdu, savaş başlamışdı. Ağacı qaldırıb canavarların ən yekəpərinin üstünə getdim. Digər canavarların sağdan-soldan dişlərini qıcırdartdıqlarını, hücum etmək istədiklərini görəndə ağacı ətrafımda hərləməyə başladım. 

	Hədəf seçdiyim canavar ağ rəngdəydi və o birilərinə nisbətən iriydi. Ona tərəf getdiyimi görəndə sinəsini irəli verib üstümə atılmaq istədi. Əlimdəki ağacı hərləyib xəncəri sinəsinə batırdım. Zingildəyib geri çəkildi. Deyəsən, yaralanmışdı. 

	Qəfildən elə bil, düz qulağımın dibində güllə açıldı. Sağ tərəfdəki canavarlardan biri yerə sərildi. Sağ qalan üç canavar qaranlıqda yox oldu. Yaralı canavarın təntidiyini görüb birbaş üstünə yeridim. Sinə-sinə arxaya, qonşunun tövləsinin divarına tərəf çəkilirdi. Ulamağa başladı, elə bil, nalə çəkir, onu öldürməməyimi istəyirdi. Mənsə, qərarımı vermişdim. Ağacı yuxarı qaldırıb endirir, hər dəfəsində də xəncərlə canavarın bədənində yeni bir yara açırdım. 

	Ürəyimdəki mərhəmət hissinin yerini oğurlanan itimizin, Qanığın, öldürülən quzumuzun, ümumiyyətlə, bütün kəndə dəyən ziyanın intiqamını almaq ehtirası tutmuşdu. Canavar can verənədək xəncərimi ona batırmağa davam etdim. Elə ki, o, canını tapşırdı, mən də əlimi saxlayıb dərindən nəfəs aldım.  Fərqinə vardım ki, kənddə canavar ulartısı kəsilib. Deyəsən, yırtıcılar kəndi tərk etmişdilər. Güman etdim ki, bir də sabah geri dönərlər, öldürülən iki həmcinslərinin qisasını almaqçün çox gecikməzlər...

	...Yaxında bir güllə daha açıldı. Diksindim. Gözlərimi açıb ətrafıma baxmağa başladım. Sən demə, tonqalın kənarında, söykəndiyim armud ağacının dibində məni mürgü tutubmuş. Bayaqdan bəri yuxu görürəmmiş. Qalxıb həyət-bacanı hərləndim, tövlənin ətrafındakı lopalara baxdım; bəziləri sönmüşdü, onları təkrar yandırdım. Kənddən adda-budda canavar ulartısı gəlirdi, amma, deyəsən, onlar tonqal yanan həyətlərə girməyə ürək eləmirdilər. 

	Atam içəridən çıxıb yanıma gəldi, asta səslə dedi:

	-Mürgüləmişdin, oyatmağa qıymadım. Gedib içəridən bir yorğança gətirdim ki, üstünə atam. 

	Atamın əlindəki yorğançanı alıb artırmaya qayıtdım, Nigarı səslədim. Oyaqdı, eşiyə çıxıb yorğançanı götürdü. Qayğıkeşliklə soruşdu:

	-Çay gətirimmi?

	-Yox... Bir az rahatlayaq, gəlib içərik. Sən də oyaq qalma, ertədən uşaqlar qalxacaq, yatmağa qoymayacaqlar. Get, yat. 

	-Yuxum çəkilib...

	Nigar bunu deyib evə keçdi. Amma, onun iki sözdən ibarət son cümləsində qorxunu duymamaq mümkünsüzdü... 

	Dan ağaranadək bir əldən tonqala odun qoyduq, bir əldən lopaları təzələdik. Canavarlar  çəpəri aşıb həyətə girmədi, tövləyə hücum çəkmədi. Elə ki, sabah açıldı, hava işıqlandı, tonqalımızı söndürdük, lopaları bircə-bircə götürüb qara basdıq, sonra yenidən başına parça bağlamaq üçün artırmanın divarına söykədik və evə keçdik. 

	Anam tez oyanmışdı, atamla mənə çay-çörək hazırladı. Süfrə başında atama dedim:

	-Sən uzan, bir hovur gözünün dincini al, mal-heyvanı mən rahatlayaram. 

	-Yaxşı. Amma, sən də çox özünü yorma, gəl, dincəl. 

	Səhər yeməyindən sonra tövləyə getdim, mal-heyvanın otunu-suyunu verdim, tövləni açıb bir az ot endirdim, çardağın altına daşıdım. Qırılmış odun vardı hələ, rahatca kəndin mərkəzinə gedə bilərdim. Doqqazı təzəcə dönmüşdüm ki, Fazil kişinin həyətinə toplaşan adamları gördüm. Yaxınlaşanda gecə Fazil kişinin tövləsindən oğurluq edildiyini öyrəndim. Sən demə, gecəki qarma-qarışıqlıqdan istifadə edərək tövləyə girib ən kök quzunu aparıblar. Əvvəlcə Fazil kişi quzunun yoxluğunu canavarlara bağlamaq istəsə də, bağlı qapı və qardakı çəkmə izləri bunun əksini deyib. Kimsə ahəstəcə Fazil kişinin tövləsinə girib ən kök quzunu götürüb, sonra da eşiyə çıxıb, arxasınca da qapını çəkib örtüb və bərk-bərk bağlayıb. Fazil kişi bir yandan heyfsilənir, bir yandan da gülümsəyərək deyirdi:

	-Yenə sağ olsun, heç olmasa qapını bağlayıb. Qapı açıq olsa, canavarlar tövlədə sağ əsər qoymazdı. 

	Oğurluq Bozdağlıları tədirgin eləmişdi. Hamının gözünü dikdiyi beş-on quzusu, iki baş inəyi ola, canavarlarla boğuşa-boğuşa birtəhər yaza çıxmaq istəyəsən, hələ bir üstəlik, kimsə tanıdığı, bildiyi adamın tövləsinə göz dikə, əl uzada... Yox, Bozdağlılar heç vaxt belə şey görməmişdilər, bunu sinirmək ağır idi. Həm də çox ağır... İndiyədək bizə ümumi düşmənlə savaşmaq üçün içimizdəki birlik güc verirdi. İndi isə bu birlik içəridən xəyanətə uğramışdı. 

	“Oğru kimdir?” sualının cavabı kimi hamının ağlına birinci Kərim kişi gəldi. Kəndin ən məşhur oğrusu o idi. Lakin, Kərim kişi bu günə qədər kənddən heç kimin bir çöpünü də oğurlamamışdı. 

	Fazil kişinin həyətindən aralanıb kəndin mərkəzinə doğru üz tutduq. Kərim kişi də burdaydı, əlində də tüfəng vardı. O, qaşqabaqlı halda tüfəngi irəli uzadıb dedi: 

	-Bilirəm, hamının ağlından o keçir ki, quzunu mən oğurlamışam. Belə düşünməkdə haqsız da deyilsiniz.  Amma, bu günə qədər heç biriniz deyə bilməz ki, mən onun nəyinisə oğurlamışam. Bu oğurluq da mənlik deyil. İnanmırsınızsa, alın vurun məni. Sonra da gedib evimi, tövləmi axtarın. Tapsanız, cəsədimi torpağa basdırmayın, atın canavarların önünə!

	Nədənsə, hamı Kərim kişiyə inandı. Doğru deyirdi, hələ bir həmkəndlisinin qapısından cücə aparmamışdı. Əksinə, həmişə Bozdağlıların xeyrinə-şərinə yaramağa çalışmışdı. Deməli, qışın bu soyuğunda, ölüm-qalım mübarizəsində Bozdağın kürəyinə saplanan bıçağı başqa əl tutmuşdu. Amma, kim? Bilinmirdi. Təəsssüf ki, bu gedişlə heç vaxt da bilinməyəcəkdi. Ən azından, ümidimiz ona idi ki, həmin adam bir daha oğurluq eləməz... 

	Kəndin arasıyla evə gələ-gələ fikirləşirdim ki, qış olanda küçələr  necə də kimsəsizləşir...Yayda bu küçələrdə, bu doqqazların başında  uşaqlar oynayır, yaşlılar oturub çay içərdilər.  Şəhərlilər ona görə kəndi ancaq yayda sevirlər, qışın bu səssizliyində, ayazında Bozdağa könül verən də elə bizdik... 

	Adda-budda donmuş cığırlarla uşağının əlindən tutub məktəbə aparan valideynlər gözə dəyirdi. Bozdağın doqquzillik məktəbi bəzən uşaqların xilas yoluna çevrilirdi, onlar təhsillərini davam etdirməkçün rayon mərkəzinə, şəhərlərə üz tutur, çox vaxt da heç geri qayıtmırdılar... Əksəriyyəti isə yaydan-yaya kəndə gəlir, üzü payıza yenidən şəhərin yolunu tuturdular. 

	                                                        Siz qoyun olmağı seçsəniz, canavarlar da sizi yeyəcək.

	                                                                                                                         Benjamin Franklin.

	 

	        Günorta yeməyindən sonra uşaqlarla bir az oynadım. Sobanın istisi vurduqca hiss elədim ki, gözlərim yumulur. Yatağıma uzandım... 

	Səs-küyə, qara-qışqırığa oyanınca tez saata baxdım; beşə qalmışdı. Heç olmasa bir neçə saat yata bilmişdim. Qışqırıq səsləri doqqazımızın çıxdığı küçədən gəlirdi.  Əynimi qalın geyinib tələsik addımlarla həyətdən çıxdım. Doğru zənn etmişdim; doqqazımızın başında bir topa adam vardı. Yaxınlaşanda camaatın Fariz kişinin başına yığıldığını gördüm. Sol ayağı dizdən aşağı parçalanmışdı, az qala sümüyü görünürdü. Deyəsən, elə sümüyü də sınmışdı. Danışılanlardan belə başa düşdüm ki, Fariz kişi qardaşıgildən evə gəlirmiş. Qəfil yolun ortasında canavar hücumuna məruz qalıb. Arxadan səssizcə yaxınlaşan yırtıcı birbaşa dişini onun ayağına keçirib. Kişinin çığırtısına tövlədən ot endirən yan qonşu əlində yaba cumub. Ardınca da ətrafdakı evlərdən insanlar çıxaraq hay-həşirlə canavarı qovmağa çalışıblar. Camaatın səs-küyünə canavar qaçıb. 

	Fariz kişinin ayağından axan qan anbaan onu halsızlaşdırırdı. Kimisi yaranı sarımağa çalışır, kimisi də ikiəlli Fariz kişinin dizdən yuxarısını sıxırdı ki, qan azalsın.  Yaxşı bir həkim olmasa, ən yaxşı halda, Fariz kişi ayağından olacaqdı. Amma, yol-iz bağlıydı, nəinki rayona, hətta,  Söyüdlüyə də həkim dalınca getmək mümkünsüzdü. Kimsə dedi:

	-Cəbrayıl kişiyə çatdıraq heç olmasa!

	Hamı bir nəfər kimi Fariz kişini dikəltməyə, Cəbrayılgilin evinə aparmağa kömək etməyə cəhd göstərdi. 

	Cəbrayıl kişi kəndin sınıqçısıydı. Kimin ayağı burxulsa, damarı qaçsa, lap elə qırılsa, Cəbrayıl kişi onu sağaldırdı. Özü də ən sadə metodlarla. Deyilənə görə, atası da, babası da sınıqçıymış. Ona görə də uşaqlıqan təcrübə toplayan Cəbrayıl kişiyə hər bir Bozdağlı canını gözüyumulu etibar edirdi. İnsafən, heç kimi də naümid qoymurdu. Çıxıqları asanlıqla yerinə salır, əzilən yerlərə alça turşusu qoyub sarıyırdı. Çox vaxt sınıqları rayon xəstəxanasına göndərirdi, deyirdi:

	-Qoca yaşımda birdən sümüyünü əyri sarıyaram, əyri bitər. 

	Amma indi, yol-iz bağlıykən tək ümid o idi. İç-içə iki otağı vardı Cəbrayıl kişinin. Bir inəyi, beş qoyunuyla gününü axşam edir, gah da arvadını yanına salıb qonşulardan kiminsə evində oturmağa,  qış axşamlarında söhbətləşməyə gedirdi. Beş uşaq böyütmüşdü Cəbrayıl kişi: üç oğlan, iki qız. İndi oğlanlar şəhərdə işləyirdi, qızların da hərəsi bir qonşu kəndə ərə getmişdi. Yaydan-yaya bu iki otağı nəvələrin səs-küyü, şən-şaqraq gülüşləri doldururdu. Qışda isə Cəbrayıl kişi hər qapısını döyən olanda sevinir, ürəklə ona mürəbbəli çay təklif edirdi. İtdən-pişikdən də kasad deyildi kəndin sınıqçısı. Canavarlar aparana qədər iri, boz çoban iti kəndin uşaqlarını az qorxutmamışdı. Pişiksə hələ sağdı, necə deyərlər, “ortada yeyib qıraqda gəzərək” sınıqçının evini hənirləndirirdi. 

	Fariz kişini sınıqçının evinə çatdırdıq, köməkləşib sobanın yanındakı taxtın üstünə uzatdıq. Yazığın iniltisi evi başına götürmüşdü. Cəbrayıl kişi başını bulaya-bulaya, “vah-vah” deyə-deyə cəld işə başladı. Düzdür, o, Fariz kişinin dərdinə əlac edə bilməsəydi kimsə onu qınamayacaqdı, axı, həkim deyildi. Yenə də Cəbrayıl kişi həmişə dediyi sözlərə sadiq idi:

	-Hər bir can Tanrının əmanətidi. Hamı can öldürə bilər, amma kimsə can yarada bilməz. Yaradanın əmanətinə xəyanət edəmmərik, bacardıqca qorumalıyıq. 

	Sınıqçı yaralıya bir çəngə ot uzadıb çeynəməsini tapşırdı. Sonra qayçını götürüb onun şalvarının balağını aşağıdan yuxarıya-dizəcən kəsdi. Otu çeynədikcə yaralının iniltisi azalırdı. Cəbrayıl kişi yaranı ilıq suyla yudu, sınan sümükləri ağız-ağıza qoydu, hər iki tərəfdən nazik çubuqlar qoyub iplə möhkəm bağladı.  Bu mövsümdə hamının zirzəmisində meyvə arağı tapılardı. Cəbrayıl kişinin arvadı ərindən buyruq gözləmədən zirzəmiyə enib meyvə arağı çıxartmışdı. Sınıqçı meyvə arağını dəsmala tökdü, yaş dəsmalla canavarın dişlədiyi yerləri təmizlədi və yaranı sarıdı. İşini bitirəndən sonra Fariz kişiyə dedi:

	-Bilirəm, gips olmasa bu sınan sümüklərin ağrısı səni çox göynədəcək. Amma, neynək, dözməlisən. Əsas qorxu getdi. Tez-tez gələrəm özüm yanına, yarana baxaram, sarığını dəyişərəm. Dözmək isə sənə qalır. 

	Fariz kişinin danışmağa halı qalmamışdı. Elə başıyla sınıqçıya minnətdarlığını bildirdi. Bu dəfə də köməkləşib Fariz kişini öz evinə qaytardıq,  yatağına uzadıb bir az da yanında dayandıq. Bozdağda adət idi, ağrıyanın, xəstələnin yastığının yanı boş qalmırdı, hamı bir-bir gedir, söhbət edir, xəstənin başını qatırdı ki, xiffət çəkməsin. 

	Həmin qış qoca sınıqçı Fariz kişini də sağaltdı. Düzdür, o gündən sonra Fariz kişi yeriyəndə azca axsayırdı, amma, o, buna görə də hər gün şükür edirdi. 

	***

	Canavarların qorxmadan insanlara hücum etməyi həm qəribəydi, həm də qorxunc. Əlac ona qalırdı ki, kəndin içində belə insanlar tək gəzməsinlər, harasa gedəndə iki bir-üç bir getsinlər. 

	Evə çatanda saat yeddini keçmişdi. Anamla Nigar axşam yeməyi üçün süfrəni hazırlayırdılar. Günəş ağlayırdı, atamla Kürşad Günəşin yanında yerdə-sobanın kənarında oturub onu qılıqlayır, kiritməyə çalışırdılar. Məni görən kimi Günəş daha bərkdən ağlamağa başladı. Anam gülə-gülə dedi:

	-Boy, boy... Atasını görüb hönkürməyinə bax bunun... Arxalı hiss elədi qəfil.

	-Niyə ağlayır ki?-deyə soruşdum. 

	-Nə olasıdı ki?! Ağac tilişkəsini alıb əlinə, uzadır sobaya. Mən də əlindən aldım tilişkəni, dedim həm əlinə batırar, həm də uşaqdı, qolunu sobaya bütöv soxar. Bayaqdan kürlük edir ki, niyə qoymadınız mən sobaya odun doldurum. 

	Əyilib Günəşi qucağıma aldım, saçlarından öpdüm, kiritdim. Sonra birlikdə süfrəyə keçdik. Anamın bişirdiyi düşbərə sarımsaqlı qatıqla bu soyuqda can dərmanı kimiydi. Necə deyərlər, “ölü yesə, dirilərdi”. Yemək yeyə-yeyə Günəşin ağlamağını düşünürdüm. Ürəyimdə deyirdim ki: “Ay mənim göyçək qızım, kaş, elə dərdimiz odun tilişkəsi olsun... Kaş, elə ağlama səbəbimiz bu olsun...”

	Yeməkdən sonra Nigar məni otağın küncünə çəkib pıçıldadı:

	-Cahangir, neçə gündü sənə deyəmmirəm, amma, nə anan, nə də mən gecələr rahat yatammırıq. Canımızı qorxu alıb. Bu gün heç uşağı həyətə də çıxarmamışam. Başlarını içəridə birtəhər qatıram. Başıbatmış canavarlar həyətə də gələrmi, görəsən? 

	Nigarı arxayın salmağa çalışdım, qorxmamağını söylədim, canavarların ürək edib həyətə gələ bilməyəcəklərini dedim... Amma, özüm də bilirdim ki, qorxmaqda haqlıdır... Doqqazın başında dağ boyda Fariz kişiyə cuman yırtıcı həyətdəki bir balaca uşağı dişinə keçirməyə çəkinərmi?! Ağlımdan keçən düşüncədən ətim ürpəşdi... Bu fikirləri başımdan qovmağa çalışdım. 

	Atamın sözləri köməyimə gəldi:

	-Bala, mal-heyvanı rahatlamışam. Bir az da odun qırmışam. Çox keçməmiş çıxıb tonqalı qalamalıyıq, lopaları yerləşdirməliyik. 

	Qalın geyinib həyətə çıxdıq. Atam tonqalı qaladı, mən də lopaları yerləşdirdim. Elə yandırmağa hazırlaşırdım ki, çəpərin o üzündən Əşrəfin səsi gəldi: 

	-Cahan, ay Cahan!

	-Darvaza açıqdı, itələ, içəri keç!-deyə hay verdim. 

	Əşrəf gəlib tonqalın kənarındakı kötüklərdən birinin üstündə əyləşdi. Tüfəngi çiynindən asılı idi. Mən lopalardan bir neçəsini yandırıb tonqalın yanına qayıtdım. Atama hələlik içəri keçməsini, lazım olanda çağıracağımı söylədim. Atam evə girəndən sonra Əşrəf sözə başladı:

	-Həyəti atama tapşırmışam. Özüm də bir az kəndin içində əlimdə tüfəng dolaşdım. Gördüm, ürəyim çox narahatdı, dedim, bir yanına gəlim. 

	-Yaxşı eləmisən... 

	-Ağlıma bir fikir gəlib, əslində. 

	-Sənin ağlına elə-belə fikir gəlməz, ay Əşrəf...

	Gülüşdük. Lakin, gülüşümüz uzun çəkmədi. Əşrəf sifətinə qərarlı bir ifadə verib ciddiyyətlə dedi:

	-Deyirəm, bu gecə biz onlara hücum edək. Üzbəüz dağda ulayırlar. Birbaş  üstlərinə gedək. Bəlkə belə qorxub-çəkinələr, kəndə girməyələr. 

	-Olar... Amma, iki nəfər az deyilik? 

	-Bizdən başqa dörd nəfər də var. 

	-Kimə demisən?

	-Dəmir, Nicat, Məhəmməd, bir də Əmir. 

	Dördü də mərd, qorxmaz cavanlardı. Fikrən dostumla razılaşmışdım. İşin çətini atamı razı salmağıydı. Əndişəmi Əşrəfə deyəndə gülümsədi:

	-O iş mənlik!-dedi. 

	Atamı içəridən çağırdım. Əvvəlcə Əşrəf planı olduğunu, atasının ona güvəndiyini və planını dəstəklədiyini söylədi. Sonra da məsələni ətraflı izah edib atamdan razı olmasını xahiş etdi. Atam bir neçə dəqiqə fikirləşdi, sonra üzümə baxıb dedi:

	-Gedin! Amma, ehtiyatı əldən buraxmayın. Unutmayın, sizin ağlınız onların cəsarətindən də, yırtıcılığından da min qat kəskindir. 

	Yarım saat sonra altı nəfər, əlimizdə yanan lopalar, çiynimizdə tüfənglərimiz yola qoyulmuşduq. Kənddən uzaqlaşdıqca canavarların səsi daha aydın eşidilirdi. Bu səsdə vəhşi bir ehtiras vardı... Qara canavarın sağlığında canavarların ulartısında mərdlik, cəsarət duyulurdu. İndi isə ac yırtıcıların ulartısı ancaq bircə şeyi anladırdı: didib-parçalamaq... Əlimizdəki lopaların işığı da canavarları qorxutmurdu. Elə bil, bizi gözləyirdilər. 

	Hilal şəklində irəliləyirdik. Bu, qədimlərdən türklərin döyüş taktikası idi; hilal şəklində irəliləmək düşmənin mühasirəsinə düşməyi önləyirdi. Əksinə, düşmən bu yarımhalqanın mərkəzində qalırdı. 

	Havada duman da vardı. Əşrəf bir anlığa ayaq saxlayıb ətrafa göz gəzdirdi və dedi:

	-Əsl canavarların sevdiyi havadır ha... Qaranlıq və duman... 

	Yenə irəliləməyə başladıq. Qaranlığı aydınlatmağa, dumanı qovmağa  lopalarımızın gücü yetmirdi. Bir qədər də irəli gedəndən sonra canavarlar dörd bir tərəfdən görünməyə başladı. Hələlik, yerimizdə dayanmaq ən yaxşısı idi.  Hamı eyni tərəfə baxsaydı, arxadan zərbə vurula bilərdi. Üç nəfər üzü sağa, üç nəfər də üzü sola dayandıq.  Əlimizdəki lopaları qara sancıb ətrafımızın işıqlanmasını təmin etdik. Tüfənglərimiz hazır vəziyyətdəydi. 

	Hamı bir nəfər kimi Əşrəfin göstərişlərinə əməl edirdi. Təklif ondan gəldiyindən, onun strategiyasını izləməli olduğumuzu bilirdik. Bu məqamda hər başdan bir səs çıxsa, ağzıbirlik olmasa, canavarlar bir həmlədə axırımıza çıxardı. 

	Yavaş-yavaş canavarlar ətrafımızda vurnuxmağa, bizi mühasirəyə almağa başladılar. Qaranlıqda parlayan gözlər o qədər çoxdu ki, saylarını təxmin etmək mümkünsüzdü. Əşrəf bizə aşağı çökməmizi söylədi. Ayaq üstə dayanmaq həm yorucuydu, həm də nişan almaq bir az çətindi. Nicat başını qaldırıb yuxarı baxdı və sevincək dilləndi:

	-Aha... Duman çəkilir, göyün üzü açılır. Baxın, ay da görünür...

	Mən də yuxarı baxdım, doğrudan da, artıq göyün üzü açılırdı. Belə getsə, beş-on dəqiqəyə ayın işığı bütün buraları: meşəni və durduğumuz biçənək yerini aydınladacaqdı. Xəfif əsməyə başlayan külək lopaların alovunu göyə “dartırdı” sanki. Ürəyimdən keçdi ki, külək də üşüyüb, alovu özüylə aparmaq istəyir... 

	İlk atəşi Əşrəf açdı; bir canavarı sinəsindən vurdu. Yaralı canavar qarın üzərində zingildəyir,  axan qanı qarı rəngləyirdi.  Deyəsən, yoldaşlarının yerə yıxılması digərlərini  azca qorxutdu; on beş-iyirmi addım geri çəkildilər. Amma, aydındı ki, getmək fikirləri yoxdu. Əşrəf tüfəngini yenidən doldurdu. Sonra bir gözü canavarlarda, bir gözü bizdə dedi:

	-Hamı birdən atəş açmasın. Birimiz sağdan, birimiz soldan iki-iki ataq ki, tüfəngləri doldurmağa fürsətimiz olsun. 

	Hamımız razılaşdıq.  Külək gücləndikcə daha da soyuyurdu. Soyuq dağ küləyi lopaların alovunu sağa-sola yelləyir, qarı sovurur, maraqlı, nağılvari bir mənzərə yaradırdı. Yerimizdə möhkəm dayanmışdıq. Düşmənlərimiz də zəif deyildilər, bilirdik. Biz onları, onlar da bizi qorxutmaq istəyirdilər. Ətrafımızda hərlənir, mırıldanır, ulayır, sanki qorxmadıqlarını, hər an hücum etməyə hazır olduqlarını anladırdılar. 

	Yaralı canavar hələ ölməmişdi; arxa ayaqlarıyla qarı cırmaqlayır, qanlı ağzını asta-asta açıb-yumurdu. Gözləri göy üzündəki boşluğa mənasızca zillənmişdi. Beş-altı canavar onun baş ucunda dayanıb ulayırdı. Sanki, ölərkən onu tək buraxmaq istəmirdilər. Bu vəziyyət çox uzun çəkmədi; təxminən, beş dəqiqə sonra yaralı canavar öldü. 

	Bütün sürü ulamağa başladı. Yırtıcıların vahiməli səsi ürəyimizə xəncər kimi saplanır, beynimizdə uğultu yaradırdı. Dəmirlə Məhəmməd bu səsə dayana bilməyib ucadan bağırdılar. Əşrəf onları sakitləşdirmək üçün dedi:

	-Bəsdirin, görək! Onlar qəsdən belə edir ki, biz qorxaq. Amma, onlar bilmir ki, mən bura Bozdağın ən say-seçmə oğullarıyla gəlmişəm! Bu gecə onların axırına çıxmalıyıq! 

	Onun bu cəsarətləndirici sözləri bizi daha da ürəkləndirdi, Məhəmmədlə Dəmir də sakitləşdi. Burda bircə anlıq tərəddüd, yaxud qorxu son demək idi. Bu gecə Əşrəfin  cəsarətinə bir daha heyran olmuşdum. O, əsl komandir kimi bizə tapşırıqlar verir, öz kiçik ordusunun qalibiyyəti  üçün bu qaranlıq gecədə əlindən gələn hər şeyi edirdi.

	Ölən yoldaşlarına yas saxlayan sürünün ulartısı, elə bil, yer-göyü inlədirdi. Yəqin, döyüşə hazırlaşırdılar... Biz də hazırdıq; tüfənglərimiz hər an gecənin  sükutunu poza bilərdi.  Canavarlar sakitləşəndən sonra içlərindən ən iri olanı ayrılıb bizə tərəf gəlməyə başladı. Fikrimdən keçirdim ki, yəqin, qara canavardan sonra başçı budur. Düzdür, boyu-buxunu, əzəməti “dostum”a çatmazdı, yenə də hiss olunurdu ki, bütün sürünü öz vahiməsində saxlayır. Lopaların işığında onu başdan-ayağa süzdüm; bədənində bir çox yara izi vardı, quyruğu qopmuşdu, gözlərinin birinin yerində qara boşluq görünürdü. Əşrəf sakit səslə dedi:

	-Atəş açmayın. Görək, axırı nə olacaq. 

	Qara canavarla ilk qarşılaşmamızı xatırladım. Ürəyimdə özümü qınadım; əgər ilk gördüyümdə onu öldürsəydim, bəlkə də bu qədər uzun çəkən bir savaş heç başlamazdı... Sonra da özümə təsəlli verdim: “Eybi yox, bu təzə  başçının alnına bir güllə çaxaram, məsələ həll olunar...” 

	Təzə başçı bizə çatmağa bir neçə addım qalmış dayandı, başını sağa-sola çevirib mırıldandı. Əşrəflə mən bunun nə demək olduğunu bilirdik, o, öz döyüşçülərinə hücum əmri verirdi. Yadıma dişi canavar düşdü. o vaxt qayalıqda qara canavardan sonra ikinci başçı o idi, indi isə gözə dəymirdi. 

	Biz hilal formasında dayanmışdıq, canavarlar ətrafımızı çevrələmişdi. Sanki,  çevrə hilalı udmaq istəyirdi. Canavarlar asta-asta irəli addımlayır, bir-birinin hərəkətini izləyirdilər. Sanki, heç biri birinci irəli atılan olmaq istəmirdi. Bəlkə də bayaqkı mənzərə-yoldaşlarının ölümü onları az da olsa qorxutmuşdu. 

	Əşrəf bizə hilalı böyütməyimizi söylədi. Hər kəs bir-birindən iki metr daha aralanacaqdı. Atəşin onlara yaxınlaşdığını görən canavarların çevrəsi də bir az böyüdü, aralarındakı məsafə artdı. Bunun əksi olsaydı, bizim işimiz çox çətin olardı. Növbəti gediş canavarlarındı. Kor başçı yenidən bir neçə addım irəli gəldi, hilalın başına hərlənməyə başladı. Hilalın bir ucunda Əşrəf, bir ucunda mən dayanmışdım. Amma, rahatca danışa bilirdik. Fikrimdəkini eşidiləcək bir səslə dilə gətirdim:

	-Hərlənir ki, hilalın zəif nöqtəsini tapsın.

	-Ay başı üçün...-Əşrəf cavab verdi.

	-İstəyirəm, alnına bir güllə çaxam.

	-Hələ yox! Səbirli ol! 

	-Niyə?

	-Ola bilsin, əsl başçı bu kor deyil! Qayalıqdakı dişi canavarı yadına sal. O da belə eləmişdi. Əsl başçı sonradan gəlmişdi.

	Əşrəfin dediyi ağlıma batdı. Bu, mümkün idi. Ani olaraq fikrimdən keçənlərdən qanım dondu:

	-Əşrəf!

	-Hə, Cahan. 

	-Birdən əsl başçı o dişi canavardısa, bu dəqiqə kəndə hücum edibsə?

	Hamı içini çəkdi. Kənd arxamızdaydı, amma, bu hündürlükdən asanca yanan tonqalları görmək olurdu. Əşrəf arxayınçılıqla dilləndi:

	-Əgər elə şey olsa,  mütləq kənddə tüfənglər işə düşərdi. Bayaqdan bir dənə də olsun güllə səsi eşitməmişik. Yox, arxayın olun. Savaş burdadı. 

	Hamımız bir az rahatladıq. Yenə də kənd sarıdan az da olsa narahatlığım vardı.  Gözümü hərləyib kor canavara baxdım. O, hilal boyu hərlənib Əşrəfin qarşısında dayandı, mırıldanmağa başladı. Deyəsən, onun üstünə atılmaq istəyirdi. Yox, bu ağılsızlıq olardı. Canavarlar da bu qədər ağılsız birini özlərinə başçı seçməzdi. 

	-Nəsə qəribədi...-Dəmir dedi.

	-Burda nəsə bir iş var...-Məhəmməd onun sözünə qüvvət verdi. 

	Kor canavar dartınıb irəli atılırmış kimi bir hərəkət etdi, Əşrəf  onu nişan almağa macal tapmamış da geriyə-çevrənin mərkəzinə qayıtdı. Qəfildən canavarlar ulamağa və bizə tərəf qaçmağa başladılar. Elə bir vəziyyətdəydik ki, Əşrəfin dediyi kimi növbəylə atəş açmaq mümkünsüzdü. Son eşitdiyim Əşrəfin:

	-Yerinizdən tərpənməyin!-sözləri oldu. 

	Bir anın içində atılan on iki güllə dağlarda əks-səda verdi. Tüfəngi təkrar doldurmağa vaxt yoxdu, lopalara daha yaxın durub tüfəngin qundağıyla üstümüzə gələn canavarlara vurmağa başladıq. Qanlı savaş anbaan şiddətlənirdi. Birdən gözüm kor canavara sataşdı, arxadan Əşrəfə yaxınlaşırdı.  Yerimi boş qoysam, hilal pozulacaqdı, bu isə hamımızın məhvi deməkdi. Bu səs-küydə səsim Əşrəfə çatmazdı. Xəncərimi çəkib atmaqdan başqa yol görmürdüm. Amma, aradakı məsafə çoxdu, gecənin gözü bu uzaqlıqda onu vurmağım çətin olardı. Üstəlik, xəncər boşuna getsə, hədəfə dəyməsə əliyalın qala bilərdim. Çarəsizliyim boğazıma dirəndiyi an var-gücümü toplayıb bağırdım:

	-Əşrəffff!!!

	Əşrəf səsimə geri döndü və üstünə atılan canavarla üz-üzə gəldi. Tüfəngin qundağını hərləyib kor başçının başına vurdu. Yırtıcı zingildəyib geri dartındı. Canavarlar daha sıx birləşməyə, eyni yerdən iki-iki, üç-üç hücum etməyə çalışırdılar. 

	-Lopaları götürün!-Əşrəfin hayqırtısı minilliyin o tayından gəlirmiş kimi əzəmətli idi. 

	Hamımız bir nəfər kimi lopaları əlimizə alıb hərləməyə başladıq. Birdən Dəmir yerində səndirlədi, deyəsən, ayağı qarda nəyəsə ilişmişdi. Lopası əlindən düşdü, tüfəngini çiynindən götürüb təkrar qundağıyla üstünə gələn canavarlardan birini vurdu. Amma, ikincisi qəfil aşağı əyilib dişlərini Dəmirin ayağına keçirməyi bacardı. Hilal pozulmuşdu... Bizə başqa döyüş manevri lazımdı. Hamımız Dəmirin başına toplaşdıq. Amma, Əşrəf bizdən öncə çatıb Dəmirin ayağından yapışan canavarın başına lopayla vurdu. Canavar zingildəyib geri çəkildi. Dəmir Nicatın köməkliyiylə  ayağa qalxdı. Ayağından qan axsa da, canavar dişini dərinə batıra bilməmişdi.  Dəmirin ətrafında çevrə kimi toplandıq. Bir-birimizə qısılıb qalmışdıq. Hamının baxışlarından bircə sual boylanırdı: “Nə edəcəyik?” Əşrəfə baxdım; qaşları düyünlənmişdi, dərin fikrə getmişdi. Düşündüm ki, yəqin, bu qədər insanın təhlükəylə üz-üzə qalmasında özünü cavabdeh bilir. Axı, hamımızı bura o, gətirmişdi. Elə bil, Əşrəf fikrimdən keçənləri oxuyurdu, üzümə zənnlə baxıb dedi:

	-Al mənim lopamı da sən götür... Tüfəngi doldurum. 

	Lopanı götürüb Əşrəfin önünə keçdim. O, tüfəngini yenidən doldurdu. Onun nə etmək istədiyini anlayırdım, canavarlar bizim gülləmizin bitdiyini zənn edib ürəklənmişdilər. İndi Əşrəf, heç olmasa, birini gülləylə vursa, geri çəkilmək ehtimalları vardı. 

	Əşrəfin atdığı güllə canavarların birinin böyründən dəydi. Yaralı yırtıcı geri qaçmaq istəsə də, bacarmadı; yerə yıxıldı.  Güllə səsindən diksinən canavar sürüsü geri çəkildi. Tüfənglərimizi doldurub  yenidən hilalı bərpa etdik. Dəmirin ayağını yerə rahat basa bilməməsi məni narahat edirdi. Dayana bilməyib soruşdum:

	-Dəmir, qardaş, bərk ağrıyır?

	-Ürəyimdəki intiqam hissi bütün ağrılardan güclüdü, Cahangir! Bu yırtıcıları məğlub etməsək,  vüqarımız, dəyanətimiz ağrıyacaq!

	Daha deməyə söz tapmadım. Əşrəf qeyri-ixtiyari dilləndi:

	-Oğulsan, Dəmir! 

	Dəmirin sözləri bizi daha da ürəkləndirdi. Nicat ətrafa nəzər salıb dedi:

	-Xəbəriniz var ki, altı canavar öldürmüşük?

	Onun səsində fərəh və qələbəyə inam vardı. Hamımız yerdəki canavar meyidlərinə baxırdıq. Nicat düz deyirdi, bu gecə altı canavarın həyatına son qoymuşduq. Hamımızın sakit, səssiz biri kimi tanıdığımız Əmir də bu döyüşdən ilhamlanıb danışmağa başladı:

	-Əşrəf, doğrudan da, ağıllı və cəsur başçısan! Qətiyyətli qərarların olmasaydı, nə bura gəlməzdik, nə də bu yırtıcılara kimin güclü olduğunu göstərə bilməzdik! 

	-Bəlkə də, bizim bugünkü cəsarətimiz Bozdağın yeganə xilas yoludu...-Əşrəf qayğılı-qayğılı ona cavab verdi. 

	Kor canavar dişlərini qıcırdadaraq ətrafda hərlənir, kədərli-kədərli ulayırdı. Çox güman ki, ilk hücumda bu qədər itki verən bir başçı kimi sürüdəki nüfuzuna xələl gəlməsini istəmirdi. İkinci hücum üçün hələ risk etmirdi, yenə itki versə, sürü zəifləyəcəkdi. Kor başçı onu da bilirdi ki, indi geri çəkilsə, arxadan atılan güllələr yenə can alacaq. Görünür, başçı yeni bir qərar vermək üçün zamana ehtiyac duyurdu. Amma, zaman həm yırtıcıların, həm də bizim əleyhimizə işləyirdi. Deyəsən, Məhəmmədlə mən eyni şeyi fikirləşirdik, mən sussam da, o, düşüncələrini dilinə gətirdi:

	-Əgər  insanla canavarın bir-birini anlayacağı dil olsaydı, bu kor bizə deyərdi ki, bu gecəlik atəşkəs edək, sabah gəlin. 

	Hamımızın dodağı qaçdı, Əşrəf ucadan dedi:

	-Hazır olun! İndi mən birini nişan alacağam. 

	Əşrəf sürünün ön cərgələrindəki canavarlardan birini, mən də kor başçını nişan aldım. İki güllə eyni anda açıldı. Əşrəfin atdığı güllə döyüşçü canavarı yerə sərsə də, mənim gülləm  kor başçının arxa sol ayağını yaralamışdı.  Canavar zingildəyərək özünü sağ tərəfimizdəki qayalığa atdı. Yaralı başçını hesaba qatmasaq, bu gecə yeddi canavar vurulmuşdu. Digər canavarlar özlərini qaranlıq meşəyə təpdilər və ulaya-ulaya bizdən uzaqlaşdılar. Elə ki, səsləri uzaqdan, boğunuq eşidilməyə başladı, Əşrəf dedi:

	-Bu gecəlik bu qədər. Kəndə dönək, Dəmirin yarasının qayğısına qalaq. Daha bu gecə  geri dönməzlər. Sabaha da Allah kərimdi. 

	Qərara aldıq ki, sırayla Dəmirin qoluna girib yeriməsinə kömək edək. Tüfənglərimizi çiynimizdən asıb geriyə-Bozdağa tərəf asta-asta irəliləməyə başladıq...

	***

	Kor canavar özünü qayalığa boşuna vurmamışdı. O, əsl başçının-iri, dişi canavarın məhz bu qayalıqda gizlənib döyüşün sonunu gözlədiyini bilirdi. Əgər ölmədən onun yanına çata bilsə, öz vəzifəsini yerinə yetirdiyini, son damla qanınadək vuruşduğunu sübut  etmək şansı vardı. Elə ki, qayalığın tam mərkəzindəki şiş qayanın dibinə çatdı, yerə çökdü. Onsuz da bütün qışı dəfələrlə yaralanmışdı, bu axşamkı yara onun sonu olacaqdı. Axan qanı canındakı bütün təpəri üstələyirdi. 

	Kor başçı son gücünü toplayıb başını yuxarı qaldırdı, üzünü şiş qayaya tərəf tutub uladı. Az sonra  dişi canavar öz heybətli görünüşüylə arxa tərəfdən qayanın üstünə çıxdı. Kor canavarın yarasını gördü, asta-asta qayadan aşağı endi,  düz onun yanına gəldi. Kor canavarın tək gözü dişi başçıya deyil, göyün üzündəki aya baxırdı. Bu baxışlarda zərrə qədər də qorxu yoxdu. O, öz aqibətini yaxşı bilirdi. Dişi başçı aşağı əyilib bir həmlədə onun boğazını qopartdı, kor canavar  xırıldayaraq öldü. 

	Sonra dişi üzünü döyüş meydanına tərəf tutub uladı. Kor başçının gəldiyi qayalıqlarda döyüşçü canavarlar görünəndə yenidən şiş qayanın başına dırmaşdı. Arxadan gələn döyüşçülər kor başçının cəsədini bircə anın içində parçalayıb yedilər. Döyüş meydanındakı yeddi canavar meyidini də eyni son gözləyirdi... Ölənlərin meyidinin yeyilməsiylə təzədən güc toplanması canavar qanunlarına daxil idi. 

	Dişi canavar bilirdi ki, yerdə qalan doqquz döyüşçüsü ilə cəmi bircə dəfə Bozdağa hücum etmək şansı var. Bu hücumda ya qalib olacaqdılar, ya məğlub. Amma, qara canavardan öyrəndiyi bircə şey vardı: heç vaxt özü döyüşün mərkəzində olmayacaqdı... Əgər döyüşçüləri qalib gəlsə,  yazadək yeyəcəkləri olacaqdı. Yox, əgər məğlub olsaydılar, o, mütləq sağ qalmalıydı... Növbəti il yenidən əniklər doğmalı, beş-altı ilə yeni bir sürü yaratmalıydı. 

	...Dişi canavar döyüş meydanındakı meyidlərdən birini tək parçalayırdı, yerdə qalan altı meyidi də döyüşçülər bölüşürdülər. Hamısı yeyib doyandan sonra dişi başçı aşağıya-Bozdağa tərəf baxıb bir dəfə daha uladı... Onun bu ulartısında növbəti savaşa səsləniş vardı... 

	             Canavarların arasında  yaşamağa başlasanız, onlar kimi davranmağa  məcbursunuz.

	N.Kruşçev

	 

	Dəmirgilin evi bizim səmtdəydi və yolumuz kəndin mərkəzindən keçirdi. Mərkəzə çataçatda həmkəndlilərimizin toplaşdığını, təlaşla bizi gözlədiklərini gördük. Ən çox da ağsaqqallar əndişəliydi. Dəmirin yaralı ayağını görər-görməz Zeynal kişi bizi danlamağa başladı:

	-Yekə oğlanlarsınız! Bu kəndin bel sütunusunuz! Bu nə dəlilikdi? Bilə-bilə ölümə getmək  kimin ağlına gəlib? 

	Bizsə, onun danlaqlarına cavab verməkdən daha çox, Dəmiri evə çatdırmaq istəyirdik. Nicatla mən Dəmirin qoluna girib evə sarı yönəldik. Əşrəf, Əmir və Məhəmmədsə kəndin mərkəzində qaldı. 

	Dəmiri evə qoyduqdan sonra Nicat Cəbrayıl kişinin arxasınca getdi, mən də kəndin mərkəzinə qayıtdım. Sən demə, Əşrəf gecə baş verənləri bircə-bircə həmkəndlilərimizə danışıbmış. Artıq Bozdağlıların üzü gülürdü, bizi-gecəni dağda keçirən altı nəfəri əsl qəhrəman kimi görürdülər. Zeynal kişi tərifin birini bir qəpik eləmişdi:

	-Belə oğulları olan kənd hər yırtıcıya boyun əyməz! Əşrəf kimi, Cahangir kimi, Məhəmməd kimi oğullara həmişə etibar eləməliyik. Gör ha, Nicatla Dəmir də öz hünərlərini göstəriblər! Hələ bizim bu sakit Əmir, mən bilməzdim ki, o, belə qorxmazdı, ürəklidi!

	Onun bayaqkı danlağını yadıma salıb gülə-gülə dedim:

	-Eşitməmisən, Zeynal dayı, ağlına uyan qəhrəman olmur?!

	***

	Gün boyu rahatca dincəlmişdik, amma, bilirdik ki, gecəyə hazır olmalıyıq. Hava qaralmamış mal-heyvanı rahatladıq, lopaları hazırladıq, həyət-bacanın giriş-çıxışını bərkitdik. Qərara alındı ki, təkcə həyətlərdə yox, küçələrdə, doqqazların başında da tonqallar qalansın. Kəndin cavanları qrup halında küçələri, qocalarsa çəpərləri qoruyacaqdı. Strategiyamız bu idi: canavarlar həmişəki kimi yalnız həyətlərin qorunduğunu düşünsə, rahatca küçələrə səpələnəcəkdilər, bu vaxt isə biz onları ovlamağa başlayacaqdıq. 

	Küçələrdə pusqu quran dörd qrup idik; hər birinə dağdakı hilal strategiyasında təcrübə qazanmış bir gənc başçılıq edirdi. Təkcə Dəmir bu gecəki savaşda olmayacaqdı; Cəbrayıl kişi onun yarasını yuyub-təmizləmiş, bərk-bərk sarıyıb, ən azı, üç-dörd gün ayağa qalxmamağı tapşırmışdı. 

	Bütün hazırlıqlarımıza baxmayaraq, o gecə bir güllə də atmadıq. Çünki, canavarlar gəlmədi... Heç onların ulartısı da o gecə eşidilmədi. Arada-bərədə  “qorxub qaçıblar” deyə ehtimallar olsa da, Bozdağlılar arxayınlaşmaq, ehtiyatı əldən vermək istəmirdi. 

	Altı gün səssiz keçdi, artıq həmkəndlilərimin çoxu yeni bir savaşın olmayacağından əmindi. Amma, mən elə düşünmürdüm. Əksinə, qorxurdum ki, ən hazırlıqsız anımızda hücum çəkərlər, bir anın hökmüylə məğlub olarıq. 

	Dağdakı savaşdan artıq on gün keçmişdi, bu gecə küçəyə cəmi altı nəfər çıxmışdıq; Əşrəf, Dəmir, Məhəmməd, Nicat, Əmir və mən. Dəmirin ayağa qalxıb bizə qoşulmasına sevinmişdik.  Bozdağlılar artıq canavarların gəlməyəcəyinə inanmışdılar. Amma, biz canavarlarla üz-üzə, nəfəs-nəfəsə döyüşmüşdük, onların gözlərindəki vəhşiliyi görmüşdük, gələcəklərinə əmindik.  Düzdür, Zeynal kişinin kəndin ətrafındakı meşəliklərdə və qayalıqlarda qurduğu tələlərə iki-üç canavar düşmüşdü, amma, biz bilirdik ki, sonuncu döyüş baş tutacaq. Onlar hər itirdiklərinin əvəzinə bizə ziyan vurmağa çalışacaqlar. 

	Onuncu gecənin sabahı evə dönəndə Nigarın da, anamın da üzündə bütün qış boyu görmədiyim bir işıq gördüm. Deməli, Bozdağlıların canavarların gəlməyəcəyinə olan inamı onlara da sirayət etmişdi, artıq onlar da qorxusuz-ürküsüz qışı başa vuracaqlarından əmindilər. Evdəki bu şən ab-hava uşaqların səslərinə də hopmuşdu. Kürşadla Günəşi qucaqlayıb ətirlərini ciyərlərimə çəkdim, onlarla keçən hər anın mənimçün necə qiymətli olduğunu bir daha düşündüm. 

	Anam səhər-səhər itburnu dəmləmişdi, gecənin soyuğunu canımdan qovmağın yolu bu çaydan, ən azı, iki fincan dalbadal içməkdi. Sobanın üstündə kövrələn kürə çörəyinin ətri, motal pendirli, kərə yağlı yaxma... Bütün bunlar kənd qışının gözəlliyiydi. Baxa-baxa düşünürdüm ki, problemlər olmasa, rahat həyatın qədrini bilmək çətin olardı. İnsan itirmək qorxusunu dadmasa əlində olanlara görə şükür edəcək qədər kamil deyil... 

	On birinci gecə yenə kəndin içində gəzirdik, yenə altı nəfərdik... Kənddə yalnız beş-üç həyətdə tonqal yanırdı, heç, deyəsən, o tonqalların da ətrafında daha növbə çəkən yox idi. Gecə saat iki olardı, qarşı tərəfdəki dağlardan ulartılar eşidilməyə başladı. Vahiməli canavar səsləri getdikcə yaxınlaşırdı, amma, bu dəfə Bozdağ hazırlıqsız idi... 

	Altı nəfər bir-birimizə baxırdıq, hansı səmtə, hansı küçəyə qaçsaq, canavarların qarşısında dayana bilərdik? Bilmirdik... Çünki, onlar həmişəki kimi eyni anda kəndin müxtəlif istiqamətlərindən hücuma keçəcəkdilər. Əsəblərimiz anbaan gərilirdi, dözməyib dedim:

	-Əgər camaat bizə inansaydı, bircə damcı da olsa,  inansaydı, belə hazırlıqsız olmazdıq... 

	-Əvvəlki kimi hər həyətdə tonqal qalamaq, hər doqqazda əldə tüfəng hazır gözləmək mümkünsüzdü artıq. Qapı-qapı gəzib hamını xəbərdar etmək də gecdi. Sayıqlığımızı qorumalıyıq. İndi bir şey fikirləşərik. 

	Əşrəf məni sakitləşdirməyə, əsəbimə yenilməyə qoymamağa çalışırdı. Canavarların yaxınlaşan qorxunc ulartısı ilə birgə kənddə səs-küy artmağa, adda-budda tonqallar yandırılmağa başladı. Həyətlərin çoxunda isə heç tonqal yandırmaq üçün hazırlıq görülməmişdi. Əllərinə keçən bir parça odundan yarım-yamalaq lopa düzəldib tələsik həyətə çıxanların səsi-küyü yavaş-yavaş kəndi bürüyürdü. 

	Canavarların sayının əvvəlki qədər çox olmadığını bilirdik, amma, bu dəfə onların daha azğın, daha gözüdönmüş olduqlarının  da fərqindəydik. Şərq məsəlində deyildiyi kimi, “su meymunun boğazına çatmışdı, qalırdı balasını ayağının altına alsın”. Canavarlar da artıq sonun yaxınlaşdığını bilirdilər, bütün gücləriylə döyüşəcəkdilər. Nicat təklif etdi ki, hərəmiz öz həyətimizə gedək. Mən razı olmadım:

	-Nə qədər?! Nə qədər yalnız həyətimizdəki tonqalın qırağında oturub öz tövləmizin qayğısını çəkəcəyik?! Gecələr yatmayacağıq, uşaqlarımız hər canavar ulartısından qorxub ağlayacaq, ağsaqqal atalarımız bu soyuqlarda sırıqlısına bükülüb mürgü döyəcək?! Yüz dəfə qorxmaqdansa, bir gün savaşmaq yaxşı deyilmi?! 

	-Cahangir düz deyir, gücümüz birliyimizdədi. Dağılsaq, savaş meydanını canavarlara təhvil verdik  deməkdi... 

	Əmirin bu sözlərindən sonra hamımız bir nəfər kimi Əşrəfə baxdıq. Yenə də döyüş əmrini ondan gözləyirdik. O isə qaşlarını çatıb, fikrə dalmışdı. Amma, təhlükənin nəfəsi üzə dəyəndə fikirləşməyə də vaxt qalmır. Əşrəf gəldiyi qərarı açıqladı:

	-Deməli, uşaqlar, iki-iki üç qrupa bölünürük. Hər qrup kəndin bir tərəfinə gedir. Hərə bir səmti qoruyacaq. 

	 Əmirlə Məhəmməd, Əşrəflə Dəmir, Nicatla da mən qruplaşdıq. Nicatla gecələr çox növbə yoldaşı olmuşduq, arxa-arxaya verib döyüşəcəkdik. Əvvəlcə öz doqqazımıza baş çəkdik, sonra səmtin bütün küçələrini bir-bir yoxlamağa başladıq. Hərdən qaranlıqda canavarların parıldayan gözlərini görürdük, amma, onlar anidən qaranlığın içində yox olurdular. Canavarların hücum etmədiyini görən Nicat dedi:

	-Elə bil, onlar da kəşfiyyata çıxıblar, ətrafı yoxlamaqla məşğuldular. 

	-Yox...-dedim. -Həmişə dəstəylə hücum edirdilər, indi tək-tək gözə dəyirlər. Unutma, tək canavarın hirsi də, qəzəbi də çox olur. O, özünün tək olduğunu anladığına görə bütün gücüylə döyüşə atılır. Tək-tək hücuma keçəcəklər. Bu da o deməkdir ki, onlar bura son döyüşçün gəliblər: ya öləcəklər, ya öldürəcəklər...

	Fariz kişinin evinə çataçatda bir canavarın çəpəri aşıb həyətə adladığını gördük.  Həyət qaranlıqdı, görünür,  canavar dişləyəndən bəri Fariz kişi qorxusundan həyətə çıxmaq istəmirdi. Canavarın ardınca biz də çəpəri aşdıq. Fariz kişini haraylamağa başladıq, amma, səsimizə səs verən, eşiyə çıxan olmadı. Tövlənin qarşısına hərləndik, canavar qapını sındırıb içəri girmişdi. Nicatı qapının ağzında qoyub fənərin işığında içəri keçdim. Canavar qoyunlardan birini yerə yıxıb qarnını  parçalayırdı. Gəldiyimi görüb özünü pəncərəyə vurdu. Pəncərənin quru taxtası, tozlu şüşəsi bu zərbəyə davam gətirə bilməyib qırıldı. Canavar çölə tullanmağı bacarmışdı. Onu sağ buraxmaq istəmirdim, yüyürüb eşiyə çıxdım. Nicat məndən qabağa düşüb onu nişan almışdı. Amma, çəpərdən hoppanan ikinci canavar düz Nicatın üstünə düşdü, ikisi də yıxıldı. Hadisə o qədər ani oldu ki, mən tövlədən qaçan canavarı unutdum. Fənərin işığında Nicatın üzündəki qanı görəndə isə dəhşətlə bağırdım. Tüfəngi hərləyib canavarı nişan aldım və tətiyi çəkdim. Canavar Nicatın üstünə yıxıldı. Aramızda olan beş-altı addımlıq məsafəni ayaqlarımdan daş asılmış kimi çətinliklə irəlilədim. Ürəyimdə dua edirdim ki, bu qaranlıqda, bu xaosda atdığım güllə Nicata dəyməsin... Yaxınlaşanda Nicatın hərəkət etdiyini, canavarın meyidini üstündən atmağa çalışdığını gördüm. Elə bildim, köksüm genişləndi, dərindən bir nəfəs aldım, təkrar gücüm-qüvvətim özümə qayıtdı. Canavarın meyidini kənara itələdim, Nicatın əlindən tutub qalxmasına kömək etdim. Sən demə, mənim gülləmlə eyni vaxtda Nicat da xəncərini bu vəhşinin sinəsinə batırmağı bacarıbmış. Yadıma Nicatın uşaqlığı düşdü; adi lobya çubuğu üçün kəndin yaxınlığındakı kolluğa tək getməyə qorxan Nicat indi üstünə atılan canavarın sinəsini parçalayır... Deyəsən, get-gedə biz də qurdlar kimi döyüşməyə alışırdıq... 

	***

	Əşrəflə Dəmir bir-iki küçə hərlənib yollarını Əşrəfgilin doqqazından saldılar. Darvazaya çatmamış çəpərdən həyətə aşan iki canavarı görən kimi Əşrəf tüfəngini hazırlayıb tez həyətlərinə girdi. Dəmir də onun arxasınca qaçmaq istəyəndə iki ev o yanda bərk qışqırıq qopdu. Əşrəf geri dönmədən dedi:

	-Dəmir, sən qaç  gör, nə səs-küydü elə. 

	Dəmir səs gələn səmtə yönəldi. Əşrəfsə həyətə girən kimi darvazanı örtüb canavarları axtarmağa başladı. Lopanın işığıyla əvvəlcə tövlənin həndəvərini, sonra da çardağın altını yoxladı. Canavarlar gözə dəymirdi.

	-Harda gizlənmiş  olarlar ki?! -Əşrəf öz-özünə pıçıldadı.

	Elə bu vaxt artırma tərəfdə parıldayan iki göz gördü. Ağlına da gəlməzdi ki, bu yırtıcılar birbaş artrmaya çıxar, evə bu qədər yaxınlaşar. Tüfəngini hərləyib nişan almaq istədi, tez də fikrindən daşındı. Ya güllə artırmadan içəriyə-evə girərsə? Yox, bu riskə getmək olmazdı. Ona görə də lopa əlində yavaş-yavaş artırmaya yaxınlaşmağa başladı. Fikri o idi ki, canavarı lopayla qorxudub artırmadan aşağı salsın. Beş-altı addım atmamışdı ki, canavar artırmadan həyətə tullandı, mırıldanaraq ona tərəf gəlməyə başladı. Əşrəf tüfəngi əlinə alıb nişan aldı və tətiyi çəkdi. Qarşıdakı canavar yerə yıxılan an sağında-odunluq tərəfdə hənirti duydu. Başını geri çevirməyə macal tapmadı, canavar odunluqdan birbaş üstünə tullandı. Tüfəngi və lopası yerə düşən  Əşrəf anlayırdı ki, yeganə xilas yolu əlini xəncərinə çatdırmaqdı. Amma, xəncərini siyirən kimi canavar onun qolundan yapışdı. İndi Əşrəf  sol əliylə sağ əlini canavarın ağzından xilas etməyə, ayaqlarıyla onun qarnını təpikləyib özündən uzaqlaşdırmağa çalışırdı.  Hər qarnına dəyən zərbədən sonra canavar Əşrəfin qolunu daha bərk sıxırdı. Yerə damcılayan qan ətrafdakı canavarları da çəkə bilərdi. Əşrəf son gücünü toplayıb sol əlini canavarın boğazına keçirdi və sıxmağa başladı. Canavarın isə onun qolunu buraxmaq fikri yoxdu; getdikcə dişlərini daha dərinə saplayırdı.  Bu ağlasığmaz  həyat mübarizəsi Əşrəfdən son dərəcə soyuqqanlılıq və təmkinlə yanaşı, ikiqat artıq güc tələb edirdi. Çox keçmədi ki, Əşrəf qolunun sınan sümüyünün xırtıltısını eşitdi və ağrıdan səsi yetdiyi qədər bağırdı. Bir az da keçsə, canavar onun qolunu tamamilə qopara bilərdi. Əşrəf sonuncu çarə kimi canavarın boğazını dişləməyi düşündü. 

	Hər ikisi də həyat üçün döyüşürdü... Bəlkə də bu döyüş kimin həyatı, yaşamağı nə qədər sevdiyini göstərəcəkdi; kim çox sevsə, həyat onu seçəcəkdi... 

	Deyəsən, heç kim insanoğlu qədər həyata aşiq deyildi, nəhayət ki, canavar Əşrəfin qolunu buraxıb caynaqlarıyla onun bədənini cırmaqlamağa başladı. Bu dəfə o boğazını Əşrəfin dişlərindən xilas etmək istəyirdi. Amma, qışın soyuğunda Əşrəfin geyindiyi qalın sırıqlı canavarın caynaqlarının onun bədəninə batmasına imkan vermədi. Bir neçə dəqiqə sonra yırtıcı çabalamağı da dayandırdı və süstləşdi, xırıldamağa başladı. Əşrəf  canavarın boğazını buraxdı, sol əliylə onu üstündən yana itələdi. Sonra azca dikəlib ağzında qalan tükü və qanı yerə tüpürdü, dərindən bir nəfəs alıb atasını səslədi:

	-Ata! Ataaa!!

	Sən demə, atasıgil bayaqdan oyaqmış, sadəcə, həyətdə nə baş verdiyini anşırda bilmədiklərindən eşiyə çıxmağa ürək eləmirmişlər. Əşrəfin səsini eşidən kimi atası yüyrək eşiyə çıxdı, əvvəlcə həyətdəki iki canavar meyidinə, sonra da oğlunun yaralı qoluna baxdı. 

	-Boyy!! Ay bala, desənə, canavarlar bu qədər harınlayıb, adama cumur! Vayyy!! Dayan, bala, gəldim...-deyərək oğluna tərəf yüyürdü...

	“74-ün qışı”ndan Əşrəfə qalan təkcə xatirələr yox, bir də qolundakı yara iziydi... Düzdür, o, bir aydan artıq xəstə yatmışdı, gecələr dəfələrlə üzündə canavar hənirtisi hiss edib yerindən dik atılmışdı, amma, bir ömür boyu övladlarına, nəvələrinə danışacaq bir nağılı vardı artıq...Baş qəhrəmanı özü olan bir nağıl... 

	***

	Dəmir yaxınlaşdıqca qışqırıq səslərinin Güneygildən gəldiyini anladı. Darvazanı itələyib həyətə girmək istədi, amma darvaza bağlıydı. Məcbur qalıb çəpərdən aşdı və evə yaxınlaşdı. Həyətdə tonqal yanmırdı, lopanın işığında bir canavarın evin taxta qapısını cırmaqladığını, açmaq üçün güc verdiyini gördü. Güneyin iki balaca oğlu vardı, xanımı uzun müddətdi xəstəhal gəzirdi.  Keçənlərdə Güney giley eləmişdi ki, qar ərisə, yollar açılsa rayona həkimə gedərdilər...

	İndi iki körpə uşağın və bir xəstə ananın, gecə-gündüz bir əldən uşaqlarına baxan, bir əldən də olan-qopan bir düyəsini, beş-altı qoyununu yaza çıxarmağa çalışan Güneyin yeganə çarə kimi qışqırıb köməyə adam çağırmalarını Dəmir daha yaxşı anlayırdı. Əlindəki lopanı qara sancan Dəmir tüfəngi qaldırıb canavarı nişan aldı, amma tətiyi çəkməyə imkan tapmadı. Canavar bir andaca özünü artırmadan həyətə atıb bağa qaçdı, qaranlıqda gözdən itdi. Dəmir lopanı qaldırıb onun arxasınca bağa keçdi. Canavar çəpərin dibində dayanmışdı, elə bil, onu gözləyirdi, Dəmiri görən kimi çəpəri o üzə aşdı. Dəmir də yüyürüb çəpəri aşdı, yenə canavarı qarşısında gördü. İndi də yırtıcı küçənin o biri tərəfində dayanıb Dəmirə baxırdı. Dəmir yenə lopanı yerə qoyub tüfəngi qaldırdı, yenə canavar qaçıb qaranlığa girdi. Onun bu oyunu Dəmiri təəccübləndirirdi, sanki yırtıcı onu arxasınca aparmaq istəyirdi. 

	Əlindəki lopa sönmək üzrə olduğundan, bir anlığa da olsa, Dəmir geri dönmək istədi. Sonra da düşündü ki, canavar arxasınca gələr, qəfil arxadan hücum edər. Beləcə, qaçdı-qovdu dərəyə qədər davam etdi. Dərənin başına çatanda Dəmir dayandı, lopanın alovu öləzimişdi. Sonuncu dəfə öləziyən işıqda canavarın on-on beş metr aralıda olduğunu gördü. Lopa söndü, Dəmir  tüfəngini sağ əlində hazır tutub gözlərini qaranlığa alışdırmağa çalışdı. Sol əliylə də bütün ciblərini yoxlayır, fənərini axtarırdı. Tərslikdən, fənər tapılmırdı. Birdən Dəmir canavarın parıldayan gözlərini qarşısında gördü. Daha geri dönmək haqqında fikirləşmək də gecdi. Son çarəsi canavarı vurmaqdı. İki  əliylə tüfəngini bərk-bərk tutub yırtıcını nişan almağa çalışdı. Elə bu dəm canavar qaçaraq ondan uzaqlaşdı. Dəmir bir neçə addım irəli atdı, aradakı məsafə nə qədər az olsa, hədəfi nişan almaq o qədər asan olardı.   Üzüaşağı atdığı hər addım Dəmiri dərədən axan çaya  yaxınlaşdırırdı; o, bunu bilirdi. Amma,  arxasını canavara çevirib üzü kəndə yol başlamaq da intihardı. Daha bir addım...Daha bir addım... Və Dəmir ayağının altında qırılan buzu hiss etdi, dizədək soyuq suyun içinə girdi, ayağı çay daşlarından birinə ilişdi, səndirlədi. Tüfəngi əlindən düşdü, dizüstə suyun içinə çökdü. Özünü dikəltməyə vaxt tapmadı, arxadan hücum edən yırtıcı dişlərini boynuna sapladı... Canavarlar bu dəfə işlərini sona çatdırmağı bacardı...

	***

	Bizim səmtdə daha canavar gözə dəymirdi, Nicatla qərara aldıq ki, kəndin yuxarısına, Kərim kişigilin basalağına baş çəkək. Kəndin mərkəzini təzəcə keçmişdik ki, Məhəmmədlə Əmir rastımıza çıxdı. Onlar indiyədək iki səmtə baş çəkdiklərini, sakitlik olduğunu söylədilər. Dəmirlə Əşrəfi görməmişdilər. Amma, Əmir yaman narahat görünürdü:

	-Bayaq mənə elə gəldi ki, Əşrəfgil tərəfdə qışqırıq yaman çoxdu. Sonra səs kəsildi.

	Məhəmməd başıyla onun sözlərini təsdiqləyib əlavə etdi:

	-Mən də bir güllə səsi eşitdim o səmtdən. 

	-Qapılardan bir neçəsini döyüb özümüzə dəstək çağırmalıyıq...-Fikirli-fikirli dilləndim. 

	-Ayrı çarəmizmi var?!

	Lopanın işığında Nicatın üzündəki qan ləkəsi daha vahiməli görünürdü. 

	-Üzündə qanmı var?-deyə Məhəmməd ondan soruşdu. 

	-Hə... Qorxma, canavar qanıdı...

	Yaxın səmtdəki evlərdən bir neçəsinin qapısını döydük, kişilərə “hazırlaşın, gedək”-deməyə ehtiyac qalmadı. Hamısı qapını əlində tüfəng, əynində sırıqlı açmışdı. Yarım saat keçmədi ki,  artıq qruplar halında kəndin dörd səmtinə doğru irəliləyirdik. Əlimizdəki lopaların işığı,  uzaqdan nərə kimi eşidilən bağırtılarımız canavarların ürəyinə qorxu salmağa yetmişdi. O gecə sabahadək savaşdıq, Bozdağda baş çəkmədiyimiz həyət, canavar teyləmədiyimiz küçə qalmadı.  O gecə ürəyimizdən mərhəmət hissi yoxa çıxmışdı, daha insan kimi yox, canavar kimi savaşırdıq;  hücum et, parçala, qələbə qazan! 

	Qarşımızda küçük kimi zingildəyən canavarları gördükcə, hərdən düşünürdüm ki, bunlardı həftələrdi bizə dağ çəkən?! Bunlardı həyata olan sevgimizi ölçməyə çalışan?! Bir yandan özümün can qorxusu, bir yandan balalarımın rahatlığı üçün  keçirdiyim həyəcan, canavarlara olan nifrətim-hamısı üst-üstə yığılıb qolumun gücünə çevrilmişdi... 

	O gecə Nicat, Əmir, Məhəmməd və mən: dördümüz həmkəndlilərimizi sərkərdə kimi arxamıza alıb döyüşə atılmışdıq... Sabahı qələbə ilə qarşılamışdıq.  O sabah günəş də öz şüalarını dağların başına sığal kimi çəkib sonra Bozdağa göndərmişdi. Günəşin ilk işığıyla kəndin müxtəlif səmtlərində doqquz canavar meyidi saydıq. Amma, qələbəmizə sevinəmmədik. 

	Güneyin evinə olan hücum, Əşrəfin yaralanması xəbəri bizi çox sarsıtdı. Ardınca da xəbər gəldi ki, Dəmir gözə dəymir. Bütün kənd Dəmiri axtarmağa başladı. Zeynal kişi qabağa düşdü, izləri oxuya-oxuya bizi dərəyə apardı. Dəmirin parçalanmış cəsədi çayın kənarındaydı, qanı axıb çaya qarışmış, buzları çəhrayı rəngə boyamışdı... Bu, çox acı və unudulmaz bir mənzərəydi... Ailəsi gəlib çatmamış cəsədin tikələrini bir yerə yığdıq, üstünü mənim sırıqlımla örtdük. Qalırdı onu dəfn etmək... Bütün Bozdağ kəndi qollarını çırmalayıb Dəmirin atasının həyətinə axışdı...

	“74-ün qışı”nda zəfər bizim idi, amma, biz də Dəmiri itirmişdik...  Onun məzarının üstünü örtüb geriyə dönəndə Zeynal kişi dedi:

	-O doqquz vəhşinin leşlərini məzarlığın üstündəki təpədə yandırmalıyıq!

	Elə də etdik... Həmin gün məzarlığın üstündəki təpədə yan-yana doqquz tonqal çatdıq, yanıq ət iyi Bozdağdan çox uzağa-dişi canavarın olduğu dağlara qədər yayılırdı...Buna əmindim. Əmin olmadığım o idi ki, görəsən, bu  iy torpağın altına-Dəmirə də çatırmı?

	O gecə Nicatın daxilindəki əsl döyüşçü ruhunu oyatmışdı. Üzü yaza kəndə xəbər yayıldı ki, Nicat əsgərliyə gedir. O, getdi, amma, bir daha kəndə həminki Nicat dönmədi. Hərdən, yaydan-yaya əynində hərbçi paltarıyla gəlirdi, keçirdiyi döyüş əməliyyatları barədə söz salmağı sevməsə də “74-ün qışı”ndan danışmaqdan doymazdı... 

	Üstündən illər keçdi, bir dəfə də kəndə Nicatın özü yox, Qarabağda şəhid olduğu xəbəri gəldi.  Ermənilərlə döyüşlərin birində yoldaşlarıyla birgə mühasirəyə düşən Nicat bir neçə qumbaranı sinəsinə bağlayıb özünü düşmən tankının altına atmışdı... Ondan geriyə bir cəsəd də qalmamışdı... “Şəhidlər xiyabanı”ndakı daş lövhədə yazılan adının qarşısında bozqurd şəkli oyulmuşdu...

	E P İ L O Q

	 

	Cahangir kişiylə oktyabr ayında rayon mərkəzində, uzaq qohumlarımızın birinin yas məclisində qarşılaşmışdım. Hardan olduğumu soruşmuşdu, mən də dağların qoynunda nazlanan kəndimizdən, buz bulaqlardan, səsiylə dərələrə layla deyən dağ çayından danışmışdım. Köksünü ötürüb sözə başlamışdı... Və mənə bu əhvalatı danışmışdı. Danışdıqca da gah dolxusunmuş, gah da gülümsəmişdi. Kəndimizə dönərkən yol boyu baxdığım hər dağın zirvəsində qara canavarı, Əşrəfi, Nicatı, Dəmiri görmüşdüm xəyalımda... 

	İkicə ay keməmişdi ki, Cahangir kişinin vəfat etməsini eşitmişdim. Bu dəfə də  rayona-Cahangir kişinin yas mərasiminə yollanmışdım. Yeddi mərasimindən sonra Kürşaddan xahiş etmişdim ki, məni Bozdağa aparsın... Kürşad rayonda tanınan, adlı-sanlı polis idi. Hamı onu “qara canavar” deyə adlandırırdı. Günəş tibb universitetində müəllim işləyirdi, yolu Bozdağa düşəndə mütləq çantasında balaca uşaqlar üçün şəkilli kitablar gətirirdi. 

	Bozdağın əyri-üyrü küçələri, enişli-yoxuşlu basalaqları Cahangir kişinin danışdığı kimiydi... Sanki, burda nağıllar aləminin sehirli pərisi öz sehirli çubuğunu unutmuşdu. Kəndə girən kimi Kürşad maşını birbaşa şəhid Nicat Məmmədovun adını daşıyan məktəbə sürdü. Məktəbin müəllim-şagird kollektivi həmkəndliləri Kürşadı-“qara canavar”ı görüb çox sevindilər. Kəndləri haqqında roman yazacağım xəbərini alanda isə sevinclərinin həddi-hüdudu yox idi... 

	 “74-ün qışı”nda Bozdağlıların xilaskarına çevrilən altı igiddən cəmi biri həyatdaydı: Əşrəf... Məktəbdən sonra onunla görüşməyə getdik. O da gah kövrələrək, gah yumruğunu düyünləyərək canavar ovundan danışdı. Sağollaşıb eşiyə çıxanda soyuq dekabr axşamının ayazı üzümüzü yalayıb keçmişdi... 

	O gecəni Bozdağda-Kürşadın ata ocağında keçirmişdik. Səhər eşiyə çıxanda yağan qarın izimizi örtdüyünü gördüm. Artırmada dayanıb həyətə nəzər saldım... Hər şey eyniydi; çardaq da, tövlə də, odunluq da, həyətdəki ağaclar da... Təkcə ot tayası gözə dəymirdi... Bir də tövlədə hənirti yoxdu... Yaydan-yaya baş çəkilən ata ocağının hər daşına yazılan xatirələr isə qar dənələri kimi fərqli və nağılvariydi... 

